Atholhu Thakugai Tharaggee Kuraa Synthetic Track Thah Design Kurumah Bayaka Havaalu Koffi - Vaguthu\nމިއަދު ސޮއި ކުރަން ބޭއްވި ރަސްމިއްޔާތު - ފޮޓޯ: ވީ ސްޕޯޓްސް\nރާއްޖޭގެ އެކި ކަންކޮޅުތަކުގައި ސަރުކާރުން ތަރައްގީ ކުރާ ސިންތެޓިކް ޓްރެކްތައް ޑިޒައިންކޮށް ކުރެހުމަށް ހެކްޒާ ކޮމްޕެނީއާ ހަވާލުކޮށް އެ ކުންފުންޏާއެކު އެއްބަސްވުމުގައި ސޮއިކޮށްފިއެވެ.\nޔޫތު މިނިސްޓްރީގައި ބޭއްވި ސޮއިކުރުމުގެ ރަސްމިއްޔާތުގައި އެ މިނިސްޓްރީގެ ފަރާތުން ސޮއިކުރެއްވީ މިނިސްޓަރ އަހުމަދު މަހުލޫފެވެ. ހެކްޒާ ކޮމްޕެނީގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރ އަހުމަދު ރަޝީދު އެވެ.\nހެކްޒާ ކޮމްޕެނީއާއެކު ކުރެވުނު އެއްބަސްވުމުގެ ދެ ހަފުތާ ތެރޭގައި ސިންތެޓިކް ޓްރެކް ކުރެހައި ޑިޒައިން ފުރިހަމަކުރުމަށްފަހު މިނިސްޓްރީ އަށް ހުށައަޅަންޖެހޭނެ އެވެ.\nމިއީ މިހާތަނަށް ސިންތެޓިކް ޓްރެކެއް ކުރެހުމަށް ދިވެހި ކުންފުންޏަކާއި ހަވާލުކުރި ފުރަތަމަ ފަހަރެވެ. މީގެ ކުރިން ވެލާނާ އިންޓަނޭޝަނަލް އެއާޕޯޓުގެ ރަންވޭ ހެދުމަށް ހަވާލުވި ޗައިނާގެ ސިނޯ ހައިޑްރޯ ކުންފުނިން ވަނީ 2016 ވަނަ އަހަރު ވަނީ ހުޅުމާލޭގައި ސިންތެޓިކް ޓްރެކެއް އަޅާފައެވެ. ނަމަވެސް އެ ޓްރެކް ހަދާފައިވަނީ އެއްވެސް ޕްލޭނެއް ނެތިއެވެ. އެގޮތުން ޓްރެކް އަވަހަށް ވީރާނާވުމާއި ޓްރެކުގެ ސައިޒުގައި މައްސަލަތަކެއް ދިމާވެފައިވެ އެވެ. ނަމަވެސް މި ސަރުކާރުން ވަނީ ފަހުން ތަރައްގީ ކުރާ ޓްރެކްތަކުގައި އެފަދަ މައްސަލަތަކެއް ނުހުންނާނެ ކަމުގެ ޔަގީންކަން ދީފައެވެ.\nމިއަދު ސޮއި ކުރުމުގެ ރަސްމިއްޔާތަށްފަހު ވާހަކަދައްކަމުން މިނިސްޓަރ މަހުލޫފު ވިދާޅުވީ މީގެކުރިން ކުޅިވަރާއި ގުޅުންހުރި ވަސީލަތްތައް ގާއިމްކޮށްފައިވަނީ އެއްވެސް ކަހަލަ ޕްލޭނެއް ނުކޮށް ކަމަށާއި މި ސަރުކާރުން ތަރައްގީކުރާ ޕްރޮޖެކްޓްތައް ހިންގާނީ ފެންވަރު ރަނގަޅުކޮށް ގިނަދުވަހަށް ބޭނުންކުރެވޭ ކަހަލަ ގޮތަކަށް ކަމަށެވެ.\nމަހުލޫފް ވިދާޅުވީ މި ސަރުކާރުން ޕްރޮޖެކްޓްތައް ހިންގުމުގެ ކުރިން އެތަނެއް ކުރަހައި ޑިޒައިންކުރާނެ ކަމަށާއި މިހާރުވެސް ބެޑްމިންޓަން އާއި ވޮލީ ކޯޓެއް ކުރެހުމަށް ބަޔަކާއި ހަވާުލުކޮށްފައިވާ ކަމަށެވެ. މަހްލޫފް ވިދާޅުވީ އެންމެ ފުރަތަމަ ސިންތެޓިކް ޓްރެކް އެޅުމަށް ނިންމާފައިވާ ރަށަކީ ސ.ހިތަދޫ ކަމަށެވެ. އަދި އެއަށްފަހު ހދ. ކުޅުދުއްފުއްޓާއި ގދ. ތިނަދޫގައި ޓްރެކް އެޅުމަށް ނިންމާފައިވާ ކަމަށް މިނިސްޓަރު ވިދާޅުވިއެވެ.\nވައިރަހުގެ ސަބަބުން އެތްލެޓިކްސް ހަރަކާތްތައް ކެންސަލްކޮށްފި\nނޮވެމްބަރު 4, 2019 21:19\nކޮބައިތޯ ފުވައްމުލައް މިތަނުގައި ބައްވާ މުބާރާތް ތަށް މަދުވެފަ ކުޑައީތޯ.


24 ޖަނަވަރީ 2019، ރިފަރެންސް: SA/RIMS/2019/5\nގާތްގަނޑަކަށް މަހެއްހާ ދުވަހަށްފަހު އަނެއްކާވެސް އަޅުގަނޑު ތިޔަބޭފުޅުންނާ މި ބައްދަލުކޮށްލީ، ސަރުކާރު ހިންގުމުގަޔާއި އަދި އެނޫންވެސް ކަންތައްތަކުގައި ތިޔަބޭފުޅުން އަޅުގަނޑުގެ ފަރާތުން ސާފުކުރަން ބޭނުންވާ ކަންތައްތަކެއް ހުރެދާނެ ކަމަށް ދެކި، އެއަށް އަޅުގަނޑު ބޭނުންވާ، ނޫނީވިއްޔާ ސަރުކާރުން ބޭނުންވާ މަޢުލޫމާތުތައް ތިޔަބޭފުޅުންނާ ޙިއްޞާކުރުމަށް. އެ ފުރުޞަތު ހުޅުވައިލުމުގެ ކުރިން އަޅުގަނޑު ފުރަތަމަ ތިޔަބޭފުޅުންނަށް ދަންނަވާލަން ބޭނުންވާ ފުރަތަމަ ވާހަކައަކީ، މީގެ ކުޑަދުވަސްކޮޅެއް ކުރިން އަޅުގަނޑު ޔޫ.އޭ.އީ އަށް ކުރި ދަތުރުގެ ވާހަކަ.\nއެ ދަތުރަކީ ޔޫ.އޭ.އީ.ގެ ސަރުކާރުން މުޙައްމަދު ބިން ޒާޔިދުގެ ދަޢުވަތަކަށް އަޅުގަނޑު ޔޫ.އޭ.އީ އަށް ކުރި ދަތުރެއް. އެ ދަތުރުގައި، ސަރުކާރުގެ އިސް ވަރަށްގިނަ ފަރާތްތަކާ އަޅުގަނޑަށް ބައްދަލުކުރުމުގެ ފުރްޞަތު ލިބިގެންދިޔަ. އެގޮތުން ދެކެވުނު ވާހަކަތަކުގެ ތެރޭގައި، ރާއްޖޭގެ ތަރައްޤީއަށް ބޭނުންވާ މާލީ އެހީތެރިކަން ހޯދުމާއި، ތަރައްޤީގެ އެކިއެކި ޕްރޮގްރާމްތަކަށް ލޯނު ހޯދުމުގެ މަޝްވަރާތައް ކުރެވިގެންދިޔަ. ޚާއްޞަކޮށް، ބޮޑެތި ޕްރޮޖެކްޓްތައް ހިންގުމަށްޓަކައި ބޭނުންވާ މާލީ އެހީތެރިކަން ހޯދުމުގެ މަޝްވަރާތައް އަޅުގަނޑުމެންނަށް ކުރެވިގެންދިޔަ. ނަތީޖާއަކަށް ވެގެންދިޔައީ އެކަމަށް ރަނގަޅު ޕޮޒިޓިވް ޖަވާބެއް، ޔޫ.އޭ.އީ ސަރުކާރުން އަޅުގަނޑުމެންނަށް ލިބިގެންދިޔުން.\nއަޅުގަނޑުގެ ދަތުރަށްފަހުގައި މިނިސްޓަރުންގެ ޑެލިގޭޝަނެއް ޔޫ.އޭ.އީ އަށް ދަތުރެއް ކުރެވުނު. އޭގެ ތަފްޞީލުތަކާ ބެހޭގޮތުން ވާހަކަ ދެއްކުމަށްޓަކައި. އެ ބައްދަލުވުމުން އަޅުގަނޑުމެންނަށް ވަރަށް އުއްމީދީ ޖަވާބުތަކެއް ޔޫ.އޭ.އީ ސަރުކާރުން ލިބިގެންދިޔަ. ދުވަސްކޮޅެއް ފަހުން އޭގެ ތަފްޞީލުތަކަށް އަޅުގަނޑުމެން ތިޔަބޭފުޅުންނާ އެކީގައި ދާނަން. އޭގެ ތަފްޞީލުތައް އަދި ހާމަކުރަމުން ގެންދާނަން.\nއޭގެއިތުރުން އެނގިވަޑައިގަންނަވާނެ، ރާއްޖޭގެ ސޯޝަލް މީޑިއާގައިވެސް މިވަގުތު ބައެއްކަހަލަ ކަންތައްތަކާމެދު ބަޙުޘްކުރެވި، ހަލަބޮލިކަމެއްގެ ތެރެއަށް މިވަގުތު ދާކަން އަޅުގަނޑުމެންނަށް ވަނީ ފާހަގަކުރެވިފައި. ރާއްޖޭގައި ހަމަޖެހުން އޮތުމަކީ ރާއްޖޭގެ ތަރައްޤީއަށްޓަކައި ވަރަށް މުހިއްމު ކަމެއް.\nއެއްވެސް ފަރާތަކުން އެއްވެސް ބޭފުޅަކު ރާއްޖޭގެ ހަމަނުޖެހުން ނަގައިލުމަށްޓަކައި އެއްވެސް ކަމެއް ކުރުމަކީ އަޅުގަނޑުމެން އެދޭ ކަމެއްނޫން. ރާއްޖޭގައި ހަމަޖެހުން އޮތުމަކީ، ކުރިންވެސް ދެންނެވި ފަދައިން، ރާއްޖޭގެ ތަރައްޤީއަށްޓަކައި ކޮންމެހެން ބޭނުންވާ ކަމެއް.\nނިމިދިޔަ ރިޔާސީ އިންތިޚާބަށްފަހުގައި އެކަން އަޅުގަނޑުމެންނަށް ފެންނަމުން އެބަދޭ. ރާއްޖެ އަންނަ ޓޫރިސްޓުން އިތުރުވެއްޖެ. ރާއްޖެއާ ދޭތެރޭގައި ބޭރުމީހުން ދެކޭގޮތް ބަދަލުވެއްޖެ. ނަތީޖާއަކަށް ވެގެން މިދަނީ ރާއްޖޭގެ އިޤްތިޞާދަށް ހެޔޮ ބަދަލުތަކެއް އަންނަން ފެށިތަން.\nއެނގިވަޑައިގަންނަވާނެ، އަޅުގަނޑު ކުރިން މި އިޝާރާތްކުރި ފަދައިން، ދީނުގެ ނަމުގައި މި ކުރެވޭ ބަޙުޘެއް މި ފެށިގެން މިދަނީ. އަޅުގަނޑުމެންގެ ޤާނޫނުއަސާސީގައި ވަރަށް ސާފުކޮށް ބަޔާންކޮށްފައި އެބައޮތް، އަޅުގަނޑުމެންގެ ދީނަކީ ކޮބައިކަން. އަޅުގަނޑުމެން އުޅެންވީ ގޮތަކީ ކޮބައިކަން. އަޅުގަނޑުމެންގެ މެނިފެސްޓޯގައި ވަރަށް ސާފުކޮށް އެކަން ފާހަގަކޮށްފައި އެބައޮތް. އަޅުގަނޑުމެންގެ ސަރުކާރުގެ ސިޔާސަތަކީވެސް މިއީ. އެއާ ޚިލާފަށް ހިންގާ އެއްވެސް ކަމަކީ، އަޅުގަނޑުމެން އެއަށް ފުރްޞަތު ދޭނެ ކަންތައްތަކެއް ނޫން.\nޤާނޫނުތައް އެބަހުރި. ޤާނޫނުތައް ތަންފީޒު ކުރުމުގައި އަޅުގަނޑުމެން ފަހަކަށްނުޖެހޭނަން. އަދި ދީނުގެ ނަމުގައި ހިންގާ ހައްދުފަހަނަޅައިދާ ކަންތައްތަކަކީވެސް ރާއްޖެ ހަމަނުޖެހުމަށް މަގުފަހިވެގެންދާ ކަމަކަށްވާތީ، އެކަންތައްތަކަށްވެސް އަޅުގަނޑުމެން ފުރްޞަތު ނުދޭނެ ވާހަކަ، މި ފުރްޞަތުގައި ދަންނަވަން.\nޤާނޫނުތައް ހިންގުމަށް އަޅުގަނޑުމެން ވެރިކަމަށް އައިސް މިތިބީ. ރައްޔިތުން އަޅުގަނޑުމެންނާ ހަވާލުކުރި މަސައްކަތަކީ އެއީ. އިރާދަކުރެއްވިއްޔާ، ރައްޔިތުން އަޅުގަނޑުމެންނާ ހަވާލުކުރި އެ މަސައްކަތް، އެގޮތުގައި އަޅުގަނޑުމެން ކުރިއަށް ގެންދާނަން.\nއާދެ، އަޅުގަނޑު އިތުރަށް އެއްޗެއް ދެންނެވުމުގެ ކުރިން، ތިޔަބޭފުޅުންނަށް އަޅުގަނޑު ފުރުޞަތު އިހަށް ހުޅުވައިލާނަން.\nއާދެ، ވަރަށް ބޮޑަށް ޝުކުރިއްޔާ އިނގޭތޯ. އަޅުގަނޑުމެންނަށް ވަގުތުކޮޅެއް ހުސްކޮށްލަދެއްވީތީ، މަހެއްހާ ދުވަސްވެފައި އިނގޭތޯ.\nއަޅުގަނޑުގެ ވަރަށް ބައިވަރު ސުވާލުތައް އެބަހުރި. އެހެންނަމަވެސް، އަޅުގަނޑު ފުރަތަމަ ފަށާއިރު، ދެތިން ސުވާލެއް ދަންނަވާލާނަން.\nފުރަތަމަ ކަމަކަށް، އަޅުގަނޑުމެންނަށް ރައްޔިތުންގެ މަޖިލީހުގެ ކުރިއަށް މި އޮތް އިންތިޚާބާ ގުޅޭގޮތުން، އަޅުގަނޑުގެ ހުރި ބައެއް ސުވާލުތަކެއް ދަންނަވައިލާނަން.\nއަޅުގަނޑުމެންނަށް ފެނިފައި ހުރި ބައެއް ޑޮކިއުމެންޓްތަކުން އެބަހުރި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަދި އެމް.ޑީ.ޕީ.ގެ ސެކްރެޓެރީ ޖެނެރަލް ޙަސަން ލަޠީފް ސޮއިކުރައްވާފައި، ކޯލިޝަން ހިނގާނެގޮތުގެ ލިޔުމެއް. މި ދެންނެވީ، ޕާޓީތަކުގެ މެދުގައި ގޮނޑިތައް، އަދި ޕާޓީތަކުގެ މެދުގައި މަޤާމުތައް ބަހާނެގޮތެއް. ދެން، މި މައްސަލަ މިހެން އޮއްވައި، އަޅުގަނޑުމެންނަށް ފެނުނީ، އެމް.ޑީ.ޕީން ހުރިހާ ދާއިރާއަކަށް ކުރިމަތިލާތަން. ރައީސުލްޖުމްހޫރިއްޔާ މިކަމާ ބެހޭގޮތުން ޞަރީޙަކޮށް ވަކި އެއްޗެއް ވިދާޅެއްނުވޭ. ކޮބައިތޯ ރައީސުލްޖުމްހޫރިއްޔާގެ މީގެ ސްޓޭންޑަކީ؟\nތިޔަ ވިދާޅުވާހެން، ކުރިމަތީގައި މިއޮތީ ރައްޔިތުންގެ މަޖިލީހުގެ އިންތިޚާބު. އަޅުގަނޑުމެން ވެރިކަމަށް މިއައީ، ކޯލިޝަނެއްގެ ތެރެއިން. ކޯލިޝަނެއް އުފެއްދުމަށްޓަކައި، ވެފައި އޮތް އެއްބަސްވުމެއް އެބައޮތް. އަދި ހަމަ އެއާއެކީގައި، ކުރިއަށް އޮތް ރައްޔިތުންގެ މަޖިލީހަށް ކުރިމަތިލުމަށްޓަކައި އަޅުގަނޑުމެން، އަޅުގަނޑާ ތިޔަ ވިދާޅުވާހެން ޙަސަން ލަޠީފާ ދެ މީހުން ސޮއިކުރި އެއްބަސްވުމެއް. ޖޭ.ޕީ.އާ އެކީގައި ވަކިން އަޅުގަނޑުމެން ކުރީމު. އަދި، ޢަދާލަތު ޕާޓީއާ އެކީގައިވެސް އަޅުގަނޑުމެން ކުރީމު. އެހެންނަމަވެސް، ހުރިހާ ޕާޓީއެއް އެއްބަސްވެ ސޮއިކޮށްފައި އޮތް އެގްރީމެންޓެއް އެކަމާ ދޭތެރެއަކު ނެތް. ޚިޔާލުތަފާތުވުންތަކަކާ އެކީގައި އެ އެއްބަސްވުމަށް ނުދެވި އޮތީ.\nދެން، މިހާރު ތިޔަ ވިދާޅުވާހެން މި ފެންނަނީ، އެމް.ޑީ.ޕީ. އިން ހުރިހާ ގޮނޑިއަކަށް ކުރިމަތިލާން ނިންމިތަން. އަދި، ހަމަ އެއާއެކީގައި އެހެން ޕާޓީތަކުންވެސް އެ މަސައްކަތް ފަށައިގެން ކުރިއަށްދާތަން. އަޅުގަނޑު ހަމަގައިމުވެސް ރައްޔިތުންގެ މަޖިލީހުގައި، ކުރިއަށް އޮތް ރިޔާސީ އިންތިޚާބުގައި ބޭނުންވަނީ، ސަރުކާރަށް މެޖޯރިޓީ އޮތް ރައްޔިތުންގެ މަޖިލީހެއް އޮތުން. ސަރުކާރުގެ ވަޢުދުތައް ފުއްދުމަށްޓަކައި އަޅުގަނޑު ބޭނުންވަނީ، އަޅުގަނޑުމެންގެ ވަޢުދުތަކަށް ތާއީދުކުރާ، މަޖިލިސްގެ ތެރެއިން އެއަށް ތާއީދު ލިބޭ މެޖޯރިޓީއެއް އޮތުން. އެއީ، އެކަމުގައި އަޅުގަނޑު ދެކޭގޮތަކީ.\nއެ ހުރިހާ ޕާޓީތަކުން އެއްބަސްވެފައި އޮތް އެގްރީމެންޓެއް ނެތޭ، ތިޔަ ވިދާޅުވާ ބަހުން އަޅުގަނޑަށް މާނަ ކުރެވިދާނެތޯ އެއީ، ވުޖޫދުގައި ނެތް އެއްޗެއް ކަމަށްތޯ ތިޔަ ވިދާޅުވަނީ؟\nއަޅުގަނޑުމެންނާއި ޖުމްހޫރީ ޕާޓީއާ އެކީގައި ސޮއިކޮށްފައި އޮތް ލިޔުމެއް އޮންނާނެ ވާހަކަ އަޅުގަނޑު މި ދެންނެވީ. އަޅުގަނޑުމެންނާއި ޢަދާލަތު ޕާޓީއާ އެކީގައި ސޮއިކޮށްފައި އޮތް ލިޔުމެއް އޮންނާނެ ވާހަކަ މި ދެންނެވީ. އެހެންނަމަވެސް، އަޅުގަނޑުމެންގެ ހަތަރު ޕާޓީ އެއްކޮށް ސޮއިކޮށްފައި އޮތް ލިޔުމެއް، އެކަމުގައި ނެތް ވާހަކަ، އަޅުގަނޑު އަނެއްކާވެސް މި ދެންނެވީ.\nއަޅުގަނޑުވެސް ދެތިން ސުވާލެއް މަނިކުފާނަށް އަމާޒުކޮށްލާހިތްވޭ. އަޅުގަނޑުގެ އެންމެ ފުރަތަމަ ސުވާލަކީ، ދެންމެ، މަނިކުފާނު އެންމެ ފުރަތަމަ ފާހަގަކުރައްވައިފި، ޔޫ.އޭ.އީ.ގެ ދަތުރުފުޅުގެ ވާހަކަ. އެ ދަތުރުފުޅުގެ ބައެއް ބޮޑެތި މަޝްރޫޢުތަކާއި ލޯނުގެ ވާހަކަ މަނިކުފާނު ފާހަގަކުރެއްވީމާ. އެހެންނަމަވެސް، އަޅުގަނޑު ދަންނަވާލަން ބޭނުންވޭ، ކޮބައިތޯއޭ ބޮޑެތި މަޝްރޫޢުގެ ގޮތުގައި މަނިކުފާނު ތިޔަ ފާހަގަކުރައްވާ މަޝްރޫޢުތަކަކީ. އޭގެ ތަފްސީލެއް އަޅުގަނޑުމެންނަށް ލިބިދާނެތޯއޭ؟\nދެން އަނެއް ސުވާލަކީ، ލޯނުގެ ވާހަކަ މަނިކުފާނު ފާހަގަކުރައްވައިފި. އަޅުގަނޑުމެންނަށް ފެނިގެންދިޔަ، އިންޑިޔާގެ ސަރުކާރާ އެކީގައިވެސް ކްރެޑިޓް ފެސިލިޓީއެއް ޤާއިމުކުރިތަން. ހަމަ މިއާއެކީގައި، އަނެއްކާވެސް ފެނިގެން މި ދިޔައީ، ޔޫ.އޭ.އީ.އާ އެކީގައިވެސް ލޯނު އެއްބަސްވުމެއްގެ ވާހަކަ މަނިކުފާނު ފާހަގަކުރެއްވި. މިއީ، ރާއްޖޭގެ ދަރަނި ބޮޑުވުމަށް، ވަރަށް ގިނަ ޕްރެސްތަކުގައިވެސް މަނިކުފާނަށް އަމާޒުކުރެވޭ ސުވާލެއްކަންނޭނގެ. މިއީ، ރާއްޖޭގެ ދަރަނި އިތުރަށް ބޮޑުވުމަށް ހައްތަހާ ދިމާވާ ކަންކަން ނޫންތޯއޭ. މިކަމުގައި ކޮބައިތޯއޭ މަނިކުފާނުގެ ވިސްނުންފުޅަކީ. މިކަމުން ބަޖެޓަށް ވަރަށް ބޮޑެތި ބުރަތަކެއް އުފުލަން ނުޖެހޭނެތޯއޭ.\nމީގެ ސަބަބުން، ބަޖެޓަށް ބުރައެއް ނާންނާނެ އިނގޭތޯ. އަޅުގަނޑުމެން އިންޑިޔާއާ އެކުގައި މި ދެކެވުނު ވާހަކަތަކުގައި، އަޅުގަނޑުމެންނަށް މި ލިބޭ ލޯނު އެހީއަކީ ކުރިންވެސް ދެންނެވި ފަދައިން، 1.25 ޕަސެންޓް ވަރުގައި ލިބޭ ލޯނެއް އިނގޭތޯ. މިހާތަނަށް ސަރުކާރަށް ނަގާފައި ހުރި ލޯނުތަކަކީ އެއަށްވުރެ މާބޮޑެތި އިންޓްރެސްޓްގައި ނަގާފައި ހުރި ލޯނުތަކެއް. އެހެންވީމާ، އޭގެ ސަބަބަކުންނެއް ބަޖެޓަކަށް ދައްޗެއް ނާންނާނެ އިނގޭތޯ.\nދެން އޭގެ އިތުރުން، އަބޫދާބީއަށް މި ކުރި ދަތުރުގައިވެސް ވާހަކަ މި ދެކެވުނީ، ހިލޭ އެހީއާއި ލޯނުގެ ވާހަކަ. އަދި ބޮޑެތި މަޝްރޫޢުތަކެއްގެ ވާހަކަ އަޅުގަނޑު ދެންނެވިން. އޭގެ ތަފްސީލަށް ތިޔަ އިޝާރާތް ކުރެއްވީ. އޭގެ ތަފްސީލުތައް އަޅުގަނޑުމެން، ފައިނަލް ސޮއިކުރުމާ ހިސާބަށް ދިޔައީމާ، ހާމަކުރާނަން. އޭގެ ސަބަބުން، ހަމަގައިމުވެސް މާލެއަށާއި، ރާއްޖޭގެ އެކި ކަންކޮޅުތަކުގައި ބޮޑެތި މަޝްރޫޢުތަކެއް އިރާދަކުރެއްވިއްޔާ ފެށިގެންދާނެ.\nއާދެ، ސިޔާސީ މަސްރަޙަށް ބަލައިލާއިރުގައި މިހާރު ފެނިގެން މިދަނީ، ޖުމްހޫރީ ޕާޓީއާއި، އެމް.ޑީ.ޕީ.އާ ދެމެދު ވަރަށް ބޮޑެތި ޚިޔާލުތަފާތުވުންތަކެއް އުފެދިގެން އުޅޭ މަންޒަރު. މި ޚިޔާލުތަފާތުވުންތަކުގެ ސަބަބުން، ސަރުކާރުގެ މި ކޯލިޝަނަށް ކިހާވަރެއްގެ ބުރުލެއް ނުވަތަ މި ހަރުދަނާކަމަށް ކިހާވަރެއްގެ އަސަރެއް ކޮށްފާނެ ކަމަށް ގަބޫލުކުރެވޭތޯ؟ މި ދެންނެވީ، ކޯލިޝަނުގައި ހިމެނޭ އެއް ލީޑަރުގެ ޚިޔާލުތަފާތުވުންތައް އަޅުގަނޑުމެންނަށް ފެނިގެން މިދަނީ. ވަރަށް ބޮޑެތި ފާޑުކިޔުންތަކެއް އަމާޒުކުރަމުން އެބަދޭ. މިކަމުގެ ސަބަބުން، މަނިކުފާނާއި ނުވަތަ މި ސަރުކާރުގެ ތެރޭގައި މި އޮތް ކޯލިޝަންގައި ކިހާވަރެއްގެ ޚިޔާލުތަފާތުވުންތަކެއް ނުވަތަ އެކަމަށް ކިހާވަރެއްގެ އަސަރެއް ކޮށްފާނެތޯ؟\nކޯލިޝަން ދެމިއޮންނާނެ ކަމުގެ ފުރިހަމަ ޔަޤީންކަން އިރާދަކުރެއްވިއްޔާ، އަޅުގަނޑުގެ އެބައޮތް. އަދި އޭގެއިތުރުން، އަޅުގަނޑުމެން ކޯލިޝަނުގައި ހިމެނިވަޑައިގަންނަވާ ހަތަރު ލީޑަރުންވެސް ކޯލިޝަން ދެމެހެއްޓުމަށްޓަކައި ކުރަންޖެހޭ ހުރިހާ ކަމެއް ކުރައްވާނެ ކަމުގެ ޔަޤީންކަން އަޅުގަނޑަށް އެބައޮތް. އަދި މިހާތަނަށް އައިއިރު، މި ވަގުތަށް އައިއިރުގައިވެސް ކޯލިޝަނުގައި ހަމަނުޖެހުމެއް އުފެދޭވަރުގެ އެއްވެސްކަމެއް، އެއްވެސް ޕާޓީއަކުން ކުރައްވާފައި އޮތް ތަނެއް އަޅުގަނޑަކަށް ނުފެނޭ. އެހެނެއްނޫން. ތިޔަ ވިދާޅުވާހެން، ކުރިއަށް އޮތް ރައްޔިތުންގެ މަޖިލީހުގައި އަޅުގަނޑުމެންނަށް ވާހަކަ ދެކެވިފައި އޮތް ގޮތަށް ކުރިއަށް އަދި ދިޔުމަށް އެއްބަސްވެވިފައި ނުވާތީ، ކޮންމެ ބަޔަކުވެސް، އެބަޔަކު ބޭނުންވާ އަދަދަށް ގޮނޑި ނެގުމަށްޓަކައި ކުރެވެން އޮތް މަސައްކަތްތަކެއް ކުރައްވަމުން އެބަ ގެންދަވާ. އެމް.ޑީ.ޕީ.އިންވެސް އެ މަސައްކަތް އެ ކުރައްވަނީ. ޖުމްހޫރީ ޕާޓީންވެސް އެ ކުރައްވަނީ އަޅުގަނޑު ގަބޫލުކުރާގޮތުގައި، އެ މަސައްކަތް. ޖުމްހޫރީ ޕާޓީއަށް ވީހާވެސް ގިނަ ގޮނޑިއެއް މަޖިލީހުން ނެގޭތޯ ކުރައްވާ މަސައްކަތް. ހަމަ އެގޮތަށް، އެމް.އާރް.އެމް.އިންވެސް، ޢަދާލަތު ޕާޓީންވެސް، އެ މަސައްކަތް ކުރައްވާނެ. އެއީކީއެއް، އަޅުގަނޑު ދެކޭގޮތުގައި ކޯލިޝަން ރޫޅެން އޮތް މައްސަލައެއް ނޫން. އަޅުގަނޑުމެންނަށް ކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި އެކީގައި ކުރިއަށް ދާނެތޯ، ނޫންތޯ. އެއާ ދޭތެރޭގައި، އެއްބަސްވުމެއް އަދި ނެތީމާ، ކުރިއަށް އޮތް މަޖިލީހުގެ އިންތިޚާބު ކާމިޔާބުކުރުމަށްޓަކައި ކުރައްވާ މަސައްކަތް އެއީ. އެއަކުންނެއް، އަޅުގަނޑެއް ގަބޫލެއްނުކުރަން އަދި އަޅުގަނޑަކަށް ނުވެސްފެނޭ، ކޯލިޝަން ރޫޅިގެންދާ ތަނެއްވެސް.\nއަޅުގަނޑުގެވެސް ސުވާލު، ކޯލިޝަނާ ގުޅޭގޮތުން އަމާޒުކޮށްލާނަން. ރައީސް ދެންމެ ތިޔަ ފާހަގަކުރެއްވީ، ޖުމްހޫރީ ޕާޓީއާއި މަނިކުފާނާ ދެމެދު އެއްބަސްވުމެއް ޤާއިމުކުރެވިގެންދިޔަކަމަށް. ޖުމްހޫރީ ޕާޓީން މާނަކުރާގޮތުގައި، އެ އެއްބަސްވުމުގައިވާ ގޮތުން ރިޔާސީ އިންތިޚާބެކޭ އެއްގޮތަށް މަޖިލިސް އިންތިޚާބުގައިވެސް، އަދި ކައުންސިލް އިންތިޚާބުގައިވެސް އެކުގައި މަސައްކަތް ކުރާގޮތަށް މިއޮތީ. ދެން، ސަރުކާރު ނިސްބަތްވާ ގޮތަށް މަޖިލިސް އިންތިޚާބުގައިވެސް ގޮނޑިތައް ބެހިގެންދާނެ ކަމަށް އެއްބަސްވުމާ ހަވާލާދީ، ޖޭ.ޕީން ބުނަމުން އަންނަނީ. ރައީސް ތަފްސީލެއް ދެއްވަފާނަންތޯ؟\nއެ އެއްބަސްވުމުގައި އޮތީ ކޮންގޮތަކަށްތޯ މަޖިލިސް އިންތިޚާބާ ގުޅޭގޮތުން.\nއަޅުގަނޑު ކުރިންވެސް ދެންނެވި ފަދައިން، އަޅުގަނޑުމެން މަސައްކަތް ކުރަމުން ގެންދިޔައީ، ހަތަރު ޕާޓީ އެއްބަސްވާ އެގްރީމެންޓެއް ހެދުމަށް. ރިޔާސީ އިންތިޚާބަށްފަހު، ކުރިއަށް މި އޮތް ދެ އިންތިޚާބާ ބެހޭގޮތުން. ރިޔާސީ އިންތިޚާބަށް ދިޔުމާ ބެހޭގޮތުން އެބައޮތް، ހަތަރު ޕާޓީ ސޮއިކޮށްފައި އޮތް އެގްރީމެންޓެއް. އަދި އޭގައި ކެންޑިޑޭޓަކީ ކާކުކަމާއި، ރަނިންގ މޭޓަކީ ކޮން ޕާޓީއަކަށް ނިސްބަތްވާ ބޭފުޅެއްކަންވެސް ވަކިން ސޮއިކޮށްފައި އެބައޮތް. އެއަށްފަހުގައި، ދެން، އަޅުގަނޑުމެން މަސައްކަތްކުރީ، ކުރިއަށް އޮތް އިންތިޚާބުތަކުގައި ހަތަރު ޕާޓީން އެއްބަސްވާ ލިޔުމެއް ނެރެވޭތޯ. އެހެންނަމަވެސް، އެ މަސައްކަތް ފުރިހަމަނުވެ އެއޮތީ. އޭގެ ސަބަބުން، މި ދެންނެވިހެން އަޅުގަނޑުމެންނާ ވަކިވަކިން އޭރު އެއްބަސްވުންތަކެއް ހަދާފައި، އޭގައި ހަތަރު ޕާޓީ ސޮއިކުރެވޭތޯ މަސައްކަތްކުރީ. އޭގައި އޮންނާނީ، ހަމަ ސަރުކާރު އެކުލަވައިލުމަށް އެއްބަސްވި އެއްބަސްވުމާ އެއްގޮތަށް ޝެއަރކުރާ ގޮތަށް.\nރައީސް އަބަދުވެސް ވިދާޅުވަމުން ގެންދަވާ ވާހަކައެއް، ކޯލިޝަން ސަރުކާރު ދަމަހައްޓަވާނެ ކަމަށް. ދެންމެވެސް އެ ނުކުތާ ފާހަގަކުރައްވައިފި. މަނިކުފާނުގެ ނަޒަރުގައި ކޯލިޝަނުގެ ތެރޭގައި މިހާރު އުފެދިގެން މި އުޅޭ ނުތަނަވަސްކަން ޙައްލުވާނީ ކިހިނެއްތޯ؟ އަދި ޙައްލުކުރައްވަން ގެންގުޅުއްވާ ވިސްނުންފުޅަކީ ކޮބައިތޯ؟ މިހާރު އޮތް އެންމެ ރަނގަޅުގޮތަކީ މަޖިލިސް އިންތިޚާބަށް ޕާޓީތަކުން ވަކިވަކިން ވާދަކުރުންތޯ؟ ދެން ހަމަ އެއާއެކު، ވިދާޅުވެފައި އެބައޮތް، ކޯލިޝަން ސަރުކާރު ދެމެހެއްޓުމަށް ޤާނޫނީ ހައިސިއްޔަތު ގެންނަވާނެ ކަމަށް. މިހާރު އޮތް ހާލަތުން އެ މަގަށް މަސައްކަތް ކުރެއްވިދާނެ ކަމަށް ގަބޫލުކުރައްވަންތޯ؟\nނިމުނު ހިސާބުން ފަށާނަން އިނގޭތޯ. ކޯލިޝަނެއް ދެމިއޮންނާނެ ގޮތާއި، ކޯލިޝަން ސަރުކާރެއް ބައްޓަން ކުރެވިފައި އޮންނާނެ ގޮތް އިރާދަކުރެއްވިއްޔާ، ޤާނޫނެއްގެ ސިފައިގައި އަޅުގަނޑުމެން އެކުލަވައިލާނަން. އަދި، އަޅުގަނޑުމެންގެ ލެޖިސްލޭޓިވް އެޖެންޑާގައި އެބައޮތް ޤާނޫނުއަސާސީއަށް ގެންނަންޖެހޭ ބަދަލުތައް ގެނައުމުގެ މަސައްކަތް ކުރުންވެސް. އޭގެ ތެރޭގައި، ޤާނޫނުއަސާސީއަށްވެސް އެ ބަދަލު ގެންނަންޖެހޭ ކަމަށް އަޅުގަނޑުމެންނަށް، ސިޔާސީ ޕާޓީތަކުގެ މެދުގައި ދެކެވުނު ވާހަކަތަކުން އެއްބަސްވެވިފައި އޮތީ. އެހެންނަމަވެސް، ޤާނޫނުއަސާސީ ބަދަލުކުރެވެންދެން، ޤާނޫނެއްގެ ސިފައިގައި އެކަން ކުރާގޮތަށް އަޅުގަނޑުމެން އެއްބަސްވީ. އެހެންވީމާ، ލެޖިސްލޭޓިވް އެޖެންޑާގެ ތެރޭގައި އެކަން ކުރިއަށްދާނެ އިނގޭތޯ.\nދެން އޮތީ، އަޅުގަނޑު ދެކޭގޮތުގައި ކުރިއަށް އޮތް ރައްޔިތުންގެ މަޖިލީހުގައި އެންމެ ރަނގަޅީ ކޮންގޮތެއްތޯ. އަޅުގަނޑަށް އަދިވެސް ގަބޫލުކުރެވެނީ، އަޅުގަނޑުމެން އެކުގައި ދިޔުމޭ ރަނގަޅީ އިނގޭތޯ. އަދި، ތަކުރާރުކޮށް އަޅުގަނޑު މި ދަންނަވަނީ، އަޅުގަނޑަކަށް ނުފެނޭ، މި ވަގުތު ޚިޔާލުތަފާތުވުންތަކުގެ ތެރެއަކުންނެއް، މި ކޯލިޝަން ރޫޅިގެން ދާތަނެއް. އަޅުގަނޑުމެން ކޯލިޝަން އެކުލަވައިލީވެސް ޚިޔާލުތަފާތުވުން ހުންނާނެކަން އެނގިގެން. އަދި، އެ ޚިޔާލުތަފާތުވުންތަކާ އެކީގައި ކުރިއަށްދާން އެއްބަސްވެގެން.\nއެހެންވީމާ، އެކަން އޮންނާނެ އަޅުގަނޑުމެންގެ ކޯލިޝަން ތެރޭގައި. އަބަދުވެސް އެކިއެކި އިޝޫތަކުގައި ޚިޔާލުތަފާތުވާނެ. އެހެންނަމަވެސް، އަޅުގަނޑުމެން ކުރިއަށްދާނީ އެކީގައި، އިރާދަކުރެއްވިއްޔާ.\nމޫސާ ރަޝީދު – އަވަސް ނޫސް:\nއަޅުގަނޑުވެސް އެބައިން ދެތިން ސުވާލެއް އިނގޭތޯ. ފުރަތަމަ ސުވާލަކީ، ރައީސް ނަޝީދު ވަރަށް ގިނަ ފަހަރަށް ވިދާޅުވަމުން އެބަ ގެންދަވާ، ރައީސް ޞާލިޙުގެ ވަޢުދުފުޅުތައް ފުއްދޭނީ، ރައްޔިތުންގެ މަޖިލީހުގެ މެޖޯރިޓީ އެމް.ޑީ.ޕީ.އަށް ލިބިގެންނޭ. ވާހަކައަކީ، އެމް.ޑީ.ޕީ.ގެ އަތުގައި މުޅި މަޖިލީހުގެ ބާރު އޮވެގެންނޭ، ރައީސް ޞާލިޙުގެ ވަޢުދުތައް ފުއްދޭނީ. މިކަން ގަބޫލުކުރައްވަންތޯ މަނިކުފާނު.\nދެން، ދެވަނަ ސުވާލަކީ، މިހާރު ޤާސިމާއި ނަޝީދާ ޖެހިގެން މިއުޅޭ މައްސަލަ ޙައްލުކުރެވޭނީ ކިހިނެއްތޯ މަނިކުފާނު ގަބޫލުފުޅުކުރައްވަނީ. އެމް.ޑީ.ޕީން މިހާރުވެސް ޕްރައިމަރީ ބާއްވައި 86 ދާއިރާއަށް ވަނީ ވާދަކުރައްވާފައި. ޓިކެޓް އަދި ހަވާލުނުކުރިނަމަވެސް، އެކަން އެއޮތީ ނިމިފައި. އެކަމަކު، އަނެއްކޮޅުން ޤާސިމް އިބްރާހީމް އަޅުގަނޑުމެންނަށް އެބަ ފެނޭ، ރައީސް ޔާމީންގެ ސަޕޯޓަރުންނާ އެއްކޮށް އުޅުއްވާ މަންޒަރު. ބައްދަލުކުރައްވައި، ޤާސިމް އިބްރާހީމާއި ރައީސް ޔާމީނާ ދެމެދު ވާހަކަތަކެއް ދެކެވޭކަމަށްވެސް، މި ދޭތެރެއިން އަޑުއިވިގެންދިޔަ. ކިހިނެއްތޯއޭ މި މައްސަލަތައް ޙައްލުކުރައްވާނީ؟ މަނިކުފާނު ވިދާޅުވެދެއްވަފާނަންތޯ.\nއަޅުގަނޑެއް ގަބޫލެއްނުކުރަން، މާ ބޮޑު މައްސަލައެއް އުޅޭ ކަމަކަށް. ރައީސް ނަޝީދާވެސް، އޮނަރަބްލް ޤާސިމް އިބްރާހީމާ ދޭތެރޭގައިވެސް މިއުޅެނީ ހަމަ ޚިޔާލުތަފާތުވުމެއް. އެ އުޅޭނެ ޚިޔާލުތަފާތުވުންތަކެއްކަން އެނގިގެން އަޅުގަނޑުމެން މި އުޅެނީ. އަޅުގަނޑު ކޮންމެ ދުވަހަކު ދެފަހަރު، ތިން ފަހަރު އެއިން ކޮންމެ ބޭފުޅަކާ އެބަ ވާހަކަ ދައްކަން އެކިއެކި އިޝޫތަކުގައި. މައްސަލައެއް ނުފެނޭ އަޅުގަނޑަކަށް އިނގޭތޯ. ސަރުކާރު ހިންގުމުގައި އަޅުގަނޑަކަށް އެއްވެސް ބޭފުޅަކު ހުރަހެއްނާޅުއްވާ. ހަމަ ރަނގަޅު ޚިޔާލާއި މަޝްވަރާ ދެއްވާ. އެއާއެކީގައި، އަޅުގަނޑު ކުރިއަށް މިދަނީ. އެހެންނަމަވެސް، މަޖިލިސް އިންތިޚާބުގައި ކުރިއަށް ދިޔުމާ ބެހޭގޮތުން އަޅުގަނޑު މި ދެންނެވިހެން އެއްބަސްވުމެއް ނެތީމާ، އަދި އެއްބަސްވުމެއް ނެތީމާ ކޮންމެ ބަޔަކުވެސް، އެބަޔަކު ބޭނުންވާވަރަށް ގޮނޑި ނެގުމުގެ މަސައްކަތް ކުރަމުން ގެންދަނީ. އަޅުގަނޑު ގަބޫލުކުރާގޮތުގައި އަދިވެސް ހަމަ އެންމެ ރަނގަޅުވާނީ، ސަރުކާރަށް މެޖޯރިޓީ އޮތް މަޖިލީހެއް އޮވެގެން.\nއެމް.ޑީ.ޕީ އަށް މެޖޯރިޓީ އޮތް މަޖިލީހެއް އޮވެގެންތޯ؟\nސަރުކާރަށް މެޖޯރިޓީ އޮތް މަޖިލީހެއް އޮވެގެން އަޅުގަނޑުމެންނަށް ރަނގަޅުވާނީ.\nމުޙައްމަދު ޝާން – ވީ.ޓީ.ވީ:\nކައިރި މުޞްތަޤްބަލެއްގައި ހަތަރު ލީޑަރުންނާއެކު މަނިކުފާނު ބައްދަލުކުރަން ނިންމަވާފައި އެބައޮތްތޯ؟ އެއީ އަޅުގަނޑުގެ ފުރަތަމަ ސުވާލު.\nދެވަނަ ސުވާލަކީ، މަނިކުފާނުގެ ވަޢުދުތަކުގެ ތެރެއިން މިއަދާ ހަމައަށް އައިއިރު، ވަޢުދު ފުއްދުމުގައި މަނިކުފާނު ހިތްހަމަޖެހޭވަރަށް ވަޢުދު ފުއްދިއްޖެތޯ؟\nހުރިހާ ލީޑަރުންގެ ބައްދަލުވުމަކަށް މިއަދު އަޅުގަނޑުމެން މަޝްވަރާކޮށްފިން އިނގޭތޯ. އަޅުގަނޑުގެ ދަތުރެއް އެބައޮތް މި ހަފްތާ ބަންދު ތެރޭގައި. އެއަށްފަހު މި ބަލަނީ، ހަފްތާ މެދުތެރޭގައި ހަތަރު ލީޑަރުންނާ އެކީގައި އަޅުގަނޑަށް އިށީނދެވޭނެ ކަމަށް.\nއަޅުގަނޑުމެންގެ ވަޢުދުތައް، އަޅުގަނޑު ހިތްހަމަޖެހޭ ސްޕީޑްގައި ކުރިއަށް އެބަދޭ. ސަތޭކަ ދުވަހުގެ، ހަންޑްރެޑް ޑޭސް ޕްރޮގްރާމްގެ ތެރެއިން 66 ކަމެއް އަޅުގަނޑުމެން މިއޮތީ. އޭގެތެރެއިން، 56 ކަމެއް މިހާރުވަނީ ހާސިލުކުރެވިފައި. 80 ޕަސަންޓަށްވުރެ މަތީ އަދަދެއްގެ ޑެލިވަރީ އެބައޮތް. އެހެންވީމާ، އެއީ، ހިތްހަމަޖެހޭ އަދަދެއް ކަމަށް އަޅުގަނޑު ގަބޫލުކުރަނީ. އަދި، ރަނގަޅު އަދަދެއް އެއީ.\nމާހަތު ޙުސައިން – ސަންގު ޓީ.ވީ:\nއަޅުގަނޑު ފުރަތަމަ ސުވާލެއްގެ ގޮތުން ކޮށްލަން ބޭނުންވާ ސުވާލަކީ، ރައީސް ޔާމީންގެ ސަރުކާރުގައި ފެބުރުވަރީ މަހުގެ އެއްވަނަ ދުވަހު ނެރުނު އަމުރެއް. އެ އަމުރު ރަނގަޅުކަމަށް، ނުވަތަ އެ އަމުރު ތަންފީޒުކުރަންޖެހޭ ކަމަށް، ހަމަ މި ވަގުތު ސަރުކާރުގެ ކޯލިޝަނުގައި ތިއްބެވި ފަރާތްތައް އޭރުވެސް ދިޔައީ ގޮވައިލަމުން. އެހެންކަމުން، ކުރިއަށް އޮތް ތަނުގައި މި އަމުރު ތަންފީޒު ކުރައްވަފާނަންތޯ؟ ދެން، އަމުރު ތަންފީޒު ކުރުމަށް، މިފަދަ ހުރިހާ ކަންތައްތަކެއްގެ ތެރެއިން، ސިޔާސީ ހަމަނުޖެހުމުގެ ތެރެއިން އަޅުގަނޑުމެންނަށް ފެނިގެންދިޔަ، ސުޕްރީމް ކޯޓުގެ ތެރެއިން ގަދަބާރުން ވަދެގަތުމާ، މިފަދަ ވަރަށް ގިނަ ކަންތައްތަކެއް ހިނގައިދިޔަތަން. ސުޕްރީމް ކޯޓު ތެރެއަށް ގަދަބާރުން ވަދެގަތުމާ، މިފަދަ ހުރިހާ ކަމެއް ހިނގައިދިޔައިރު، އެ މައްސަލަ ބައްލަވާނަންތޯ؟ އެއީ، ފުރަތަމަ ސުވާލު އަޅުގަނޑުގެ.\nދެން، ދެވަނަ ސުވާލެއްގެ ގޮތުން އަޅުގަނޑު ކޮށްލަން ބޭނުންވާ ސުވާލަކީ، ކުރީގެ ނައިބު ރައީސް އަޙްމަދު އަދީބު. އަދީބުގެ އާއިލާގެ ފަރާތުން ވަރަށް ގިނަ ތުހުމަތުތަކެއް އެބަ ކުރައްވާ ހޯމް މިނިސްޓަރ ޢިމްރާނަށް. ޚާއްޞަކޮށް އަދީބުގެ ބޭސްފަރުވާއަށް ހުރަސްއަޅާކަމާ، މިފަދަ ތަފާތު އެކިއެކި ތުހުމަތުތަކެއް ހޯމް މިނިސްޓަރަށް ކުރައްވާއިރު، މި ތުހުމަތުތަކެއް މި ކުރައްވަނީ، ހޯމް މިނިސްޓަރުގެ މަޤާމުގައި އިންނެވި ބޭފުޅަކަށް. އެހެންކަމުން، ސަރުކާރުން އެއްވެސް ގޮތަކަށް އެ މައްސަލައެއް ބައްލަވަންތޯ. ސަރުކާރުން އެ މައްސަލަ ނުބައްލަވާ ކަމުގައިވާނަމަ، މަނިކުފާނުގެ އެއްވެސް ކަހަލަ ޝައުޤުވެރިކަމެއް އެބައިންތޯ، ރައީސެއްގެ ހައިސިއްޔަތުން އެފަދަ ތުހުމަތެއް ޤަޢިދީއެއްގެ އާއިލާއެއްގެ ފަރާތުން، ޚާއްޞަކޮށް ކުރީގެ ނައިބު ރައީސްކަން ކުރައްވާފައި ހުރި ބޭފުޅެއްގެ އާއިލާގެ ފަރާތުން އެފަދަ ތުހުމަތުތަކެއް ކުރަމުންދާއިރު، އެ މައްސަލަ ބެއްލެވުމުގެ އެއްވެސް ކަހަލަ ޝައުޤުވެރިކަމެއް އެބައިންތޯ.\nއިންތިޤާލީ ޢަދާލަތު ޤާއިމުކުރުން އެބައޮތް އަޅުގަނޑުމެންގެ މަސައްކަތްތަކުގެ ތެރޭގައި. އެ ކޮމިޓީގެ މަސައްކަތާ އެކީގައި އެއިން އަންނަ ކަންތައްތައް އަޅުގަނޑުމެން ކުރަމުން ގެންދާނަން އިނގޭތޯ. އެހެންވީމާ، އޭގެ ތެރޭގައި ތިޔަ ވިދާޅުވާ ކަންތައްތައް ހުންނާނެ ކަމަށް އަޅުގަނޑު މި ގަބޫލުކުރަނީ. އެހެންވެއްޖިއްޔާ، އެއީ އަޅުގަނޑުމެން ކުރާނެ ކަމެއް އިނގޭތޯ.\nދެން، އަދީބުގެ މައްސަލަ. އަޅުގަނޑުމެންނަށްވެސް އެބަ އާދޭ. އަޅުގަނޑަށްވެސް އެބަ އާދޭ. އެއާބެހޭ ހުށަހެޅުންތައް، ލިޔުންތައް އެބަ އާދޭ. ސިޓީ އެއްޗެތި، އާއިލާގެ ފަރާތުންވެސް އެބަ އާދޭ އިނގޭތޯ. އަޅުގަނޑުމެން ބަލަމުން އެބަ ގެންދަން އެކަން. އަޅުގަނޑު މިހާތަނަށް ބެލި ބެލުމުގައި، ހޯމް މިނިސްޓްރީންވެސް އަދި ކަރެކްޝަން ޑިޕާޓްމަންޓުންވެސް ޢަމަލުކުރައްވަމުން ގެންދެވީ، ޤަނޫނުތަކާއި ގަވާއިދުތަކާ އެއްގޮތަށް. އޭގައި މައްސަލައެއް އޮތް ކަމަކަށް އަޅުގަނޑަކަށް އަދި ފާހަގަކުރެވިފައެއް ނެތް.\nއާމިނަތު ނުޒްހާ – ރާއްޖެ ޓީ.ވީ:\nއަޅުގަނޑުގެވެސް ދެތިން ސުވާލެއް އެބައޮތް. ފުރަތަމަ އަޅުގަނޑު ކޮށްލަން ބޭނުންވާ ސުވާލަކީ، ރޭގައި ޤާސިމް އިބްރާހީމް އެބައޮތް ވިދާޅުވެފައި، ތިޔަބޭފުޅުންގެ ލީޑަރުންގެ ތެރެއިން އެއް ބޭފުޅެއް، ރައީސް މުޙައްމަދު ނަޝީދު އިސްވެ ހުންނަވައިގެން ސަރުކާރު ވައްޓާލުމަށް މަސައްކަތް ކުރަމުންދާކަމުގެ ތުހުމަތެއް އެބައޮތް ކުރައްވާފައި. އެފަދަ އިޝާރާތެއް ނުވަތަ އެފަދަ ހިލަމެއް މަނިކުފާނަށް އެބައޮތްތޯ ވެފައި. ދެން، އަޅުގަނޑުގެ މި ސުވާލަށް ޖަވާބުދިނީމާ އަނެއް ސުވާލަށްދާން ގަސްދުކުރަނީ.\nމި ސަރުކާރު ވައްޓާލުމަށް ކޯލިޝަނުގެ ތެރެއިން އެއްވެސް ބޭފުޅަކު، އެއްވެސް މަސައްކަތެއް ކުރައްވާފައެއް ނެތް. އަދި، އެކަމެއް ނުވެސްކުރައްވާނެ އެއްވެސް ބޭފުޅަކު.\nމަނިކުފާނު ތަކުރާރުކޮށް ވިދާޅުވަމުން ގެންދެވީ، ކެންޕެއިންގެ ތެރޭގައިވެސް އިނގޭތޯ. މުއައްސަސާތައް އިޞްލާޙު ކުރުމުގެ މަސައްކަތް ބާރަށް ކުރައްވާނެ ކަމަށް، ވެރިކަމަށް ވަޑައިގަތުމަށްފަހު. ކޮން އިރަކުންތޯ؟ މިނިވަން މުއައްސަސާތައް އިޞްލާޙު ކުރުމުގެ މަސައްކަތް ބާރު ސްޕީޑްގައި ކުރައްވާތަން އަޅުގަނޑުމެންނަށް ނުފެންނާތީ، މިހެން މި އަހާލީ. ކިހިނެއް، ކޮންއިރަކުންތޯ މުއައްސަސާތައް އިޞްލާޙު ކުރުމުގެ މަސައްކަތް ފަށްޓަވާނީ؟\nއަޅުގަނޑު ގަބޫލުކުރާގޮތުގައި އެތާތިބި މީހުން އެކަނި ބަދަލުކޮށްގެން އިޞްލާޙުވާނެ ކަމަކަށް ނުދެކެން އަޅުގަނޑު. ބައެއް މުއައްސަސާތައް ސްޓްރަކްޗަރ ކުރެވިފައި އޮތްގޮތުން އެއަށް ބަދަލުގެނެސްގެން ނޫނީވިއްޔަކާ ނުކުރެވޭނެ. މިސާލަކަށް، ޖުޑީޝަލް ސަރވިސް ކޮމިޝަން ކަމަށްވިޔަސް. އަދި، އޭ.ސީ.ސީ ކަމަށްވިޔަސް. އެބަޖެހޭ، ލިބެންޖެހޭ ބާރުތަކަކާއި، އަދި ޤާނޫނީގޮތުން އެކުލެވިފައި އޮތް ގޮތަށްވެސް ބަދަލުތައް ގެންނަން. އެ އެޖެންޑާގައި ހުރި މަސައްކަތްތައް މިހާރު އެޓަރނީ ޖެނެރަލްގެ އޮފީހުން ކުރައްވަމުން އެބަ ގެންދަވާ. އަދި، ލާމަރުކަޒީ ޤާނޫނަށް އެ ގެންނަންޖެހޭ ބަދަލުގެ މަސައްކަތްވެސް ކުރައްވަމުން އެ ގެންދަވަނީ. އެއަށްފަހުގައި، ޤާނޫނުތަކަށް ބަދަލުގެނެސްފައި، އެއާއެކީގައި، އެއަށް ބަދަލުނުގެނެހެއް، ރަނގަޅު ޙައްލެއް އަންނާނެ ކަމަކަށް އަޅުގަނޑަކަށް ގަބޫލެއްނުކުރެވޭ. އެނގިވަޑައިގަންނަވާނެ، ރައްޔިތުންގެ މަޖިލީހުގެ އިންތިޚާބު މިއޮތީ ބޯމަތިވެފައި. އެހެންވީމާ، އެއަށް ޖާގަ ދިނުން އެއީ ރަނގަޅު އެއްގޮތް ކަމަށް ވެދާނެ. ދެން އެކަމަކު، ޤާނޫނުތައް ޑްރާފްޓް ކުރެވި، ނިމެމުންދާވަރަކަށް މަޖިލީހަށް އަޅުގަނޑުމެން ހުށަހަޅަމުން ގެންދާނަން. ވަރަށް ބާރު ސްޕީޑްގައި އެކަން އެބަ ގެންދޭ.\nއިބްރާހީމް ނާޒިމް – އެމް.ވީ.ޓީ.ވީ:\nމެދުއިރުމައްޗަށް ދަތުރުފުޅެއް ކުރައްވާފައިވާތީ، އަޅުގަނޑު ސުވާލުކޮށްލަން ބޭނުންވަނީ، ކުރީގެ ސަރުކާރުންވެޔޭ، ދެ ޤައުމަކާ ޑިޕްލޮމެޓިކް ގުޅުން ކަނޑާލާފައި. އެއީ، ޤަޠަރާއި އީރާން. ދެން، މި ސަރުކާރު ވެރިކަމަށް އައުމަށްފަހު، އެ ދެ ޤައުމާ އަލުން ޑިޕްލޮމެޓިކް ގުޅުން ޤާއިމުކުރައްވާނެ ވާހަކައެއް އަޅުގަނޑު އަޑުއަހާފައި ވަނީ. މިހާރު އެ ކަންތައް ކިހާ ހިސާބަކަށްތޯ ގޮސްފައި ވަނީ. ޖީ.ސީ.ސީ.ގެ ޤައުމުތަކުގެ މެދުގައި އަދި ޚިޔާލުތަފާތުވުންތަކެއް ހުރި ކަމުގައިވިޔަސް، ދިވެހިރާއްޖެއާއި މެދުއިރުމަތީގެ، ޤަލްފުގެ ޤައުމުތަކަށް ޚާއްޞަކޮށް ބައިލެޓެރަލް ގުޅުންތައް ކިހިނެއްތޯ؟ ރަނގަޅު ކުރެވިފައިވޭތޯ؟\nކުރިއަށްވުރެ ވަރަށް ބޮޑުތަން، ހުރިހާ ޤައުމަކާވެސް އޮތް ގުޅުން ބަދަހިވެއްޖެ. ބައިނަލްއަޤްވާމީ ޢާއިލާތެރެއަށް އަޅުގަނޑުމެންނަށް ވަދެވިއްޖެ މިހާރު އިނގޭތޯ. ކުރީގައި އެއޮތް އެކަހެރިގޮތް ނެތި ހިނގައްޖެ އިރާދަކުރެއްވިއްޔާ، މި ގެނެވުނު ބަދަލުތަކުގެ ސަބަބުން. ޤަޠަރާއި އީރާނާ އެކުގައި އަދި ކޮމަންވެލްތާ އެކުގައިވެސް. ދެން، ކޮމަންވެލްތުގައި ބައިވެރިވުމުގެ މަސައްކަތް މިހާރު ނިމުމަކަށް ގޮސްފައި. އިރާދަކުރެއްވިއްޔާ، ކުރިއަށް އޮތް މަހެއްހާ ދުވަހުގެ ތެރޭގައި އެކަން ހަމަޖެހިގެންދާނެކަމަށް އަޅުގަނޑުމެންނަށް މި ފެންނަނީ. ޤަޠަރާއި އީރާނާ އެކުގައި އޮތް ގުޅުން އަލުން އިއާދަކުރުމަށްޓަކައި ކުރަންޖެހޭ މަސައްކަތް ކުރައްވަމުން ފޮރިން މިނިސްޓްރީން އެބަ ގެންދަވާ މިހާރު.\nރައްޔިތުންގެ މަޖިލީހުގެ އިންތިޚާބަށް ކުރިމަތިވަމުން އަންނައިރު، އެންމެ ބޮޑު އިދިކޮޅު ޕާޓީގެ ހައިސިއްޔަތު އޮޅޭ ހިސާބުގައި. ހައިސިއްޔަތޭ މި ދެންނެވީ، އެބޭފުޅުންނަށް ކުރިމަތިލެއްވޭނެތޯ، ނުލެއްވޭނެތޯ އޮތް ހިސާބުގައި އަޅުގަނޑުމެންނަށް ފެންނަމުން މިދަނީ.\nދެން މަނިކުފާނު ދެންމެއަކުވެސް ވިދާޅުވެއްޖެ، މިނިވަން ކޮމިޝަންތައް ރަނގަޅުކުރުމަކީ އެތަނުގެ މީހުން ބަދަލުކުރުމެއް ނޫނޭ. އެހެންނަމަވެސް، ޕީ.ޕީ.އެމް ތުހުމަތުކުރާގޮތުގައި ހަމަ ޒާތީގޮތެއްގައި އެބޭފުޅުންގެ ފޯމްތައް ރިޖެކްޓްކޮށް، މިކަހަލަ ކަންތައްތަކެއް ހިންގާކަމަށް މިބޭފުޅުން\nމި ތުހުމަތުކުރައްވަނީ. އަޅުގަނޑަށް ހީވަނީ މި މަހު ފަހުކޮޅުކަންނޭނގެ، އިލެކްޝަންގައި ނޮމިނޭޝަން ފައިލްކުރަންޖެހޭނެ. އެހިސާބަށްދާއިރު، ޕީ.ޕީ.އެމް އަށް ވާނީ ކިހިނެއްތޯ؟ އެބޭފުޅުން އަލަށް އުފައްދާ ޕާޓީއަށް ވާނީ ކިހިނެއްކަމެއް ނޭނގެ. އެއީ ޑިމޮކްރެޓިކް ޕްރޮސެސްއެއްގެ ތެރެއިން، ވައިބްރަންޓް އިދިކޮޅު ޕާޓީއެއްނެތި، އޭތި ފަންކްޝަން ކުރާނެ ކަމަކަށް އަޅުގަނޑަކަށް ގަބޫލެއްނުކުރެވޭ. އަޅުގަނޑުގެ އެއް ސުވާލަކީ، ކޯލިޝަންގެ ޕާޓްނަރުންގެ ވިސްނުމުގެތެރެއިން ދާކަމެއްތޯ މިކަމަކީ؟\nއަނެއް ސުވާލަކީ ރައީސުލްޖުމްހޫރިއްޔާގެ ހައިސިއްޔަތުން މިނިވަން މުއައްސަސާތައް ފަންކްޝަން ނުކުރާ ކަމަށްވަންޏާ، ރައީސުލްޖުމްހޫރިއްޔާގެ ދައުރު ކިހިނެއްތޯ އެކަމުގައި އަދާކުރައްވަންޖެހޭނީ؟ މި ދެ ސުވާލު. ޝުކުރިއްޔާ.\nޤާނޫނުއަސާސީގައި ބުނާގޮތުން، ޤާނޫނުތަކާ އެއްގޮތަށް ދައުލަތުގެ ހުރިހާ އޮފީސްތަކަކާއި މުއައްސަސާތައް ހިނގާތޯ ބެލުމުގެ ޒިންމާ، ތިޔަ ވިދާޅުވާހެން ރައީސުލްޖުމްހޫރިއްޔާގެ ބޮލުގައި އެބައޮތް އެޅިފައި. ޤާނޫނީ އިމުގެ ތެރެއިން އެކަން އަޅުގަނޑު މިދަނީ ކުރަމުން. އަޅުގަނޑުގެ އެދުމަކީ އިނގޭތޯ، ހުރިހާ މުއައްސަސާއަކުންވެސް ޤާނޫނާ އެއްގޮތަށް ޢަމަލުކުރެއްވުން. ވަކި ފަރާތަކަށް، ވަކި މީހަކަށް، ވަކިގޮތެއް ހެދުމެއްނެތި، ހަމަ އެންމެންނަށް ހަމަހަމަކޮށް، އިދިކޮޅު ޕާޓިއެއް ކަމަށްވިޔަސް، އަދި ސަރުކާރާ އެއްކޮޅު ޕާޓީއެއް ކަމަށްވިޔަސް، ވަކިވަކި ފަރުދުން ކަމަށްވިޔަސް، ދޭންޖެހޭ މިނިވަންކަމާއި، ޙައްޤުތައް ލިބޭގޮތަށް މަސައްކަތްކުރުން. އަޅުގަނޑު ވަރަށް ޔަޤީންކަން އެބައޮތް އިރާދަކުރެއްވިއްޔާ، އިންތިޚާބަކާ ހިސާބަށް އަންނައިރުގައި، އެ ހުރިހާ ކަމެއް ހަމަޖެހިގެން ދިޔުމުގެ އުންމީދު އެބައޮތް އަޅުގަނޑުގެ.\nޢަބްދުﷲ މުޢާޒު- ޕީ.އެސް.އެމް ނިއުސް:\nދެންމެ އަމާޒުކޮށްލި ސުވާލާ ގުޅޭ ސުވާލެއްކަންނޭނގެ. އެހެންނަމަވެސް، އަޅުގަނޑު ހަމަ މި ސުވާލު މަނިކުފާނަށް އަމާޒުކޮށްލަން ބޭނުންވޭ. ޕީ.އެން.ސީ އުފެއްދުމަށް ކުރަމުންދާ މަސައްކަތްތަކާ ގުޅޭގޮތުން. ކޯލިޝަންގެ އެއް ޕާޓްނަރ ޤާސިމް އިބްރާހީމް ރޭ ވިދާޅުވެފައިވޭ، ރައްޔިތުންގެ މަޖިލީހަށް ސައުވީސް ގަޑިއިރު ފަންކްޝަން ކޮށްގެން ނަމަވެސް، ޕީ.އެން.ސީ އުފެއްދުމަށްޓަކައި މަސައްކަތް ކުރައްވާނެކަމަށް. ދެން މަނިކުފާނަކީ ވަރަށް ގިނަ ދުވަސް ވަންދެން މަޖިލީހުގައި މަސައްކަތް ކުރައްވާފައި، އެކަމުގެ ވަރަށް ޚާއްޞަ ތަޖުރިބާތަކެއް ލިބިވަޑައިގެންފައިވާ ބޭފުޅެއް އަޅުގަނޑު ހިތުން. ކިހިނެއްތޯ މަނިކުފާނު ދެކެވަޑައިގަންނަވަނީ، ޕީ.އެން.ސީ އުފެއްދުމަށްޓަކައި އިލެކްޝަންސް ކޮމިޝަނުން ހުރަސްއަޅުއްވަމުންދާ ކަމަށް ތުހުމަތު ކުރައްވާއިރުގައި، ޤާސިމް ވިދާޅުވެފައިވޭ، އެފަރާތްތަކަށްވެސް ޕާޓީ އުފެއްދުމުގެ އިޚްތިޔާރު ނުވަތަ އެ ފުރުޞަތު ދެއްވަން ޖެހޭނެކަމަށް. އެފަދަ ހުރަސްތަކެއް އެބަ ކުރިމަތިވާކަމަށް.\nމަނިކުފާނު ކިހިނެއްތޯ ދެކެވަޑައިގަންނަވަނީ؟ އެފަދަ ހުރަސްތަކެއް އަންނަކަމަށް ނުވަތަ ޕީ.އެން.ސީ އުފެއްދުމުގައި ޒާތީ ކަންތައްތަކެއް ކުރިމަތިވާ ކަމަށް މަނިކުފާނު ގަބޫލުކުރައްވާނަންތޯ؟ މަނިކުފާނުގެ މިކަމުގައި އޮތް ޚިޔާލަކީ ކޮބައިތޯ؟ ނުވަތަ ވިސްނުންފުޅަކީ ކޮބައިތޯ؟\nއަޅުގަނޑުގެ އެދުމަކީ ހަމަ މީގެ ކުރީގެ ސުވާލަށް ދިން ޖަވާބުގައިވެސް ދެންނެވިފަދައިން، ޤާނޫނާ އެއްގޮތަށް، ހުރިހާ މުއައްސަސާތަކުން ހުރިހާ ފަރާތްތަކާ ދޭތެރޭގައި ހަމަހަމަކޮށް މަސައްކަތް ކުރެއްވުން އިނގޭތޯ. އެގޮތުން އިލެކްޝަންސް ކޮމިޝަނުންވެސް އެގޮތަށް މަސައްކަތް ކުރައްވާނެކަމަށް އަޅުގަނޑަށް ހަމަ ޔަޤީންކުރެވޭ އިނގޭތޯ. ޤާނޫނާ އެއްގޮތަށް ތިޔަ ނުކުމެގެން އުޅޭ މައްސަލައަށްވެސް އެބޭފުޅުން ޙައްލު ހޯއްދަވާނެކަމަށް އަޅުގަނޑުގެ ޔަޤީންކަން އެބައޮތް އިނގޭތޯ.\nނޫސްތަކުން މި ފެންނަގޮތުގައި، އިލެކްޝަންސް ކޮމިޝަނުން މި ވިދާޅުވަނީ، ހުށަހަޅާފައި ހުރި ފޯމްތަކެއްގެ ޞައްޙަކަން ނެތިގެން، އެއަށް ލަސްވެގެންދާ ވާހަކަ. އެހެންވެއްޖިއްޔާ އެއަށް ޙައްލު ހޯދުމުގެ މަސައްކަތް، އިލެކްޝަންސް ކޮމިޝަނުން ކުރައްވާނެ ކަމަށް އަޅުގަނޑު މި ގަބޫލުކުރަނީ އިނގޭތޯ.\nދެން ރައްޔިތުންގެ މަޖިލީހުން ސީދާ ޕާޓީތައް އުފެއްދުމުގެ ދައުރެއް އަދައެއްނުކުރާނެ. އެއީ އެ ބާރު މިއޮތީ އިލެކްޝަންސް ކޮމިޝަނަށް ދީފައި. ދެން ރައްޔިތުންގެ މަޖިލީހަށް އެއާ ބެހޭގޮތުން މައްސަލައެއް ހުށަހެޅިއްޖިއްޔާ ކަންކުރާނެ ގޮތަކާ ދޭތެރޭގައި ތިޔަ ވިދާޅުވީ. އެނގިވަޑައިގަންނަވާނެ، ރައްޔިތުންގެ މަޖިލީހުގައި ކުރިން އެބަހުރި، އެއްދުވަހު ބިލް ހުށަހަޅާފައި، އެއް ދުވަހު ފާސްކޮށްފައި، ތަޞްދީޤުކޮށްފައި، އެއަށް ބަދަލު ގެނެސްފައި ތަޞްދިޤުކޮށްފައި، އަލުންވެސް ތަންތަން އެކުލަވައިލާފައި.\nއަޅުގަނޑު މި ދެންނެވީ، ފުރަތަމަ ސުޕްރީމް ކޯޓު އެކުލަވައިލި ދުވަހުގެ ވާހަކަ. ބިލު ހުށަހަޅާފައި، ފާސްކޮށްފައި، ތަޞްދީޤުކޮށްފައި، އަދި އެ ޤާނޫނަށް އިޞްލާޙު ގެނެސްފައި ތަޞްދީޤުކޮށްފައި، މީހުން ޢައްޔަނުކޮށްފައި ހުރީ. އެކަހަލަ މަސައްކަތްވެސް ކުރައްވާފައި މަޖލީހުގައި އެބަހުރި އިނގޭތޯ. އެހެންނަމަވެސް، އެ ކަންތައްތައް މަޖިލީހުން މިހާރު ކުރައްވަންވާނީ އަޅުގަނޑު ދެކޭގޮތުގައި، ފުރުޞަތު ދީގެން ހުރިހާ ފަރާތްތަކަށް، އޭގައި އޮތް ޤާނޫނާއި ޤަވާޢިދާ އެއްގޮތްވާ ގޮތުގެމަތިން.\nމޫސާ ރަޝީދު- އަވަސް އޮންލައިން:\nއަޅުގަނޑުގެ ސުވާލަކީ ރައީސްގެ ވަރަށް ބޮޑު ވަޢުދެއް މިއީ، ޝަރުޢީ ނިޒާމު އިޞްލާޙު ކުރުން. ޝަރުއީ ދާއިރާ އިޞްލާޙުކުރުމަކީ މިއީ. ސަރުކާރުން ހާމަކުރައްވާފައިވޭ، މަރުގެ ޙުކުމް ތަންފީޒުކުރާނީ ޝަރުޢީ ދާއިރާ އިޞްލާޙުވުމުން ކަމަށް. އަޅުގަނޑުގެ ސުވާލަކީ ކުރިއަށް މި އޮތް ފަސް އަހަރުގެ ތެރޭގައި މަރުގެ ޙުކުމް ތަންފީޒުކުރުމުގެ މަސައްކަތް ފަށާނެތޯ، ނުވަތަ އެކަން ކުރާތަން ފެނިގެންދާނެތޯ؟\nދެން ދެވަނަ ސުވާލަކީ، މަނިކުފާނު ކުރިން ދެންނެވި އެއްބަސްވުމުގައި ވިދާޅުވެއްޖެ، އެބައިނޭ ޙަސަން ލަޠީފު ސޮއިކުރެއްވި ކަމަށް، މަނިކުފާނާއި ޙަސަން ލަޠީފާ ސޮއިކުރެއްވިކަމަށް އެއްބަސްވުމެއްގައި. އެ އެއްބަސްވުމުގައި އެބަ ބުނޭ، ރައްޔިތުންގެ މަޖިލީހުގެ އިންތިޚާބުގައިވެސް ވާދަކުރާނީ މިވެނި ގޮތަކަށޭ. މިވެނި ފޯމިއުލަރއަކަށޭ. އޭރު ޙަސަން ލަޠީފު ސޮއިކުރެއްވިއިރު، މިދުވަސް އަންނާނެކަމަށް ވިސްނާފައިތޯ ސޮއިކުރެއްވީ؟ ނުވަތަ މިއަދު އެއްކޮށް ގުޅިގެން މަސައްކަތްކުރަން ނިންމާފައިތޯ ސޮއިކުރެއްވީ؟ އޭރު ކޮންކަހަލަ ވާހަކަތަކެއްތޯ ދެކެވުނީ؟ އެއަށް ޖަވާބެއް ދެއްވަފާނަންތޯ؟\nޙަސަން ލަޠީފާއި އަޅުގަނޑާ ސޮއިކުރީ ހަމަ އެއް ގަނޑެއްގައި އިނގޭތޯ. އެއީ މިދަންނަވާ ވަކިވަކިން ކޮށްފައި އޮތް އެއްބަސްވުމެއްގެ ވާހަކަ މި ދައްކަނީ. އަނެއްކާވެސް މި ދަންނަވަނީ ކަންދިމާކުރިގޮތުން ހުރިހާ ޕާޓީތަކަކަށް އެއްބަސްވެ ސޮއެއް، އެޔަކު ނުކުރެވުނު އިނގޭތޯ އެ ރެޔަކު. ދެން އެހިސާބުން އޮތްގޮތަށް އޮތީ. އެހެންވީމާ، ހަސަން ލަޠީފު ވިދާޅެއްނުވާނެ، ސޮއިނުކުރާ ވާހަކައެއް އެޔަކު އިނގޭތޯ.\nޝަރުޢީ ދާއިރާ އިޞްލާޙުކުރުމަކީ، އަޅުގަނޑުމެން އިސްކަންދޭ އެންމެ މުހިންމު އެއް ކަންތައް އިނގޭތޯ. ރާއްޖޭގައި އިންޞާފު ނުލިބިއެއް އެއްކަމެއްވެސް ނުވާނެ. އެއީ ޑިމޮކްރަސީއެއްވެސް ނޯންނާނެ، ރައްޔިތުންނަށް އިންޞާފު ނުލިބޭ ކަމަށްވަންޏާ. އެހެންވީމާ، ޝަރުޢީ ދާއިރާ އިޞްލާޙުކުރުމުގެ މަސައްކަތް މިހާރުވެސް ކުރިއަށް އެދަނީ. އިރާދަކުރެއްވިއްޔާ، އާ މަޖިލީހާ އެކީގައި އެކަން އަދި އެއަށްވުރެ ބާރު ސްޕީޑްގައި ކުރިއަށް ގެންދެވޭނެ.\nސަރުކާރުގެ، ކުރިޓީކްސް މި ބުނާގޮތުން ވެއްޖިއްޔާ، ތިންމަހާ ކައިރިވާންދާއިރު، ތަރައްޤީގެ އެއްވެސް މަޝްރޫޢުތަކެއް ނުހިނގާކަމަށް މި ބުނަނީ. ޕީ.އެސް.އައި ކަންނޭނގެ. ދެން އަޅުގަނޑަކަށް ނޭނގެ، އެއަށް ކިޔާނަމެއް. އޭގެ އެއްވެސް މަޝްރޫޢެއް ނުހިންގައޭ. ކީއްވެގެންތޯ އެ މަޝްރޫޢުތައް ނުފެށްޓިގެން، ޚާއްޞަކޮށް ބަޖެޓުގައި ހުރި މަޝްރޫޢުތައް ނުފެށްޓިގެން މި ލަސްވަނީ؟\nއަނެއް ސުވާލަކީ ސަރުކާރަށް ތިންމަސްވާއިރު، ތިޔަބޭފުޅުންގެ އިވެލުއޭޝަނަކުން، ފަންކްޝަން ނުކުރާ، ރަނގަޅަށް މަސައްކަތްނުކުރާ މިނިސްޓަރުންތައް ބަދަލުވާނެތޯ؟ ނޫނީވިއްޔާ ހަމަ އެބޭފުޅުންނާ އެއްކޮށްތޯ ތިޔަބޭފުޅުން މަސައްކަތް ކުރައްވާނީ؟\nޕީ.އެސް.އައި. މަޝްރޫޢުގެ، ގާތްގަނޑަކަށް ހުރިހާ މަޝްރޫޢެއް، މީގެ މަޝްރޫޢުތަކާ ބެހޭ ލިޔެކިޔުންތައް ތައްޔާރުކޮށް ސްޓަޑީކޮށް ހަދައި، މިހާރު ގާތްގަނޑަކަށް ނިމިފައި އެއޮތީ އިނގޭތޯ. އިރާދަކުރެއްވިއްޔާ މި ފެށޭ ހަފުތާތެރޭގައި ޕީ.އެސް.އައި.ޕީ. ގައި ހިމެނޭ ވޯޓަރ އެންޑް ސުވަރޭޖާއި، މަގުހެދުމާބެހޭ ހުރިހާ މަޝްރޫޢެއް ބިޑަށް ހުޅުވައިލެވޭނެ. އެއާއެކީގައި ސަރުކާރުގެ ޕްރޮޖެކްޓްތަކުގެ ޢަމަލީ މަސައްކަތް ވަރަށް ބާރު ސްޕީޑްގައި ފެށިގެންދާނެ. ފައިސާގެ ބަޖެޓުގައި އެއަށް ދަތިކަމެއް އޮތީކީއެއްނޫން. އެހެންނަމަވެސް، ކުރީގައި ބައެއް ކަންތައްތައް ކޮށްފައި ހުރިގޮތުން، އެއަށް ގެންނަންޖެހޭ ބަދަލުތައް ހުރީ.\nމިސާލަކަށް ދަންނަވާނަމަ، އެއަރޕޯޓް. އެއަރޕޯޓުގެ ވަރަށް ބޮޑު ބިޔަ ޕްރޮޖެކްޓެއް އެދަނީ އިނގޭތޯ. ދާއިރުގައި ރަންވޭ މިހާރު ނިމިފައި އެއޮތީ. އެހެންނަމަވެސް، ޓަރމިނަލް ނުނިމިއެއް، އެއެއް ނެތް ވާކަށެއް. ޓަރމިނަލްގައި ޖަހާފައި އެހުރި ކޮލަމްތައް ޖަހާ ނިމުނުއިރުގައި، ޓަރމިނަލުގައި ނެތް ޕްލޭނެއް. ކުރެހުމެއް ނެތް. އަދިވެސް ނެތް. އެތެރެ އޮންނަންވީ ގޮތެއް ނޭނގެ. މުޅި ޑިޒައިން ނެތް.\nއެހެންވީމާ، އެ މަސައްކަތް އެ ތަނުގައިވެސް އެބަ ކުރަންޖެހޭ. އަނެއްކާ އަޅުގަނޑުމެންނަށް މިހާތަނަށް އަޑުއިވެމުންދިޔައީ، އެއަރޕޯޓާ ބެހޭގޮތުން ހަތް މިލިއަން ފަސިންޖަރުންނަށް އަމާޒުކޮށްގެން ތަރައްޤީކުރާ އެއަރޕޯޓެކޭ އެއީ.\nމިއަދު އޭގެ ތަފްސީލަށްގޮސް ބަލާއިރުގައި، މި ދައްކާ ވާހަކައަކީ 3.7 މިލިއަން ޕަސެންޖަރުންނަށް އެރައިވަލް، އެ މޫވްމަންޓް ހައި. 3.7 މިލިއަން މީހުން އައިސް ފުރުމަށޭ. ހަތް މިލިއަން މީހުންގެ އެރައިވަލްއަކަށް ނޫން އެތަން ތައްޔާރުކުރައްވާފައި އޮތީކީ. އޭގެ މާނައަކީ ކުރިއަށް މިއޮތް ފަސް އަހަރު ދުވަހުގެ ތެރޭގައި އެތަން ފުރޭނެއޭ. އެކަހަލަ އެތައް އެތައް ކަމެއް.\nދެން މިސާލަކަށް، މި ޒަމާނުގައި އެއަރޕޯޓް ހަމައެކަނި އެއީ ފުލައިޓް ޖައްސާ، ފުރާ ތަނެއް އެކަންޏެއްނޫން ދޮގެއްތޯ. އެއީ ވަކިން މާކެޓް ކުރާތަނެއް. ވިއްކާ ތަނެއް. އެކަހަލަ އެއްވެސް ޕްލޭނެއް އެތާ އެތެރެއަކުވެސް ނެތް. އެކަހަލަ ކިތަންމެ ކިތަންމެ ކަމެއް އެބަހުރި.\nދެން އެސް.ޓީ.އޯ.އަށް ބައްލަވާ! އެސް.ޓީ.އޯ.ގެ އެ ހިންގާ ވިޔަފާރިތަކުގެ ތެރެއިން ފައިދާ މިވަނީ އެންމެ ދެ ތަނުން. ދެ ދާއިރާއަކުން އެކަނި ފައިދާ ވަނީ. ދެން މިހުރީ ހަމަ ގެއްލުމުގައި ހިންގާ ތަންތަން. ތިޔަބޭފުޅުންނަށް ފެނިވަޑައިގަންނަވާނެ، އިލެކްޓްރޯނިކްސް ވިއްކާ ތަނެއް މިތާ ކަންމަތީގައި ހުރިތަން. ގެއްލުމުގައި ވިއްކާ ތަނެއް. ގެއްލުމުގައި އެ ވިޔަފާރި އެ ހިންގަނީ. މާލެއިން އެއްޗެތި ގަނެގެން އެތަނަށްލައިގެން އެބަ ހިންގާ. މިހާރު އެތަން ބަންދުކޮށްފައި އެހުރީ އަޅުގަނޑުމެން. ދެން ތިޔަބޭފުޅުންނަށް ފެންނާނެ ސުޕަރމާކެޓެއް. ގެއްލުމުގައި ހިންގާ ތަނެއް. ކީއްކުރަންތޯ އެކަހަލަ ކަންތައް އެކުރަނީ؟ އަޅުގަނޑުމެންނަށް މިޖެހެނީ އެއަށްވެސް ބަދަލުގެންނަން. ހަމަ އެގޮތަށް ސަރުކާރުން ކުރިއަށް ރާވާފައި ހުރި ކިތަންމެ ޕްރޮޖެކްޓެއްގައި، އެކަހަލަ ކިތަންމެ މައްސަލަތަކެއް އެބަހުރި. އެހެންވީމާ، އެއަށް އެބަ ވަގުތު ނަގާ.\nއަނެއްކާ ހައުސިންގ. ތިޔަބޭފުޅުން ބައްލަވާ، ހަތަރު ސަތޭކަ އަކަފޫޓުގެ ތެރޭގައި، ދެ ކޮޓަރިއާއި ލިވިންގރޫމަކާއި، ބަދިގެއަކާ އަޅައިގެން، ކާކުތޯ، ކިހިނެއްތޯ އުޅޭނީ އެތާ؟ އެއަށް އެބަޖެހޭ ބަދަލުގެންނަން. މިއީ ހަދާފައި ހުރި ޕްލޭންތައް، ޕްރޮޖެކްޓްތައް ހުރި. އެހެންވެގެން އެ އެއްޗިއްސަށް ބަދަލުގެންނަން އެބަޖެހޭ. ހައުސިންގ ޕްރޮޖެކްޓްވެސް މިހާރު ލަސްވެގެން އެދާ އެންމެ ބޮޑު ސަބަބަކީ އެއީ. ދިރިއުޅެން ހަދާ ތަނެއް ކަމަށްވަންޏާ، ދިރިއުޅެވެންޖެހޭނެ ދޮގެއްތޯ. ހަތަރުސަތޭކަ އަކަފޫޓުގައި ކިހިނެއްތޯ ދެ ކޮޓަރި ހަދައިގެން މީހަކު ދިރިއުޅޭނީ؟ އެހެންވީމާ، އެއަށް ގެންނަންޖެހޭ ބަދަލުތަކަށް، ބައެއް ޕްރޮޖެކްޓްތަކުގައި ވަގުތު މި ނަގަނީ.\nދެން ތިޔަބޭފުޅުންނަށް އެނގިވަޑައިގަންނަވާނެ، ބިޑަށްލާފައި އޮތް 20 ރަށެއްގެ ފެނާއި ނަރުދަމާގެ މައްސަލަ. ބިޑަށް ހުޅުވާލިއިރުގައި މިއޮތީ ފެނާއި ނަރުދަމާ އެއްކޮށް 800 މިލިއަން ރުފިޔާ. ސޮއިކުރިއިރުގައި މިއޮތީ ހަމައެކަނި ނަރުދަމާ. އެ ފެނުގެ ބައެއް ނެތް. ދެން އަޅުގަނޑުމެންނަށް މިޖެހެނީ އެ ހުއްޓުވާލަން.\nއެހެންވީމާ، އެކަހަލަ ކިތަންމެ ކިތަންމެ ކަމެއް ހިންގާފައި އެބަހުރި. އެހެންވީމާ އެއަށް ނަގާ ވަގުތު މިދަނީ. އިރާދަކުރެއްވިއްޔާ އަޅުގަނޑުމެންގެ ބަޖެޓުގައި އެހުރި ކަންތައްތައް، މި ދެންނެވިހެން މި އަންނަ ހަފްތާތެރޭގައި އިޢުލާނު ކުރެވި، މަސައްކަތް ފެށިގެންދާނެ އިނގޭތޯ.\nއާނ ބަލާނަން އިނގޭތޯ. އެކަން ކުރާނަން. އަޅުގަނޑުމެން މިއަދު ކަންނޭނގެ ކޮމިޓީއެއް އޭގައި އެބަ އެކުލަވައިލަން. ޕްރެޒިޑެންޝަލް އެކްޝަން ކޮމިޓީ ކިޔާ. އެއިން ބަލަމުން ގެންދާނެ، ސަރުކާރުގެ އޮފީސްތަކުގެ މަސައްކަތްވެސް. އެއަށްފަހުގައި އެއާދޭތެރޭގައި ބަދަލެއް ގެންނަންޖެހޭ ތަންތަނަށް އަޅުގަނޑު ބަދަލު ގެންނާނަން.\nރައީސްގެ ވާހަކަފުޅުގައި ދެންމެ ވިދާޅުވެއްޖެ، ސަރުކާރަށް މެޖޯރިޓީ އޮންނަ މަޖިލިހެކޭ އޮންނަންޖެހޭނީ. ދެން އަޅުގަނޑަށް ހީވަނީ ތަފާތުގޮތަކަށް އެ މާނަކުރުމުގެ ފުރުޞަތު އެބައޮތްހެން. ތަފްސީލުކޮށް ވިދާޅުވެދެއްވަފާނަންތޯ، ކޯލިޝަން ޕާޓީތަކަށް އޮންނަ ވާހަކަތޯ، ނޫނީ އެމް.ޑީ.ޕީ އަށް އޮންނަ ވާހަކަތޯ؟\nދެން އަނެއް ސުވާލަކީ، ކުރީގެ ރައީސުންނަށް ވާދަނުކުރެވޭ ގޮތަށް ރައްޔިތުންގެ މަޖިލީހަށް ޤާނޫނުއަސާސީއަށް އިޞްލާޙެއް މިހާރު ހުށަހަޅައިގެން އެބައުޅޭ. ދެން މަޖިލީހުގައި ކަންތައް ކުރިއަށްދާގޮތަކުން، ކޯލިޝަންތައް ހެދިގެންދާ ގޮތަކުން އެ ފާސްވެއްޖެނަމަ، ރައީސް ތަޞްދީޤު ކުރައްވަފާނަންތޯ؟\nދެން ފަހު ސުވާލަކީ ބަރުލަމާނީ ނިޒާމެއްގެ ވާހަކަ މިހާރު އެންމެ ބޮޑަށް މި ދެކެވެނީ. އަޅުގަނޑަށް ހީވަނީ ކޯލިޝަން ތެރޭގައި ނުތަނަވަސްކަން އުޅޭ އެއް ސަބަބަކިވެސް އެ ތުހުމަތު.\nއެހެންވީމާ، ރައީސްގެ ވިސްނުންފުޅު، މިކަމުގައި ސާފުކޮށްދެއްވުން އެއީ އަޅުގަނޑަށް ހީވަނީ މިހާރު އޮތް ކަމެއްހެން. ރައީސް ތާއީދު ކުރައްވަފާނަންތޯ ބަރުލަމާނީ ނިޒާމަކަށް؟ މިކަހަލަ ހާލަތެއް މެދުވެރިވެދާނެތޯ؟\nސަރުކާރު އުފެދިފައި މިއޮތީ ހަތަރު ޕާޓީ އެކުލެވޭ ކޯލިޝަނެއްގެ ސަބަބުން. އަޅުގަނޑު ދެކެން ބޭނުން، ރައްޔިތުންގެ މަޖިލީހުގައި އެ ހަތަރު ޕާޓީގެ މެންބަރުން ތިބޭތަން. އެއާއެކީގައި ސަރުކާރަށް މެޖޯރިޓީ އޮތް މަޖިލީހެއް އަޅުގަނޑު ބޭނުންވަނީ. އެ ހަތަރު ޕާޓީގެ މެންބަރުން ތިބޭ، ސަރުކާރަށް މެޖޯރިޓީ އޮތް މަޖިލީހެއް އަޅުގަނޑު ބޭނުންވަނީ އިނގޭތޯ.\nދެން ރައީސްކަން ކުރައްވާފައިވާ ބޭފުޅަކަށް ކުރިމަތިނުލެވޭގޮތަށް ޤާނޫނުއަސަސީއަށް އެ ގެންނަ އިޞްލާޙު އަޅުގަނޑު ތަޞްދީޤެއް ނުކުރާނަން އިނގޭތޯ. އެއްވެސް މީހެއްގެ، އެކަހަލަ ސިޔާސީ މަސައްކަތަކަށް ހުރަސްއެޅޭ އެއްވެސް އިޞްލާޙަކަށް، އެއްވެސް ކަމަކަށް އަޅުގަނޑު ތާއީދެއް ނުކުރަން. އަޅުގަނޑު ތަޞްދީޤެއް ނުކުރާނަން.\nދެން އޮތީ ބަރުލަމާނީ ނިޒާމެއްތޯ، ރިޔާސީ ނިޒާމެއްތޯ އޮތް މައްސަލަ ދޮގެއްތޯ؟ ފުރަތަމަ ސުވާލަކީ ރާއްޖޭގައި މިއޮތީ ކޮން ނިޒާމެއްތޯ؟ އެއެއް ނޭނގެ އަޅުގަނޑުމެންނަކަށް އިނގޭތޯ. ރިޔާސީ ނިޒާމެއްގެ ސިފަތަކެއްވެސް ހަމައެއްނުވޭ. ބަރުލަމާނީ ނިޒާމެއްގެ ސިފަތަކެއްވެސް މިއަކު ހަމައެއްނުވޭ.\nއެހެންވީމާ، ޤާނޫނުއަސާސީއަށް އެބަޖެހޭ ބަދަލުގެންނަން. ރިޔާސީ ނިޒާމް ފުރިހަމައަށް ހިންގަން ބޭނުންކަމަށްވަންޏާ، އެގްޒެކްޓިވް ޕަވަރތަކެއް އިތުރަށް ލިބެން އެބަޖެހޭ. އެހެންނޫނީވިއްޔާ، ބަރުލަމާނީ ނިޒާމަކަށް ދާންވީ. ދެގޮތުންކުރެ އެއްގޮތަކަށް، ރަނގަޅަށް އެނގޭގޮތަށް ޤާނޫނުއަސާސީގައި އެ ލިޔަން އެބަޖެހޭ. ޤާނޫނުއަސާސީގައި އެބައޮތް ނިޒާމަށް ބަދަލުގެންނަންޏާ، ކަން ކުރަންވީ ގޮތް އިނގޭތޯ. އެއާ އެއްގޮތަށް ދާނީ.\nއާމިނަތު ނުޒްހާ – ރާއްޖެ ޓީވީ:\nމިހާރު އޮތް އިލެކްޝަން ކޮމިޝަނާ އެކީގައި މަޖިލިސް އިންތިޚާބަށް ވަޑައިގެންފާނަންތޯ؟\nރައްޔިތުންގެ މަޖިލީހުން ބަދަލުނުކުރަންޏާ، އެއާއެކީ ދާނީ އަޅުގަނޑު.\nނަޒާހަތު – ސަންގު ޓީވީ:\nއަޅުގަނޑުގެ ސުވާލަކީ، ޤާސިމާ ގުޅޭގޮތުން ފުދޭވަރަކަށް ވާހަކަ ދެކެވަމުންދާތީއާ އެކީގައި، ޤާސިމް އެބައޮތް ފާހަގަކުރައްވާފައި، މަޝްވަރާގެ ދޮރު ވަނީ ހުޅުވިފައިކަމަށް. އޭގެ މާނައަކީ، ރައީސް ޔާމީންވެސް އޭގެ ތެރޭގައި ހިމެނިގެންދާނެ ކަމަށް. ރައިސް ޔާމީނާ އެކީގައި މަޖިލިސް އިންތިޚާބަށް ޤާސިމް ގޮސްފި ކަމުގައިވާނަމަ، ކޯލިޝަނުން ޤާސިމް ވަކިކުރައްވާފާނަންތޯ؟\nއޮންރަބަލް ޤާސިމް އިބްރާހިމް ހުންނަވާނީ ކޯލިޝަންގެ ޕާޓްނަރެއްގެ ގޮތުގައި. އެއީ ޝައްކެއްއޮތްކަމެއްނޫން، އިރާދަކުރެއްވިއްޔާ އިނގޭތޯ. ރައީސް ޔާމީނާއެކު ކޯލިޝަން ހަދާތަނެއް އަޅުގަނޑަކަށް ނުފެނޭ. ނުވެސް ހައްދަވާނެ އިނގޭތޯ. އެ ޔަޤީންކަން އަޅުގަނޑަށް އެބައޮތް. އެހެންނަމަވެސް، މި ދެންނެވިހެން ރައްޔިތުންގެ މަޖިލީހުގެ ގޮނޑި ނެގުމަށްޓަކައި ކުރަންޖެހޭ މަސައްކަތްތައް ޕާޓީތަކުން ކުރަމުން އަންނަތަން އަޅުގަނޑަށް އެބަފެނޭ. އެއީ އަޅުގަނޑުމެންނަށް އެކަމުގައި އެއްބަސްނުވެވެންޏާ، އެކަން ދާނެގޮތް. އެހެންވީމާ، އެ ފުރުޞަތު އެބައޮތް.\nއެހެންނަމަވެސް، އޮނަރަބްލް ޤާސިމް އިބްރާހިމް، ޖުމްހޫރީ ޕާޓީ މި ކޯލިޝަނަކުން ވަކިވެގެންނެއް ނުދާނެ. އަދި ޕީ.ޕީ.އެމް.އާއެކީ އެކުލެވޭ ކޯލިޝަން ހަދާތަނެއް އަޅުގަނޑަކަށް ނުފެނޭ. ހަމަ އެކީގައި އަޅުގަނޑުމެން ތިބޭނީ.


El Salvador Gai Bitcoin Akee Rasmee Faisaa Akah Hadhanee - Vaguthu\nބިޓްކޮއިން އަކީ އެލް ސަލްވެޑޯގައި ރަސްމީ ފައިސާއަކަށް ހަދަން ނިންމާފައިވާ ކަމަށް އެގައުމުގެ ރައީސް ނަޔީބް ބުކެލޭ ވިދާޅުވެއްޖެއެވެ.\nއެ ނިންމުމަށް އަމަލު ކުރަން ފަށައިފިނަމަ ދުނިޔޭގައި ޑިޖިޓަލް ކަރަންސީއެއްގެ ގޮތުގައި މަޝްހޫރުވެފައިވާ ބިޓްކޮއިން ގާނޫނީ ގޮތުން ބަލައިގަންނަ ފައިސާއެއްގެ ގޮތުގައި ބޭނުންކުރާ ފުރަތަމަ ގައުމަަކަށް އެލް ސަލްވެޑޯ ވެގެން ދާނެއެވެ.\nބުކެލޭ ވިދާޅުވީ އެގައުމުގައި ރަސްމީ ފައިސާއެއްގެ ގޮތުގައި ބޭނުންކުރާ ޔުއެސް ޑޮލަރެކޭ އެއްފަދައިން ބިޓްކޮއިން ބޭނުންކުރުމުގެ ހުއްދަ ދޭނެ ބިލެއް މި ހަފްތާގައި ގާނޫނު ހަދާ މަޖިލީހަށް ހުށަހަޅާނެ ކަމަށެވެ. އަދި ކްރީޕްޓޮކަރަންސީ ރަސްމީ ފައިސާއެއްގެ ގޮތުގައި ބޭނުންކުރަން ހުއްދަ ދިނުމުން އެގައުމުން ބޭރުގައި ދިރިއުޅޭ ރައްޔިތުންނަށް ގައުމަށް ފައިސާ ފޮނުވަން ފަސޭހަވެ، ވަޒީފާތަކުގެ ފުރުސަތު އިތުރުވުމާއި ނުރަސްމީ ވަޒީފާތައް އަދާކުރާ މީހުންނަށް ވެސް ވިޔަފާރީގެ މުއާމަލާތްތައް ކުރުމަށް ފަސޭހަވެގެން ދާނެކަމަށް ވިދާޅުވެފައި ވެއެވެ.\nމިހާރުގެ ރޭޓުތަކަށް ބަލާއިރު، ބިޓްކޮއިންގެ އަގު 36،127 އެމެރިކާ ޑޮލަރަށް އަރައެވެ. މި އަގުގައި ބިޓްކޮއިން ލިބެން ހުރުމާއި އެކު ގިނަ ބަޔަކު ސުވާލު އުފައްދަމުން ދަނީ މިވަރުގެ ފައިސާއެއް ކޮންމެ ދުވަހަކު މިހާރު ބޭނުންކުރަމުންދާ ފައިސާއަށް ވުރެ ކުރިހޯދަފާނެ ކަމާއި މެދުއެވެ.\nދުނިޔޭގެ ކުރިއަރަމުން އަންނަ ގައުމުތަކުގައި ކްރިޕްޓޮކަރަންސީ ބޭނުންކުރުމަށް އެއްބާރުލުން ދިން ނަމަވެސް، އެކަމާއި ދެކޮޅު ބައެއް ގައުމުތަކުން އެކަމާއި ދެކޮޅެވެ.


vnews - Adheeb loabivaa varu Nash ah haama kurehvee asarugadha lava akun!\nއަދީބް ލޯބިވާ ވަރު ނަޝްއަށް ހާމަކުރެއްވީ އަސަރުގަދަ ލަވައަކުން!\n"އަހަރެން ދުވަހަކުވެސް ކަލާގެ ހައްގުގައި ވަކާލާތުކުރުން ހުއްޓައެއް ނުލާނަން." މިއީ ކުރީގެ ނައިބު ރައީސް އަހްމަދު އަދީބުގެ އަނބިކަބަލުން މަރިޔަމް ނަޝްވާ އަބަދުވެސް ބުނަމުންދިޔަ ވާހަކަ އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގެ ކުރީކޮޅު ޓޫރިޒަމް މިނިސްޓަރު ކަމުގައި އެތައް ބައެއްގެ މިތުރަކަށްވެ ދާދި ކުޑަދުވަސްކޮޅެއްގެ ތެރޭގައި ސިޔާސީ ގޮތުން ކުރިއަރައިގެން ގޮސް ނައިބް ރައީސް ކަމުގެ މަގާމަށް ވަޑައިގެންނެވި އަދީބުގެ އަޑު ފަޑުވެގެން ދިޔައީ ފިނިފެންމާ ލޯންޗްކޮޅު ގޮއްވާލި މައްސަލަ އާއި ހިސާބުންނެވެ. އެމައްސަލައިގެ ތުހުމަތުގައި 2015 ވަނަ އަހަރުގެ އޮކްޓޫބަރު މަހުގެ ތެރޭގައި އަދީބް ހައްޔަރުކޮށް އޭގެފަހުން އުފުލުނު ދައުވާތަކެއްގައި 33 އަހަރަށް އަދީބް ޖަލަށް ލެވުނެވެ. ނަމަވެސް އަދީބަށް ޖަލުގައި އެކަށީގެންވާ ބޭސްފަރުވާ ނުލިބި އޮންނަން ޖެހުނު ކަމާއި އަދި އަދީބަށް އިންސާފުވެރި ޝަރީއަތެއް ހޯދައިދިނުމަށް އެންމެ ބުރަކޮށް މަސައްކަތް ކުރެއްވީ އަދީބުގެ އަނބިކަބަލުން ނަޝްވާ އެވެ.\nސިޔާސީ ހަޔާތުގެ އާރާއިބާރުގައި އަދީބަކީ ބޮޑެތި ޖަރީމާތަކެއް ހިންގަވައި ދިވެހި ސަރުކާރުގެ ތެރެއިން އެންމެ ބޮޑެތި ކޮރަޕްޝަންތައް ހިންގެވި ބޭފުޅާ ކަމަށް ވިދާޅުވެ، އަދީބު ޖަލުން މިނިވަން ކޮށްގެން ނުވާނެ ކަމަށާއި، އަދި އަދީބަށް ލިބެމުންދަނީ ހައްގު އަނިޔާ ކަމަށް ބުނެ އަދީބާއި ދެކޮޅަށް އަޑުއުފުލި މީހުންވެސް ބައިވަރެވެ.\nއެހެންނަމަވެސް އެކަންކަމާއި ކެރިގެން ކުރިމަތިލައި އަދީބުގެ އަނބިކަބަލުން ނަޝްވާ ވަނީ އަދީބުގެ ހައްގުގައި ވަކާލާތުކޮށް އަދީބަށް އެކަށީގެންވާ ބޭސްފަރުވާ ކަށަވަރުކޮށްދޭތޯ އެކި އިދާރާތަކާއި ކަމާއިބެހޭ ވުޒާރާތަކަށް ހިންގަވާ އާދޭސް ދަންނަވާފަ އެވެ. އަދި އަދީބުގެ ހައްގުގައި ކޮންމެ ކަމެއް ކުރަން ޖެހުނުނަމަވެސް ކެރިގެން ހުންނާނެ ކަމަށާއި، އަދީބަށް ހައްގު މިންވަރު ކަށަވަރުކޮށްދޭނެ ކަމަށް ބުނެ އެކަން އަމަލުން ނަޝްވާ ވަނީ ދައްކުވައިދީފަ އެވެ. އަދި އަދީބުގެ ކިޑްނީގައި އުފެދިފައިވާ ހިލަ ނައްތާލުމަށް ކުރި އޮޕަރޭޝަނަށް ފަހު، ގެއަށް ބަދަލުކޮށްގެން ފަރުވާ ދިނުމަށް ޑޮކްޓަރުންނާއި އެޗްއާރުސީއެމުން ލަފާ ދިން ފަހުން އަދީބު ވަނީ ގެއަށް ބަދަލުކޮށްފަ އެވެ.\nއަދީބުގެ އަނބިކަނބަލުން ނަޝްވާ އަދީބަށްޓަކައިވީ ލޯތްބާއި ގުުރުބާނީގެ އަގު އަދީބުގެ ހަނދާނުން ނުނެތޭކަން އަދީބް މިރޭ ވަނީ ހާމަކޮށްދީފަ އެވެ. އަދީބު ވަނީ ލަވަޔަކުން އަދީބުގެ ހިތުގައި ނަޝް އަށް ދެވުނު ޤަދަރާއި ލޯބި އެންމެނަށް ހާމަކޮށްދީފަ އެވެ.\nއަނބިކަނބަލުން ނަޝްވާގެ ކުރިމަތީގައި އިންނަވައިގެން ގިޓައެއްގެ ހިތްގައިމު ރާގަކާއިއެކު އަދީބު ވަނީ، ދޫނިދޫ ޖަލުން އިވުނު ލޯބީގެ ލަވައެއް ނަޝްވާއަށް ވިދާޅުވެ ދީފަ އެވެ. އަދީބު ވަނީ އޭނާގެ ހިތުގެ ކާނާ އަކީ ނަޝްގެ ލޯބި ކަމަށާއި، ވިންދާއި ހިތުގެ ފަރުވާއަކީވެސް ނަޝްގެ ލޯބި ކަމަށް ލަވައިން ވަނީ ވިދާޅުވެ ދެއްވާފަ އެވެ. އަދި އަދީީބުގެ ހިތުގެ އަސްލު ރާނީ އަކީވެސް ނަޝް ކަމަށް ވިދާޅުވެފައިވެ އެވެ.\n"ފަތިހުގެ އިރުގެ ދޯދިތައް އަރައިގެން ގޮސް ޖައްވުގެ ތެރެއަށް އެ އަލިކަން ފަޑުވެގެންދިޔަ ނަމަވެސް، އަދީބުގެ ހިތުގައި ނަޝް އަށް އޮތް ލޯބި ފަޑުވެގެން ނުދާނެ". މަޑުމަޑު ރާގެއް ކުޅެލަމުން އަދީބު ވިދާޅުވަނީ މިގޮތަށެެވެ.


ވިލާތުގައި ކޮވިޑް-19ށް ވެކްސިން ދޭން ފެށުން- ބަލިމަޑުކަމުގެ...\nކޮވިޑް-19ށް ވެކްސިން ދިނުން\nވިލާތުގައި ކޮވިޑް-19ށް ވެކްސިން ދޭން ފެށުން- ބަލިމަޑުކަމުގެ ނިމުމުގެ ފެށުން\nފުރަތަމަ ވެކްސިން ދޭނީ ކެއަރ ހޯމް ތަކުގައި ތިބި މީހުންނަށް\nއާދިއްތަ ދުވަހު ޔޫރަޕްގެ އިތުރު ގިނަ ގައުމުތަކުގައި ވެކްސިން ދޭން ފަށާނެ\nހަންގޭރީގައި ވެކްސިނުން ދިނުން ވަނީ ހޮނިހިރު ދުވަހު ފަށާފައި\n26 ޑިސެންބަރ 2020 | ހޮނިހިރު 21:58\nޑިސެމްބަރު 26 ވަނަ ދުވަހު ހަންގޭރީގެ ހޮސްޕިޓަލަކަށް ކޮވިޑް-19 ވެކްސިން އެ ގައުމުގެ ސިފައިން އުފުލަނީ\nވިލާތުގެ ގައުމުތަކުގައި ކޮވިޑް-19ށް ވެކްސިން ދިނުމުގެ ބޮޑު ކެމްޕޭނެއް ފެށުމާއެކު ބަލިމަޑުކަމުގައި ތަހައްމަލު ކުރަން ޖެހުނު 2020ގެ ނާއައުމީދުތަކަށް ނިމުމެއް އަތުވެދާނެ ކަމުގެ އުއްމީދު ޔޫރަޕް ބައްރަށް އާވެއްޖެއެވެ.\nހޮނިހިރު ދުވަހު ހަންގޭރީގައިވަނީ ވެކްސިން ދޭން ފަށާފައެވެ. ފްރާންސް، ޖަރުމަނު ވިލާތް، އިޓަލީ، އޮސްޓްރިއާ، ޕޯޗުގަލް އަދި ސްޕޭންގެ ރައްޔިތުންނަށް އާދިއްތަ ދުވަހު ވެކްސިން ދޭން ފެށުމުގެ އެންމެ ފަހުގެ ތައްޔާރުތައްވަނީ ވެފައެވެ.\nބަލިމަޑުކަމުގެ ސަބަބުން 1.7 މިލިއަން މީހުން ދުނިޔެއާ ވަކިވާން ޖެހި، އެތައް ސިނާއަތެއް ބަނގުރޫޓުވެ، އެތައް މިލިއަން ބައެއްގެ ވަޒީފާ ގެއްލި، ގައުމުތައް ދަރަނިވެރިވެ، އާއްމު ދިރިއުޅުމުގެ އެތައް ކަމަކަށް ބުރޫއެރި މި ހާލަތުން އަރައިގަތުމުގެ ފެށުމަކީ ވެކްސިން ދޭން ފެށުން ކަމަށް ތަޖުރިބާކާރުން ދެކެއެވެ. ޔޫރަޕިއަން ޔުނިއަން އިން ވެކްސިން ދިނުމުގެ ބޮޑު ޕްރޮގްރާމެއް ފަށާއިރު، އެ ބައްރަކީ 450 މިލިއަން މީހުންގެ މައްޗަށް އެކުލެވިފައިވާ ބައްރެކެވެ. ބަލީގެ ނުރައްކާ އެންމެ ބޮޑުވި އެއް ބައްރަކީވެސް ޔޫރަޕްއެވެ.\nހަންގޭރީގައި ހޮނިހިރު ދުވަހު، ފައިޒާ އާއި ބަޔޯއެންޓެކް އިން އުފެއްދި ވެކްސިންދޭން ފެށިއިރު، ތިންލައްކަ އަށް ވުރެ ގިނަ މީހުން އެގައުމުން އެކަނިވެސް ކޮވިޑް ބައްޔަށް ޕޮސިޓިވްވެ، ނުވަހާހާއި ގާތްކުރާ އަދަދަކަށް އެގައުމުން ބަލީގައި މީހުން މަރުވެފައިވެއެވެ. މިހާރުވެސް ހަހާހަށްވުރެ ގިނަ މީހުންނަށް ހޮސްޕިޓަލުގައި އަންނަނީ ފަރުވާ ދެމުންނެވެ.\nއެތައް މިލިއަން މީހުންނަށް ވެކްސިން ދޭން ފަށާއިރު، ޔޫރަޕްގައިވެސް ބޮޑެތި ގޮންޖެހުންތަކާ ކުރިމަތިވާނޭ ކަމަށް ތަޖުރިބާކާރުން ދެކެއެވެ. ފައިޒާ އާއި ބަޔޯއެންޓެކް އިން އުފައްދާފައިވާ ވެކްސިންއަކީ އެމްއާރްއެންއޭ ޖެނެޓިކް ޓެކްނޮލޮޖީ ބޭނުންކޮށްގެން އުފައްދާފައިވާ ވެކްސިނެއް ކަމަށް ވުމާއެކު، އެންމެ ބޮޑު އެއް ގޮންޖެހުމަކަށްވާނީ އެއްތަނުން އަނެއް ތަނަށް ވެކްސިން ގެންދިއުމުގައި ވަރަށް ފިނީގައި މި ވެކްސިން ބަހައްޓަން ޖެހޭ ކަމެވެ. އެމްއާރުއެންއޭ ވެކްސިން ރައްކާކުރަން ޖެހެނީ މައިނަސް 80 ޑިގްރީ ސެލްސިއަސް ގައެވެ.\nއާދިއްތަ ދުވަހު ވެކްސިން ޕްރޮގްރާމް ފެށުމަށް ތައްޔާރުވަމުންދާ ފަރަންސޭސި ވިލާތައް ހޮނިހިރު ދުވަހު ވަނީ 19،500 ވެކްސިން ޑޯޒް ގެނެސްފައެވެ. ފަރަންސޭސިވިލާތުން ބުނީ ޖަނަވަރީ އާއި ފެބްރުއަރީގެ ތެރޭގައި ގާތްގަނޑަކަށް އެއް މިލިއަން މީހުންނަށް ވެކްސިން ދިނުމަށް ރޭވިފައިވާ ކަމަށާއި، މިގޮތުން ފުރަތަމަ ވެކްސިން ދޭނީ ނާސިންގ ހޯމްތަކުގައި ތިބި މީހުންނަށް ކަމުގައެވެ. އަދި 2021 ގެ މާޗް އާއި ޖޫން މަހާއި ދެމެދު އިތުރު 14-15 މިލިއަން މީހުންނަށް ވެކްސިން ދޭން ރޭވިފައިވާ ކަމަށްވެސް އެ ގައުމުން ބުނެއެވެ.\nސްޕޭންގައި ވެސް އާދިއްތަ ދުވަހު ވެކްސިން ދޭން ފަށާނެއެވެ. ސްޕޭންގެ ހެލްތް މިނިސްޓަރ ޓްވިޓަރ މެދުވެރިކޮށް ވިދާޅުވީ، މިއީ "ބަލިމަޑުކަން ނިމުމުގެ ފެށުން" ކަމުގައެވެ.\nޖަރުމަނުވިލާތުންވެސް އެންމެ ފުރަތަމަ ވެކްސިން ދޭނީ ދައުލަތުގެ ބެލުމުގެ ދަށުގައި ތިބި ދޮށީ އުމުރުގެ މީހުންނަށެވެ. ޖަރުމަނު ވިލާތުން 1.6 މިލިއަނަށް ވުރެ ގިނަ މީހުންނަށް ކޮވިޑް ޖެހުނު އިރު ބަލީގައި 29 ހާސް މީހުން ވަނީ މަރުވެފައެވެ.\nޖަރުމަނުވިލާތުގެ މައި ސަރުކާރުން ޕްލޭން ކޮށްފައިވަނީ 1.3 މިލިއަން ޑޯޒްގެ ކޮވިޑް ވެކްސިން ގައުމުގެ އެކި ސަރަހައްދުތަކަށް އަހަރު ނިމުމުގެ ކުރިން ފޯރުކޮށްދިނުމަށެވެ. އަދި ޖެނުއަރީ މަހުގެ ކޮންމެ ހަފްތާއަކު ހަތް ލައްކަ ޑޯޒް ފޯރުކޮށް ދިނުމަށެވެ.\nޕޯޗުގަލްގައި ފުރަތަމަ ބެޗްގެ ވެކްސިން މިހާރުވަނީ ގުދަން ކޮށްފައެވެ. އެ ގައުމުގެ ސަރުކާރުން ބުނެފައިވަނީ ވެކްސިން ރައްކާކޮށްފައިވާ ތަނުން ދިހަހާސް ޑޯޒް އެ ގައުމުގެ މައި ފަސް ހޮސްޕިޓަލަށް ފޯރުކޮށް ދިނުމުގެ އިންތިޒާމު ކުރިއަށް ދާ ކަމަށެވެ.\nޔޫރަޕްގެ ގައުމުތަކުގައި ވެކްސިން ދިނުމުގެ ޕްރޮގްރާމް ވިލަރެސް ކުރެވިގެން ކުރިއަށްދާން ފެށުމާއެކު، ހަމަޖެހުމުގެ ނޭވާއެއް ލެވޭނެ ކަމުގެ އުއްމީދުވަނީ އައުވެފައެވެ. ނަމަވެސް ކޮވިޑާ ދެކޮޅަށް ކުރާ ހަނގުރާމައިގައި އަދިވެސް ބޮޑެތި ގޮންޖެހުންތައް ކުރިއަށް ހުރިކަމަށް މާހިރުން ދެކެއެވެ.


Gaidheennaai vakeelun badhalu kurevey usoolu badhalukohfi\nގައިދީންނާއި ވަކީލުން ބަދަލު ކުރެވޭ އުސޫލު ބަދަލުކޮށްފި\nވަކީލުންތަކެއް ނޫސްކޮންފަރެންސެއް ދެނީ\nފުލުހުން ހައްޔަރުކޮށް ބަންދުގައި ބައިތިއްބާފައި ތިބޭ މީހުނާ ބައްދަލު ކުރަން ބޭނުންވާ ވަކީލުންނަށް އާއިލާގެ ސިޓީއަކާއެކު ނޫނީ ގައިދީންނާއި ބައްދަލު ނުކުރެވޭ ގޮތަށް ހަމަޖައްސައިފި އެވެ. އެ އުސޫލަށް މާދަމާއިން ފެށިގެން އަމަލު ކުރަން ފަށާނެ އެވެ.\nފުލުހުންގެ ކަސްޓޯޑިއަލް ޑިޕާޓްމެންޓްގެ ވެރިޔާ ސުޕުރިންޓެންޑެންޓް އަހުމަދު ނާފިޒު ސޮއި ކުރައްވާފައިވާ މި އުސޫލު އާންމު ކުރީ މިއަދު އެވެ. އަލަށް ނެރުނު އުސޫލުގައިވާ ގޮތުން އެ ބަދަލު ގެނައީ ވަކީލުންގެ ފުރުސަތު ހޯދަން އެދޭ މިންވަރު އިތުރުވަމުންދާތީ އެންމެންނަށް ހަމަހަމަ ފުރުސަތެއް ދޭށެވެ.\nއާއިލާގެ ހުއްދަ ނޫނީ އާއިލާއަށް ނޭނގި ވަކީލުން އަމިއްލައަށް ބޭނުންވެގެން މީގެ ކުރިން ގައިދީންނާ ބައްދަލުކުރެވެއެވެ.\nނަމަވެސް އާ އުސޫލާއެކު ގައިދީންނާ ވަކީލުންނަށް ބައްދަލު ކުރެވޭނީ އެ ވަކީލަކާއިއެކު ބައްދަލުވުން ހަމަޖައްސަން ބޭނުން ކަމަށް ބުނެ އާއިލާއިން ސިޓީއެއް ފޮނުވުމުންނެވެ. ވަކީލު ބައްދަލުވުމަށްދާއިރު ސީޓީ ގެންދަން ޖެހެ އެވެ. އަދި ގައިދީންނާއި ވަކީލުން ބައްދަލު ކުރާ ވަގުތަށް ވެސް ބަދަލު ގެނައެވެ.\nކުއްލި ނުރައްކަލުގެ ހާލަތުގެ ދަށުން ވަކީލުންނަށް ގައިދީންނާ ބައްދަލުކުރުމަށް ދީފައިވަނީ 30 މިނިޓެވެ. އަދި ހެނދުނު 9:00 އިން ހަވީރު 6:00 ޖަހަންދެން ވަކީލުންނަށް ގައިދީންނާ ބައްދަލުކުރުމަށް މީގެ ކުރިން ދޭ ފުރުސަތުގެ ބަދަލުގައި ދެން ގައިދީންނާ ބައްދަލު ކުރެވޭނީ ހަވީރު ފަހެއް ޖެހުމާ ހަމައަށެވެ.\nބައްދަލުވުން މާލޭން ބޭރުގައި ނަމަ އެއްގަޑިއިރު ދޭނެ އެވެ. ބައްދަލުކުރެވޭނީ 30 މިނިޓަށެވެ. އެ 30 މިނިޓްގެ ބައްދަލުވުން ލަހުން ފެށުނު ނަމަވެސް އިތުރު ވަގުތެއް ނުލިބެ އެވެ. އަދި ވަކީލުން އެހެން ގައިދީން ކައިރިއަށް ގޮސް ވާހަކަ ދެއްކުން މަނަލެވެ.


Sushma Akee Hairaanvaafadha Hidhumaiytheri Eh - Raees - Vaguthu\nސުޝްމާ އަކީ ހައިރާންވާފަދަ، ޚިދުމަތްތެރިއެއް – ރައީސް\nއިންޑިއާގެ ކުރީގެ ހާރިޖީ ވަޒީރު ސުޝްމާ ސުވަރާޖް އަކީ ރައްޔިތުންނަށް ޚިދުމަތް ކުރުމުގައި ހައިރާންވާފަދަ ގާބިލްކަމެއް ދެއްކި ޚިދުމަތްތެރިއެއް ކަމަށް ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nސުޝްމާ މަރުވުމާއި ގުޅިގެން ރައީސް ޞާލިހް މިއަދު ހެނދުނު ކުރެއްވި ޓްވީޓެއްގައި ވިދާޅުވީ ސުޝްމާ މަރުވުމަކީ ލިބުނު ވަރަށް ބޮޑު ޚިތާމައެއް ކަމަށެވެ.\n"އަޅުގަނޑުމެންގެ ތައުޒިއާ ސުޝްމާ ދެކެ ލޯބިވާ އެންމެނަށާއި، އިންޑިއާގެ ބޮޑުވަޒީރަށާއި އިންޑިއާގެ ރައްޔިތުންނަށް ފޮނުވަން. ސުޝްމާ އަކީ ރައްޔިތުންނަށް ޚިދުމަތް ކުރުމުގައި ހައިރާންވާފަދަ ގާބިލްކަމެއް ދެއްކި ޚިދުމަތްތެރިއެއް. އަދި އެކްސްޓާނަލް އެފްއާޒް މިނިސްޓަރުގެ ގޮތުގައި ރާއްޖެ އަށް ލިބުނު ވަރަށް ރަނގަޅު ރަހުމަތްތެރިއެއް." ރައީސް ޞާލިހް ވިދާޅުވިއެވެ.\nރައީސް ޞާލިހް ވިދާޅުވީ ސުޝްމާ އަކީ ހަޤީޤީ އިންޑިއާގެ ދަރިއެއް ކަމަށާއި އޭނާގެ ހަނދާންތައް އަބަދަށް ދެމިގެންދާނެ ކަމަށެވެ.\n— Ibrahim Mohamed Solih (@ibusolih) August 6, 2019\nސުޝްމާ މަރުވީ ހާޓް އެޓޭކެއް ޖެހިގެން ރޭގެ ވަގުތެއްގައެވެ.\nރައީސް ޞާލިހް ސުޝްމާ އަށް ތައުރީފްކޮށް ވާހަކަފުޅު ދައްކަވާފައި ވާއިރު ރައީސް ޞާލިހް ވެރިކަމަށް ވަޑައިގެން ރާއްޖޭގެ ހާރީޖީ ސިޔާސަތު އިންޑިއާ އިން ބޭނުންވާ ގޮތައް ބައްޓަން ކުރެއްވުމުގެ މަސައްކަތް ފެއްޓެވިއިރު ހާރިޖީ ވަޒީރު ކަމުގައި ހުންނެވީ ސުޝްމާ އެވެ.\nސުޝްމާ އަށް ހާޓް އެޓޭކެއް ޖެހުނީ އިންޑިއާ ސަރުކާރުން ކަޝްމީރުގައި މުސްލިމުންނާއި ދެކޮޅަށް އަލަށް ހިންގަން ފެށި ޖަރީމާއަށް ތާއިދު ކުރިތާ ތިން ގަޑިއިރު ފަހުންނެވެ.\nސުޝްމާ އަކީ އިންޑިއާގެ ހާރިޖީ ވަޒީރުކަން ކުރެއްވި ދެވަނަ އަންހެން ބޭފުޅާ އެވެ.\nއޮގަސްޓް 7, 2019 09:13\nތިޔަބެފުޅަަާވެސް ދިވެހިންނަށް ތިޔަހުރިގާބިލުކަންދައްކާލަންވިނިު ތިޔައިހަގިގިދިވެއްސެއްކަންޘާބިތުކޮށްދެއްވަބައްލަވަ\nއޮގަސްޓް 7, 2019 11:48\nސުޝްމާއަކީ މުސްލިމުންނަށް ހުރި ބޮޑު ހަތުރެއް\nއޮގަސްޓް 7, 2019 11:59\nއުފާކުރަމެ ކާފަރު ސުސްމާ މަރުވެދިއައީމާ\nކާފަރަކު މަރުވުމުން ތައުޒިޔާކިއން ދީނުގަ އޮވޭތޯ މިތިބަ ދިވެހި މުސްލިމުންނޭކިޔާ އުޅޭ ވާނުވާ ދީނުގާ ނޭގޭ ބަގައަށް އިމުރާނު ނުވޭހޭ ކިޔާދެކަށް ކަލޭ. ފިތި ނަގޫ އިދެ ގޮޑިޔަށް ބޮޑުކަމު ދެވުނަސް ޖެހެނީ ކަލޭ ހަމަ ރޯން. ތިއަށް ކިޔަމެ އަހުރެމެން ބަސްނުވިކޭ ދިރުނބާ އޮޑކޮޅަށް އެރުމެ ގައިމުތާ\nއޮގަސްޓް 7, 2019 14:46\nގެރީގެ ދިފާޢުގައި ތިބިބަޔަކަށް މިއީ ހިތާމަވެރިޚަބަރެއް.\nއޮގަސްޓް 8, 2019 05:55\nއެއްކަލަ މޯދީ އިންޑިއާ އަށް ވިކިފައި ތިބި އެމްޑީޕީގެ އިސްވެރިން.\nއޮގަސްޓް 8, 2019 08:22\nމިހާރު މިއޮތް ރީނދޫ ސަރިކާރު ގެނެސްދިނުމުގައި އެ ދައިތަ އަކީ ވަރަށް ޚިދުމަތްތެރި ޑަކާތެއް. އޭނަގެ މޭސްތިރި ކަމުގެ ދަށުން އިންޑިއާ އިން ކަޝްމީރާއި ދިވެހިރާއްޖެ އަޅުވެތި ކޮށްފި. އެއްވެސް ބޭނުމެއްގައި މި ދިވެހިރާއްޖެއަށް އަރާ އިންީއާގެ ޕޮލިހެއް، ސިފައިންގެ މީހެއް މިްައުމުން ދެން ބާލާކަށް ލާހިކެއް ކުޅަދާނައެއް ނޫން. ފޭކު އިންޑިޔާގެ މޮޔަ ރާޑަރުތަކަށް އަދީބު އެއްބޯޓުން އަނެއް ބޯޓަށް ބަދަލުވި މަންޒަރު ނުހޯދުނުއިރު މިޤައުމުގެ ސަލާމަތީ ކަންކަން އެ ރާޑަރުތަކުން ނުބެލޭނެ ކަންވެސް މިރާއްޖޭގެ ރައްޔިތުން ޤަބޫލުކުރަން އެބަ ޖެހޭ.\nއަންނި އެރުވި ހެލިކޮޕްޓަރ ބަލަހައްޓާ 40 ސިފައިން ޔާމީނަށް ނުބޭލުނީ ކީއްވެތޯ ރައްޔިތުން ވިސްނައިލައްވާ! އަދި މޑޕ ސަރުކާރުން އެ ޢަދަދު އެތައް ގުނައަކަށް އިތުރު ނުރަނީ. "ހޭލާށޭ ރައްޔިތުން".


ރަން މަރުތަބާނުގައި އޮތީ ވާޖިބެއްތޯ؟ ހައްގެއްތޯ؟\n8 އޮކްޓޯބަރު 2021 - 08:01 0\nމީހަކު ބިމެއް ގަތެވެ. އަދި ބިންގަތް މީހާގެ މިލްކުވެރިކަމުގެ ދަށަށް ބިން އައި ފަހުން ބަލަމުން ދަނިކޮށް ގަނެފައިވާ ބިމުގެ އިމުގެ ތެރެއިން ރަން މަރުތަބާނެއް ފެނިއްޖެ އެވެ. ދެން އެ ރަން މަރުތަބާން ހިފައިގެން ގޮސް ބިން ވިއްކި މީހާއަށް ދައްކާފައި އޭނާ ބުންޏެވެ. އަހަރެން ގަތީ ބިމެވެ. ރަނެއް ނުގަންނަމެވެ. އެހެންވީމާ މިރަން ގެންދާށެވެ. ބިން ވިއްކި މީހާ ބުނެފި އެވެ. އަހަރެން ކަލެޔަށް ވިއްކީ ބިމާއި ބިމުގައި ވާހާ އެއްޗެކެވެ. މިކަމުގައި މި ދެމީހުންގެ މެދުގައި ހިލާފް އުފެދިއްޖެ އެވެ. ދެން މިދެމީހުން މިމައްސަލައަށް ސުލްހަވެރި ހައްލެއް ހޯދުމަށްޓަކައި ހިކުމަތްތެރިއަކާ ބައްދަލު ކުރި އެވެ. މިދެމީހުންގެ ވާހަކަ އަޑުއަހާފައި އެމީހާ ބުންޏެވެ. ކަލޭމެން ދެމީހުންގެ ދަރީން ތިބޭ ހެއްޔެވެ؟ އެކަކު ބުނެފި އެވެ. ތިމަންނާގެ ފިރިހެން ކުއްޖެއް ހުރެ އެވެ. އަނެއް މީހާ ބުނެފި އެވެ. ތިމަންނާގެ ހުންނަނީ އަންހެން ކުއްޖެކެވެ. ދެން އެމީހާ ބުންޏެވެ. އެ ދެކުދިން ދެވާށެވެ. އަދި ތިޔަ ރަނުން އެ ދެކުދިންގެ މައްޗަށް ހޭދަކުރާށެވެ. މިވާހަކަ ކިޔައިދެއްވީ އެންމެ ތެދުވެރި ސާހިބާ އަހަރެމެންގެ މާތް ނަބިއްޔާ އެވެ. ރިވާކުރެއްވީ މިތުރު ސަހާބީ އަބޫހުރައިރާ އެވެ.\nއަމާނާތްތެރިކަމާއި ތެދުވެރިކަމަކީ އެއީ އެވެ. އީމާންކަން ފުރާފުރިހަމަވެ، އީމާންކަމުގެ ވަރުގަދަކަމުގެ މައްޗަށް ފެންނާން އޮންނަ އަލިގަދަ ދަލީލަކީ އެފަދަ ތެދުވެރިކަމެވެ. އިސްލާމްދީނުގެ ކޮންމެ އަމުރުފުޅަކާ ވަކިނުކުރެވޭނެހެން ގުޅިފައި އޮންނަ ކޮންމެ އަމުރުފުޅެއް އެމައްޗަށް ބިނާވެފައި އޮންނަ ތަރަހައަކީ އެފަދަ އިހުލާސްތެރިކަމެވެ. އިސްލާމްދީނަކީ އަމާންކަމާއި ރައްކާތެރިކަން ގެނެސްދޭ އަދި މުޖުތަމައުގައި ހަމަޖެހުން ގާއިމުކޮށްދޭ ދީނަކަށްވަނީ އެދީނުގައި ހިފަހައްޓައިގެން ތިބޭ މުއުމިނުންނަކީ މިދެންނެވުނު ފަދަ ތެދުވެރި އިހުލާސްތެރި އަމާނާތްތެރި ބަޔަކަށްވާތީ އެވެ.\nއަމާނާތްތެރިކަމާއި ތެދުވެރިކަމަކީ، އެއީ އެންމެހާ މީސްތަކުންގެ ހައްގުތައް ނެގެއްޓުމުގެ ސަބަބެވެ. މީސްތަކުންގެ ލޯތްބާއި ރީތި ނަން ލިއްބައިދޭ މަގެވެ. މުޖުތަމައުގެ އެކުލެވުމާއި ބަދަހިކަން ދަމަހައްޓައިދޭ ވާފަށެވެ. މާތް ﷲ ގެ އަޅުތަކުން އިމްތިހާނު ކުރުމުގެ ވަސީލަތެއްގެ ގޮތުގައި ވެސް އަމާނާތްތެރިކަން ހުރުމާއި ނެތުމުން އިމްތިހާނުކުރެއްވުން ހިމެނެ އެވެ. އަލްމުއުމިނޫން ސޫރަތުގައި މުއުމިނުންގެ ސިފަތައް ބަޔާންކުރައްވަމުން އަންގަވަނީ، އަދި އެއުރެންނީ އެއުރެންގެ އަމާނާތްތަކަށާއި އެއުރެންގެ އަހުދުތަކަށް ރައްކާތެރިވާ މީހުން ކަމުގަ އެވެ.\nފަލްސަފީ ނަޒަރަކުން އިސްލާމްދީނުގެ ހުކުމްފުޅުތަކާމެދު ވިސްނައިފި ނަމަ އެންމެ ބޮޑަށް ފާހަގަކުރެވޭނީ ވާޖިބުގެ ލަފުޒު އަބަދުވެސް ހައްގުގެ ލަފުޒު ގެ ކުރިޔަށް އައިސްފައި އޮންނަ ތަނެވެ. އެކަން އެހެން ވަނީ އަމާނާތްތެރިކަމުގެ ފަލްސަފާގެ ދަށުންނެވެ. އިސްލާމްދީން ބާރުއަޅަނީ ވާޖިބުތައް އަދާކުރުމަށެވެ. އަނެކުންގެ ހައްގުތަކަށް ފަރުވާތެރިވުމަށެވެ. ނިސާއު ސޫރަތުގެ 58 ވަނަ އާޔަތުގައި ވެ އެވެ.\n"ހަމަކަށަވަރުން އަމާނާތްތައް، އޭގެ އަހުލުވެރިންނަށް އަދާކުރުމަށް، ﷲ ތިޔަބައިމީހުންނަށް އަމުރު ކުރައްވަތެވެ."\nމިބަސްފުޅާމެދު ފުންކޮށް ވިސްނަވާށެވެ. އެމީހެއްގެ ހައްގު އެމީހަކު ހޯދައިގަތުމަށް އެންގެވުމުގެ ބަދަލުގައި މާތް ﷲ އަމުރުކުރައްވަނީ އެހެން މީހުންގެ ހައްގުތައް އެހެން މީހުންގެ އަމާނާތްތައް އެހެން މީހުންގެ ކަންކަމަށް ރައްކާތެރިވުމަށެވެ. އިސްލާމްދީނުގެ އެންމެ މައިގަނޑު ފަލްސަފާއަކީ މިއީ އެވެ. އާދޭހެވެ. ތިމާގެ ހައްގުތަކުގެ ފަހަތުން ނުދުވެ ތިމާގެ ވާޖިބުތަކައިގެން އުޅުމެވެ. އަދި އޭގެ ނަތީޖާއިން އެންމެންގެ ހައްގުތައް އެންމެންނަށް ލިބި މުޖުތަމައުގައި ގާއިމުވެގެންދާ ހަމަޖެހުމަށް މަގު ކޮށައިދިނުމެވެ. ކޮންމެ މީހަކު ތިމާގެ ހައްގު ހޯދުމަށް އުޅެގަތުމަކީ ދެބަސްވުމާއި އަރާރުމަށް ކޮށޭ މަގަކަށްވެދާނެ އެވެ. އޭގެ ބަދަލުގައި ކޮންމެ މީހަކު އެމީހެއްގެ ވާޖިބައިގެން އުޅެން ޖެހޭގޮތަށް ފަރިތަވެގަތުމުން އެންމެންގެ ހައްގު އެންމެންނަށް ލިބޭކަށް ލަހެއް ފަހެއް ނޯންނާނެ އެވެ.\nކީރިތި ގުރުއާނުގެ އެތައް އާޔަތެއްގައި އެކި އެކި ރަސޫލުން އެބޭކަލުންގެ ގައުމުގެ މީހުންނާ މުހާތަބުކުރައްވާ ވިދާޅުވިކަމަށް ވަހީބަސްފުޅުގައި ވެ އެވެ.\n"ތިމަންކަލޭގެފާނަކީ ތިޔަބައިމީހުންގެ ގާތަށް ފޮނުއްވުނު އަމާނާތްތެރި ރަސޫލަކީމެވެ."\nއަމާނާތްތެރިކަމަކީ ޝައްކެތް ނެތްގޮތުން ހުރިހާ ރަސޫލުންނާއި ނަބިއްޔުންގެ އެންމެ މަތިވެރި ސިފަ އެވެ. އެގޮތުގައި އެކަން މެދުކުރެއްވީ އެރަސޫލުންނާއި ނަބިއްޔުންގެ ޒަރީއާއިން އިންސާނުންނަށް މާތް ﷲ ބާވާލެއްވި އެންމެހާ ދީންތަކެއްގެ ފަލްސަފާ އެމައްޗަށް ހުއްޓިފައި އޮތީވެސް އަމާނާތްތެރިކަމުގެ މައްޗަށް ކަމަށް ވީތީ އެވެ.\nމާތް ނަބިއްޔާ ރަސޫލުކަމައިގެން ފޮނުއްވުމުގެ ކުރީގައި، ކައުބަތުﷲ ގެފުޅު މަރާމާތު ކުރެވުނެވެ. ހަޖަރުލްއަސްވަދު އޭގެ މަކާނުގައި ބާއްވަންޖެހުނު ހިނދު ހުރިހާ ގަބީލާތަކެއްގެ މީހުން އަރާރުންވެއްޖެ އެވެ. ކޮންމެ ބަޔަކު ވެސް އެކަމަށް އިސްވެ ގަނެ އެ ޝަރަފު ހޯދައިގަތުމަށް ބޭނުންވެއްޖެ އެވެ. ގަބީލާތަކުން މަޝްވަރާކުރުމަށްފަހު ނިންމަވަނީ، ދެން ހަރަމްފުޅުގެ ދޮރުން އެންމެ އަވަހަށް ވަދެގެން އަންނަ މީހަކަށް މައްސަލަ ހުށަހަޅައި އެމީހަކު ނިންމާ ގޮތަކަށް ރުހުމަށެވެ. ކަންދިމާކުރި ގޮތުން އެބޭކަލަކު ކަމުގައި ވީ މާތް ނަބިއްޔާ އެވެ. ދެން އެބައިމީހުންގެ ޝަކުވާ އެކަލޭގެފާނަށް ހުށަހަޅައިފި އެވެ. އެހިނދު އެކަލޭގެފާނުގެ ރިދާކޮޅު ފަތުރުއްވައި އޭގެ މަތީގައި ހަޖަރުލްއަސްވަދު ބޭއްވެވުމަށް އަމުރުކުރެއްވި އެވެ. އަދި ކޮންމެ ގަބީލާއެއްގެ މީހުން އެއިން އެރިދާކޮޅުން ބައެއްގައި ހިފައިގެން އޭގެ މަކާނާ ހަމައަށް އުފުލުމަށް އެންގެވި އެވެ. ދެން އޭގެ މަކާނާ ހަމައަށް ދިއުމުން މާތް ނަބިއްޔާގެ ދެއަތްޕުޅުން ހިލަ ނަންގަވައި އޭގެ މަކާނުގައި ބޭއްވެވި އެވެ. އާދޭހެވެ. އެކަލޭގެފާނަކީ ނަބީކަމައިގެން ފޮނުއްވުމުގެ ކުރީގައިވެސް ބަސްވިކޭ ބަހުގެ އިތުބާރު ހިފޭ ބޭކަލަކުކަމުގައިވަނީ މަޝްހޫރުވެފަ އެވެ. އެކަލޭގެފާނަކީ ތެދުވެރި އަމާނާތްތެރިޔާ އެވެ.\nނަބީކަމައިގެން ފޮނުއްވުމުގެ ކުރިޔަށް ތެދުވެރި އަމާނާތްތެރިޔާގެ ގޮތުގައި އެކަލޭގެފާނު ނުވީނަމަ، އެކަލޭގެފާނުގެ ރިސާލަތާމެދު މީހުން ސުވާލު އުފެއްދީހެވެ. ފާހަގަކުރަންވީ ކަމަކީ މިކަން އެކަންޏެއް ނޫނެވެ. ނަބީކަމުގެ މުޅި ރިސާލަތަކީ އަދި އިސްލާމްދީނުގެ ފަލްސަފާގެ އެންމެ މުހިންމު އަސާސަކީ އަމާނާތްތައް އޭގެ އަހުލުންނަށް ރައްދުކުރުމެވެ. ކޮންމެ ކަމެއް އޭގެ ހައްގު ފަރާތަށް ދިނުމެވެ.\nއާދޭހެވެ. ﷲ ފިޔަވައި ހައްގުވެގެން އަޅުކަމެއްވެވޭ އެހެން ފަރާތެއް ނެތެވެ. އެބަސް ނަމާދުގައި އަމަލީ ގޮތުން ތަންފީޒު ކުރެވެ އެވެ. ތިމާގެ މުދަލަކީ އޭގައިވާ ފަގީރުންގެ ހައްގު އަދާކުރުމުގެ ގޮތުން ޒަކާތްދިނުމުގެ ވަސީލަތުން އޭގައި ބަރަކާތްލެއްވުން ހިމެނޭ އެއްޗެކެވެ. ރޯދައިގައި އަނެކުންގެ ހާލަށް ވިސްނުމުގެ އިތުރުން ﷲ ގެ ވަޖުހުފުޅަށް ހާއްސަކުރެވިފައިވާ ބޮޑު އަމާނާތެއް ވެއެވެ. ރޯދަ ގެއްލުވާލިޔަސް ﷲ ފިޔަވައި އެނގޭނީ އެހެން ކޮން ފަރާތަކަށްތޯ އެވެ؟ އިސްލާމްދީން ބާރުއަޅަނީ ތިމާ އަނެކުންގެ ހައްގުތަކަށް ފަރުވާތެރިވުމުގެ ޒަރީއާއިން އެންމެންގެ ހައްގުތައް އެންމެންނަށް އަދާވެފައި އޮތުންކަމަށްވީހިނދު، މުޖުތަމައަށް އެކަމުގެ ސަބަބުން ލިއްބައިދޭ އަމާންކަމާއި ހަމަޖެހުމުގެ ސާފު މަންޒަރު ހައްޖުގެ ބޮޑު އެއްވުމުން ފެންނަމުން ނުދޭތޯ އެވެ.\nވިސްނާންވީކަމަކީ، ހަނދާނުގައި ބަހައްޓަންވީކަމަކީ ރަންމަރުތަބާނުގައި ތިމާގެ ހައްގުގެ ކުރިޔަށް ވާޖިބެއް އޮވެދާނެކަމެވެ. ފެންނަ ކޮންމެ އެއްޗަކާމެދު މިފަދައިންނެވެ. ހައްގޭ ހައްގޭ ގޮވައި ގަދަބަސް ބުނެ ހެދުމުގެ ބަދަލުގައި ވާޖިބުތައް އަދާ ކުރެވޭތޯ ބަލަންވީ އެވެ. އެގޮތުން ބެލިއިރު ވާޖިބު އަދާކުރެވިފައި އޮތް ނަމަ ހައްގާއިގެން އުޅެންވީ އެވެ. ފުރަތަމަ ހައްގު އޮތުމުގެ ކުރިޔަށް ވާޖިބެއް އޮތްތޯ ބަލައި ހޯދަންޖެހެ އެވެ. އިސްލާމްދީން އަންގަވަނި އެގޮތެވެ. މުޖުތަމައުގެ ހަމަޖެހުމާ ގާތީ ވެސް މިގޮތެވެ.


Fenfushi thundi kuyyan dhookurun huttuvaifi\nފެންފުށީ ތުނޑި، ކުއްޔަށް ދޫކުރުން ހުއްޓުވައިފި\nއދ. ފެންފުށީ ތުނޑި ސަރަހައްދުން ފަތުރުވެރިކަމަށް ބިންތަކެއް ކުއްޔަށް ދޫކުރުމަށް އެ ރަށު ކައުންސިލުން ކުރިއަށް ގެންދިޔަ ބީލަން ޓްއަރިޒަމް މިނިސްޓްރީން ބާތިލްކޮށްފި އެވެ.\nއެކަން ބަޔާންކޮށް ޓްއަރިޒަމް މިނިސްޓްރީން ބުނީ ފެންފުށީ ތުނޑީ ސަރަހައްދުން 5000 އަކަފޫޓްގެ ހަތަރު ބިން ކުއްޔަށް ދޫކުރުމަށްޓަކައި މިދިޔަ އަހަރުގެ އޮގޯސްޓް މަހުގެ 30 ވަނަ ދުވަހު ކޮށްފައިވާ އިއުލާން ބާތިލްކުރާ ކަމަށެވެ.\nއެ އިއުލާން ބާތިލްކޮށްފައިވަނީ ބީލަން ހުށައަޅަން ޖެހޭ ކަންކަން ސާފުނުވާތީއާއި، ޓޫރިސްޓް ގެސްޓް ހައުސް ތަރައްގީކުރުމަށް ކައުންސިލް މެދުވެރިކޮށް ބިން ކުއްޔަށް ދިނުމަށް ބިން ކަނޑައެޅުމާއި ބެހޭ އުސޫލުގައި ބަޔާންކޮށްފައިވާ ގޮތުގެ މަތިން ހުޅުވާލެވޭ ބިން ބިމުގައި ތަރައްގީ ކުރެވޭނީ ވަކިވަކި ގެސްޓްހައުސް ތަކެއްކަން ބީލަން ފޮތުން ސާފުނުވާތީ ކަމަށެވެ.\nއަދި ބީލަން ކާމިޔާބުކުރި ފަރާތްތަކާ އެކީ މިހާތަނަށް އެގްރީމަންޓްކޮށް ސޮއިކޮށްފައިނުވާތީ އެ ބީލަން ބާތިލްކުރަން ނިންމާފައިވާ ކަމަށް ވަނީ ބުނެފައެވެ.\n"އެެހެންކަމުން މި ބީލަން ބާތިލްކޮށް، އދ. ފެންފުށީ ކައުންސިލާއި ގުޅިގެން މި ބިންތައް އަލުން ބީލަމަށް ހުޅުވާލުމަށް ކުރަންޖެހޭ ކަންތައްތައް މި މިނިސްޓްރީން ކުރިއަށް ގެންދާނެ ވާހަކަ ދެންނެވީމެވެ." މިނިސްޓްރީގެ އިއުލާނުގައިވެ އެވެ.\nފެންފުށި މިނިސްޓްރީ އޮފް ޓޫރިޒަމް\nކޮރޯނާ ވައިރަސްއަށް ރާއްޖެ ތައްޔާރު\nކޮރޯނާ ވައިރަސްއަށް އެއާޕޯޓުގައި ސްކްރީން ކުރަން ފަށައިފި


ކެޔޮދޫ | Secretariat of the Felidhuatholhu Atoll Council\nކެޔޮދުއަކީ މިއަތޮޅުގެ ވެރިކަން ކުރާ ރަށް ފެލިދުއާއި ޖެހިގެން ދެކުނަށް އޮންނަ ރަށެވެ. މިއީ ޖޮޣުގުރަފީ ގޮތުން4ވަނަ ރަށެވެ. ކެޔޮދުއަކީ މިއަތޮޅުގެ އާބާދީއެންމެ ބޮޑުރަށެވެ. މިރަށުގެ ބިމުގެ ބޮޑުމިނަކީ 7.30 ހެކްޓަރ އެވެ. މިރަށުގައި މައިގަނޑު ގޮތެއްގައި ކުރާ މަސައްކަތަކީ މަސްވެރިކަމެވެ. މީގެއިތުރުން ފަތުރުވެރިކަމާ ގުޅުން ހުރި މަސައްކަތްތަކާއި ވިޔަފާރިވެސް ކުރެއެވެ.\n100ވަރަކަށް ގޭގައި މީހުން ދިރިއުޅޭ މި ރަށުގައި 24 ގަޑިއިރަށް ކަރަންޓްގެ ޚިދުމަތް ދެމުންގެންދެއެވެ. މި ޚިދުމަތަކީ ރައްޔިތުންގެ ގޮތުން ދެމުންގެންދާ ޚިދުމަތެކެވެ.\nތައުލީމަށް ބަލާއިރު މިރަށުގައި ގްރޭޑް 10ށް ކިޔަވައިދޭ ސްކޫލެއް ހުރެއެވެ. ކިޔަވާކުދިންގެ އާބާދީއަކީ ގާތްގަނޑަކަށް 120އެވެ. އެކަށީގެންވާ ޓީޗަރުންނާއި ބޭނުންވާ އެހެނިހެން މުހިއްމު ވަޞީލަތްތައް އެބަހުއްޓެވެ. ސްކޫލަކީ ރައްޔިތުންގެ އެހީތެރިކަމާ އެއްބާރުލުމާއެކު ވަރަށް ރަނގަޅަށް ހިންގަމުން ގެންދާ ސްކޫލެކެވެ.\nއިޤްތިޞާދީ ނަޒަރަކުން ބަލާއިރު އިމްޕޯރޓް މުދާ ވިއްކުމުގެ ހުއްދަދެވިފައިވާ 40ފިހާރަ މިރަށުގައި ހުރެއެވެ. މީގެތެރޭގައި ގިނައީ ފަތުރުވެރިންނަށް ތަކެތި ވިއްކާ ފިހާރަތަކެވެ. އާއްމު ބަހުރުވައިން ނަމަ ގެސްޓް ފިހާރަތަކެވެ. ކެޔޮދުއަކީ ޒަމާނުއްސުރެ މަސްވެރިކަން ކުރާ ރަށެކެވެ. މިރަށުގެ ރިހާކުރަކީ ވަރަށް ގިނަބަޔެއްގެ ގާތުގައި މަޤްބޫލް އެއްޗެކެވެ. މިއަތޮޅުގެ ރަށްރަށަށް ބަލާއިރު މަސްވެރިކަމަށް އެންމެ ބޮޑެތި އިންވެސްޓްތަކެއް ކޮށްފައިވާ އަދި އެންމެ ފުޅާ ދާއިރާއެއްގައި މިކަން ކުރާ ރަށަކީ ކެޔޮދުއެވެ. މިހާރުވެސް މަސްވެރިކަމަށް ބޭނުންކުރާ އެންމެ ބޮޑު އުޅަނދު އޮތީ ކެޔޮދޫގައެވެ.\nކެޔޮދޫގެ އަންހެނުންނަކީ އެރަށުގެ އިޤްތިޞާދުގެ ވަރަށް މުހިއްމު ރޯލެއް އަދާކުރާ ބައެކެވެ. އެރަށުގައި ހުރި ޓްވަރިސްޓް ފިހާރަތައް ހިންގުމުގައި އިސްކޮށް ޙަރަކާތްތެރިވަނީ އަންހެނުންނެވެ. މީގެ އިތުރުން ފަންގިވިނުމުގެ މަސައްކަތަކީވެސް ކެޔޮދޫގެ އަންހެނުން އިތުރު އާމްދަނީ ހޯދުމަށް ކުރަމުން ގެންދާ މަސައްކަތެކެވެ.\nކެޔޮދުއަކީ މިއަތޮޅުގެ ނިސްބަތުގައި ޢިލްމުވެރި ދަރިންތަކެއް އުފައްދާފައިވާ ރަށެކެވެ. މިގޮތުން ބަލާއިރު ޤުރުއާން ތަރުޖަމާ އެބޭފުޅެއްގެ އަޑުން މިހާރު ގެނެސްދޭ އައްޝައިޚް މޫސާ ނިޒާރަކީ ރަށުގެ ފަޚުރެއްކަމުގައި ބެލެވެއެވެ. މީގެ އިތުރުން މިއަތޮޅުގައި އެންމެ ގިނަ ގާޒީން ނުވަތަ މެޖިސްޓްރޭޓުން އެފުދިފައި ވަނީ ކެޔޮދޫން ކަމުގައި ފާހަގަކޮށްލެވެއެވެ.\nމީގެއިތުރުން އެކިފަންނު ތަކުގެ ހުނަރުވެރިންނާއި މަސައްކަތްތެރިން ކެޔޮދޫގައި ގިނައެވެ. މި ފަންނުވެރިން މިރަށުގައާއި ރަށުން ބޭރުގައި ޚިދުމަތް ކުރަމުން ގެންދެއެވެ.\nމި ރަށަށް ދިމާވެފައިވާ އެންމެބޮޑު ދަތިކަމަކީ މިރަށުގެ ބަނދަރު ސުނާމީ ކާރިސާއަށްފަހު ވަރަށް ބޮޑަށް ހަލާކުވެފައިވުމެވެ. މިރަށުގެ ބަނދަރަކީ ގިނަ އުޅަނދުތަކެއް ލަފާފުރުމުގައި ބޭނުންކުރަމުންދާ ރަށެކެވެ. މޫސުންގޯސްވުމުގެ ސަބަބުން ދުރުރަށްރަށުގެ ގިނަ އުޅަނދުތައް އައިސް މަޑުކޮށްލަނީ މިރަށުގެ ބަނދަރުގައެވެ.\nކުޅިވަރުގެ ދާއިރާގައި މިރަށުގެ ފަންނާނުން ފާހަގަކޮށްލަންޖެހެނީ މިއަތޮޅުގައި އެންމެ ދުވަސްވީ ތަޖުރިބާކާރުންގެ ގޮތުގައެވެ. މީގެ ތެރޭގައި ސަގާފީކުޅިވާރާއި ފުޓްބޯޅަ ވޮލީ ފަދަ ކުޅިވަރުތަކުގެ ފަންނާނުން ހިމެނެއެވެ. މިކުޅިވަރުތައް އެންމެ ރަނގަޅަށް މިއަތޮޅުގައި ކުޅޭ އެއް ރަށަކީ ކެޔޮދުއެވެ. މީގެ އިތުރުން ސަގާފީކުޅިވަރުގެ ރޮނގުގައި މިރަށަކީ މަޝްހޫރުރަށެކެވެ. މިގޮތުން ބޮޑުބެރާއި ގާއޮޑި ލަވައާއި ލަނގރިއާއި ތާރަ ފަދަ ފިރިހެނުންގެ ސަގާފީ ހުރިހާކުޅިވަރެއްގައިވެސް މެއެވެ. މިރަށުގެ ސަގާފީ ކުޅިވަރު ޓީމްވަނީ ޤައުމީ މުހިއްމު މުނާސަބަތުތަކުގައި ރާއްޖޭގެ ސަގާފީކުޅިވަރު ތަމްސީލްކޮށްދީފައެވެ.ކެޔޮދޫގެ ރައްޔިތުންނަކީ ވަރަށް އެކުވެރި ބަޔެކެވެ. ރަށަށް ޒިޔާރަތްކުރާ މެހެމާނުންނަށް ހިތްހެޔޮކަމާއެކު މަރުޙަބާ ކިޔާ ބަޔެކެވެ. މުރާލި އަދި ރަށް ތަރައްޤީކުރުމުގައި ހީވާގިކަމާއެކު މަސައްކަތްކުރާ ބަޔެކެވެ.\nސްކީމްތަކަށް ފައިސާ ދައްކާ އެކައުންޓް ބަދަލުވުން\nއެޑްމިން އޮފިސަރަކު ބޭނުންވެއްޖެ\nކަށަވަރު ދޯނި އަތުލަން ނިންމަވައިފި\nޢަބްދުލްމަޖީދު ޢަބްދުލްޣަނީ- ޑިރެކްޓަރ\nފުލިދޫ ކައުންސިލް: 9911190\nއިބްރާހީމް ޝަރީފް- އެސިސްޓެންޓް ޑިރެކްޓަރ\nތިނަދޫ ކައުންސިލް: 7972326\nމުޙައްމަދު ނައީމް- ސ. ފައިނޭންސް އޮފިސަރ\nފެލިދޫ ކައުންސިލް: 7710469\nއިސްމާޢީލް ސަމީރު- އ. ޑިރެކްޓަރ\nކެޔޮދޫ ކައުންސިލް: 7749418\nއަޙްމަދު ނިޒާރު- އ. ޑިރެކްޓަރ\nރަކީދޫ ކައުންސިލް: 9642900\nހުސައިން މުއާޒް- އ. ޑިރެކްޓަރ\nފުލިދޫ ކައުންސިލްގެ ރައީސް\nސަނާ ޢަލީ ވާފިރު\nތިނަދޫ ކައުންސިލްގެ ރައީސް\nފެލިދޫ ކައުންސިލްގެ ރައީސް\nކެޔޮދޫ ކައުންސިލްގެ ރައީސް\nރަކީދޫ ކައުންސިލްގެ ރައީސް


SunOnline: Western union in feyrunu baeh faisaa thah hoadhaifi\nވެސްޓަން ޔޫނިއަނުން ފޭރުނު ބައެއް ފައިސާތައް ހޯދައިފި\nއާދަމް ނަޒީރު 03 Oct 2016, 19:36\nވެސްޓަން ޔޫނިއަން މަނީ ޓްރާންސްފާ އިން ފޭރުނު ބައެއް ރުފިޔާ ހ. ތާޅަފިލިގޭގެ ސިޑި ގޮޅީގައި ----\nމޫނު ނިވާކޮށްގެން ތިބި ބަޔަކު ވަދެ ވެސްޓަން ޔޫނިއަން މަނީޓްރާންސްފާ އިން ފޭރުނު ފައިސާތަކުގެ ތެރެއިން ބައެއް ފައިސާތައް ހޯދައިފި އެވެ.\nފުލުހުން މިރޭ ކުރި ޓުވީޓެއްގައި ބުނީ ވެސްޓަން ޔޫނިއަނުން ފޭރުނު ފައިސާގެ ތެރެއިން 1،125،590 ދިވެހި ރުފިޔާއާ 321،603 ޑޮލަރު ހޯދުމަށްފަހު މިއަދު ހަވީރު 5:45 އެހާކަށްހާއިރު ބޭންކަށް ޖަމާކޮށްފައިވާ ކަމަށެވެ.\nWestern Union Robbery case: Mihaathah recover kurevunu\n- Mvr 1,125,590/-\n- USD$ 321,603/-\nbankah miadhuge 17:45 gai vany jamaakohdhevifai.\n— Maldives Police (@PoliceMv) October 3, 2016\nވޭސްޓަން ޔޫނިއަނުން ރޭ ގިނަ އަދަދެއްގެ ފައިސާތަކެއް ބަޔަކު މީހުން ފޭރިގެންފައިވާއިރު، އެ މައްސަލައާ ގުޅިގެން އަދި އެއްވެސް މީހަކު ހައްޔަރުކުރިކަމުގެ މައުލޫމާތެއް ފުލުހުން ހާމައެއް ނުކުރެއެވެ. އަދި ވަގަށް ނެގި ފައިސާގެ ޖުމުލަ އަދަދެއްވެސް ފުލުހުން އަދި ހާމައެއް ނުކުރެއެވެ.\nފުލުހުން ބުނީ މޫނު ނިވާކޮށްގެން ތިބި ބަޔަކު ރޭ 12:45 ހާއިރު ވެސްޓަން ޔޫނިއަން މަނީ ޓްރާންސްފާ އޮފީސް ތެރެއަށްވަދެ އެތަނުގައި ތިބި މީހުންނަށް ވަޅިން ބިރުދެއްކުމަށް ފަހު ގިނަ އަދަދެއްގެ ފައިސާތަކެއް ފޭރިގެންފައިވާ ކަމަށެވެ.\nއެމީހުން ފޭރިގެން ގެންދިޔައީ ކިތައް ފައިސާ ދަބަސްކަން ނޭނގޭ ކަމަށާއި އެމީހުން ފޭރުނު ފައިސާ ދަބަހެއް ތަޅާފިލިގޭގެ ސިޑިގޮޅީގެ ތެރެއިން ފެނިފައިވާ ކަމަށް އޭނާ ބުންޏެވެ.\nފައިސާހުރި ދަބަހުގެ އިތުރުން ސިޑި ގޮޅީގެ ތެރޭގައި ވެސް ގިނަ އަދަދެއްގެ ދިވެހި ރުފިޔާ ހުރި ކަމަށް އެ ސަރަހައްދުގައި ހުރި މީހަކު ބުންޏެވެ.\nފައިސާތައް ފޭރިގަނެގެން ދުވެފައި ދިޔައިރު، އެމީހުންގެ ޖީބުތަކުން ފައިސާތަކެއް ބިންމަންޗަށް ވެއްޓިފައިވާ ކަމަށް ވެސް އޭނާ ބުންޏެވެ.\n"އެ ފައިސާތައް މަގުމަތިން ފެނުނު މީހުން ވަނީ ފައިސާތައް ނަގައިގެން ގޮސް ފުލުހުންނާ ހަވާލުކޮށްފައި،" އޭނާ ބުންޏެވެ.\nއެ ހާދިސާގެ މައުލޫމާތު ލިބުމާއެކު ފުލުހުންގެ ޓީމެއް ވަނީ ވެސްޓަން ޔޫނިއަން މަނީ ޓްރާންސްފާގެ އޮފީހަށާއި ތާޅަފިލިގެއަށް ގޮސް ހަރަކާތްތެރިވެފަ އެވެ.\nސަންއާ ވާހަކަދައްކަމުން ތާޅަފިލިގޭގައި ދިރިއުޅޭ މީހަކު ބުނީ ވެސްޓަން ޔޫނިއަނުން ފައިސަތައް ވަގަށް ނެގި މީހުން ފިލީ އެގެއަށް ވަނުމަށް ފަހު ކަމަށެވެ. ނަމަވެސް އެ މީހުން ފިލި ގޮތް ބުނެދޭން ނޭނގޭ ކަމަށް ވެސް އޭނާ ބުންޏެވެ.\nadams_nazeer އާދަމް ނަޒީރު\nފުލުހުންނަށް އެއްޗެހި ކިޔައި ގްރެފިޓީ ކުރަހައިފި\nމަގުމަތިން ބިޔަރު ދަޅު ކޮތަޅެއް ފުލުހުންގެ ބެލުމުގެ ދަށަށް\nގްރެފިޓީތައް ފުހެ މާލޭގެ ފާރުތައް ސާފުކުރަނީ


Israel aanmun Palestine ge anhenaku maraalaifi\nއިޒްރޭލުގެ އާންމުން ފަލަސްތީނުގެ އަންހެނަކު މަރާލައިފި\nއިޒްރޭލުމީހުން ދިން ހަމަލާގައި މަރުވި އާއިޝާ އަލް ރަވްބީގެ ހަށިގަނޑު ވަޅުލަން ގެންދަނީ. ފޮޓޯ: އަލް ޖަޒީރާ\nފަލަސްތީނުގެ ހުޅަނގު އައްސޭރީގައި ގަވައިދާ ހިލާފަށް ހަދާފައިވާ ޔަހޫދީ އާބާދީއެއްގެ ކައިރިން ކާރެއްގައި ދަތުރުކުރި ފަލަސްތީނު އަންހެނަކަށް އިޒްރޭލުގެ އާއްމުން ދިން ހަމަލާއެއްްގައި އޭނާ މަރުވެއްޖެއެވެ.\nއަލްޖަޒީރާ ބުނީ ހުކުރު ދުވަހު ހިނގި އެހާދިސާގައި އާއިޝާ އަލް ރަވްބީ ނަމަކަށް ކިޔާ އުމުރުން 47 އަހަރުުގެ އަންހެންމީހާ މަރުވީ އޭނާ ދަތުރުކުރި ކާރަށް އިޒްރޭލގެ އާއްމުންގެ ބަޔަކު ގާއުކުމުގެ ސަބަބުން ކަމަށެވެ. ފަލަސްތީނުގެ އަލް ވަފާ ނޫހުން ބުނީ އާއިޝާ މަރުވީ އިޒްރޭލުގެ އާއްމުންގެ ބަޔަކު ގާއުކުމުގެ ސަބަބުން އޭނާގެ ބޮލަށް ލިބުނު ޒަހަމްތަކަށް ހޮސްޕިޓަލުގައި ފަރުވާދެމުން އަންނަނިކޮށް ކަމަށެެވެ. ހުޅަނގު އައްސޭރީގެ އަލް ބިޟުޔާ ނަމަކަށް ކިޔާ އަވަށުގައި އާއިޝާގެ ޖަނާޒާ ހޮނިހިރު ދުވަހު ބޭއްވި އިރު އެ ޖަނާޒާގައި އެތައް ހާސްމީހުންނެއް ބައިވެރިވިއެވެ.\nއާއިޝާ ޒަހަމްވީ އިރު އޭނާއާ އެކު ކާރުގައި އިނީ އޭނާގެ ފިރިމީހާ އައިކޫބް އަލް ރަވްބީއެވެ. އޭނާ ނޫސްތަކަށް ބުނެފައިވާ ގޮތުގައި އެ މީހުން ދަތުރުކުރި ކާރަށް ގާއުކީ ހުޅަނގު އައްސޭރީގެ ނާބުލުސްގެ ކައިރީގައި ހަދާގައިވާ ޔަހޫދީ އާބާދީއެއްގެ ކައިރިން ދަތުރުުކުރަނިކޮށް ކަމަށެވެ. ގާއުކި މީހުން ވާހަކަ ދައްކާ އަޑު އިވުނީ ހިބްރޫ ބަހުން ކަމަށާއި އެހެން ނަމަވެސް އެމީހުން ނުފެންނަ ކަމަށް ވެސް އޭނާ ބުނެފައި ވެއެވެ.\nފަލަސްތީނުގެ ރައީސް މަހުބޫދު އައްބާސް ވިދާޅުވީ އިޒްރޭލުގެ ވަޒަންވެރިން ހިންގި ލާއިންސާނީ އެ ޖަރީމާއަށް އަދަބު ނުލިބި ނުދާނެ ކަމަށެވެ. ފަލަސްތީނުގެ ފޮރިން މިނިސްޓްރީން ބުނީ އާއިޝާ އަލް ރަވްބީގެ މަރުގެ ޒިންމާ އިޒްރޭލު ސަރުކާރުން އުފުލަން ޖެހޭނެ ކަމަށެެވެ. ފަލަސްތީނު މީހުން ހިމާޔަތްކުރުމަށް ބައިނަލް އަގުވާމީ ގޮތުން ކުރަން ޖެހޭ މަސައްކަތްތައް އަވަސްކުރުމަަށް ވެސް ފަލަސްތީނުގެ ފޮރިން މިނިސްޓްރީން ވަނީ ގޮވާލާފައެވެ.\nފަލަސްތީން އިޒްރޭލް މަރު\nއިޒްރޭލުން ޣައްޒާއަށް ބޮން އަޅައި އެކަކު މަރާލައިފި\n"ފަލަސްތީނަށް މިނިވަން ދައުލަތެއް ނެތި ސުލްހައެއް ނެތް"


Salman-Katrina ge "Tiger 3" setah thoofaanun gellun\n"ޓައިގާ 3" ސެޓަށް ތޫފާނުން ގެއްލުން\nސަލްމާނާއި ކެޓުރީނާ: ޓައިގާ3ގެ ޝޫޓިން ވަނީ ފަށާފައި\nސަލްމާން ހާނާއި ކެޓުރީނާ ކައިފްގެ "ޓައިގާ 3" އިއުލާން ކުރީއްސުރެ އެކި ކަހަލަ ހުރަސްތައް ފިލްމުގެ ޝޫޓިންގަށް ދަނީ ކުރިމަތި ވަމުންނެވެ. ފިލްމު ފަށަން ތައްޔާރުވީތަނާ ފުރަތަމަ ދިމާވީ ކޮވިޑް-19 އިގެ ވަބާގެ ސަބަބުން ލޮކްޑައުން ކުރުމުން ދިމާވި މައްސަލަ ތަކެވެ. ދެ ވަނަ ކަމަކަށް ދިމާވީ ކެޓުރީނާ ކޮވިޑަށް ޕޮޒިޓިވް ވުމެވެ.\nކެޓުރީނާ ބަލިން ފަސޭހަ ވުމުން ވަރަށް ބާރަށް ޝޫޓިން ފެށި އެވެ. ނަމަވެސް އަނެއްކާވެސް އިތުރު ހުރަސްތަކެއް ފިލްމަށް މިހާޜު ވަނީ ކުރިމަތިވެފަ އެވެ. އެއީ "ޓައުޓޭ" ތޫފާނުގެ ސަބަބުން ދިމާވި މައްސަލަ ތަކެވެ. އިންޑިޔާގެ ނޫސްތަކުން ރިޕޯޓުކޮށްފައިވާ ގޮތުގައި ފިލްމު ސިޓީގައި ތައްޔާރު ކޮށްފައިވާ "ޓައިގާ 3" ގެ ސެޓަށް ތޫފާނުގެ ސަބަބުން ކޮންމެވެސް ވަރެއްގެ ގެއްލުންތަކެއް ވަނީ ފޯރާފަ އެވެ.\nސިނެމާގައި މަސައްކަތްކުރާ މީހުންގެ ޖަމިއްޔާއިން ބުނެފައިވާ ގޮތުގައި ތޫފާނުގައި އެންމެ ބޮޑު ގެއްލުމެއްވީ ފިލްމު ސިޓީ އަށެވެ. މިއީ ގިނަ އަދަދެއްގެ ފިލްމުތަކާއި ސިލްސިލާތައް ޝޫޓް ކުރަމުންދާ ތަނެކެވެ. ނަމަވެސް އެތަން ބަންދު ކޮށްފައި ހުރުމުން މީހަކަށް ނުވަތަ އެތެރޭގައި އެތެރޭގައި ހުރި އެއްޗިއްސަށް ގެއްލުމެއް ނުވެ އެވެ.\n"ޓައިގާ 3" އަކީ ޓައިގާ ސިލްސިލާގެ ތިން ވަނަ ފިލްމެވެ. މީގެ ކުރިން ވަނީ "އޭކް ތާ ޓައިގާ" އާއި "ޓައިގާ ޒިންދާ ހޭ" ރިލީޒް ކޮށްފަ އެވެ. ޔާޝްރާޖް ފިލްމްސް އިން ޕްރޮޑިއުސްކުރާ މި ހުރިހާ ފިލްމެއްގައި ވެސް ލީޑް ރޯލު ކުޅެނީ ސަލްމާނާއި ކެޓްރީނާ އެވެ.


School Guide: Aa aharu, namoonaa masahkaiythakakah | Mihaaru\nސްކޫލް ގައިޑް: އާ އަހަރު، ނަމޫނާ މަސައްކަތްތަކެއް ވެސް ބޭނުން\nަމިއަދު އަލަށް ހުޅުވި އިއްޒުއްދީން ސްކޫލް ދޮށުގައި ބެލެނިވެރިޔަކު ކުދިންނާ އެކު މަޑުކޮށްލައިގެން: ރަނގަޅު ތައުލީމަކަށް އެންމެން ވެސް އުއްމީދުކުރޭ --މިހާރު ފޮޓޯ/ހުސެން ވަހީދު\nކިޔެވުމުގެ އައު އަހަރަކާ ކުރިމަތިލީ އެވެ. މިނިސްޓްރީ އޮފް އެޑިއުކޭޝަންގެ އެހީތެރިކަމާ އެކު ސުކޫލުތައް އައު އަހަރަށް މަސައްކަތް ފެށީ އެވެ. ސުކޫލު ޒީނަތްތެރިކޮށް، އާބާތުރަފިލުވުމުގައި ސުކޫލުގެ މުވައްޒަފުން އަވެދިނެތި އުޅުނެވެ. ސުކޫލަށް ބޭނުންވާ އެންމެހާ ވަސީލަތްތައް ފުރިހަމަކުރުމުގަ އެވެ.\nއައު އަހަރަށް ތައްޔާރުވަނީ މިނސްޓްރީ އޮފް އެޑިއުކޭޝަނާއި ސުކޫލުތަކުން އެކަންޏެއް ނޫނެވެ. މައިންބަފައިން ވެސް އުޅެނީ ހަމަ އެހާ ބުރަކޮށެވެ. ޔުނީފޯމު ފެހުމާއި އެހެނިހެން ސާމާނު ހޯދާ އަތްމަތިކުރުމުގަ އެވެ.\nމި ހުރިހާ ފަރާތްތަކުން ހުރިހާ މަސައްކަތަކާއި ޚަރަދެއް ކުރަނީ ވަރަށް ފޮނި އުއްމީދުތަކެއްގަ އެވެ. ނަމަވެސް މި އުއްމީދުތަކުގައި ހަގީގީ ކުލަ ޖެއްސެނީ ކިހާ ވަރަކަށް ހެއްޔެވެ؟ ތައުލީމީ ނަތީޖާ ފާހަގަކޮށް ސުކޫލާއި، ރަށާއި، އަތޮޅާއި އަދި ގައުމީ ފެންވަރުގައި ވެސް ހަފްލާތައް ބާއްވަ އެވެ. ނަމަވެސް މި ހަފްލާތަކަށް ނަޒަރު ހިންގާލުމުން، ތައުލީމީ ނިޒާމުގެ ތެރޭގައި ގިނައީ އެކަށީގެންވާ ނަތީޖާއެއް ހާސިލް ނުކުރެވޭ ދަރިވަރުންކަން ހިތާމައާ އެކު ފާހަގަކުރަން ޖެހެ އެވެ. ތަޢުލީމީ ހަޔާތް ނިންމާލާ ކުދިންގެ އާބާދީގެ ބޮޑު ބަޔަކީ ސުކޫލު ނިންމުމަށް ފަހު، ދާނެ ވަކި މިސްރާބެއް ނެތް ކުދިންނެވެ. މަގުމަތިވާ ކުދިންނެވެ. މިއީ ވަރަށް ކަންބޮޑުވާން ޖެހޭ ކަމެކެވެ. މިކަން މިހެން ދިމާވާ ސަބަބާ ދޭތެރޭ ފުންކޮށް ވިސްނާލަން ޖެހެ އެވެ. ދިރާސާކޮށް މި މައްސަލަ ހައްލުކުރުމަކީ މިއަދު ކުރަން ޖެހިފައި އޮތް އެންމެ މުހިއްމު އެއް މަސައްކަތެވެ.\nގަބޫލުކުރަން ޖެހޭ ޙަޤީގަތަކީ ކޮންމެ ކުއްޖަކީ ވެސް ތަފާތު ކުއްޖެއް ކަމެވެ. ހުނަރާއި ޤާބިލުކަމުގެ ގޮތުންނެވެ. އެކި ކުދިން ޝައުގުވެރިވަނީ ވެސް އެކި ކަންކަމަށެވެ. ޤާބިލުކަން ފެންނަނީ އެކި ފަންނުންނެވެ. އެހެންވީމާ ކުއްޖެއްގެ މުސްތަޤުބަލު ކަނޑައަޅާ މިންގަނޑަކީ ތައުލީމީ ނަތީޖާއޭ ދެންނެވޭކަށް ނެތެވެ. ނަމަވެސް ހިތާމައަކީ މުޖުތަމައުގެ ގިނަ ބަޔަކު އަދިވެސް ގަބޫލުކުރާ ގޮތުގައި މޮޅެތި ކުދިންނަކީ ތަޢުލީމީ ނަތީޖާ ރަނގަޅު ކުދިންނެވެ. ދަރިވަރުންގެ އަގު ވަޒަންކުރުމަށް ބާއްވާ އެކިއެކި ޙަފުލާތައް މިކަމުގެ ހެއްކަކަށް ފުދެ އެވެ. މިގޮތުން މަދު ކުއްޖެއްގެ ތައުލީމީ ނަތީޖާ ރަނގަޅުވެ، އެކަން އަޅުގަނޑުމެން ފާހަގަކުރާއިރު ގިނަ ކުދިންތަކެއް ހަގީގަތުގައި ވަނީ ބާކީ އެވެ. މިކަމުގެ ހައްލަކީ އެ ކުއްޖެއްގެ ފަންނުން އެ ކުއްޖަކު ކުރިއަށް ދިއުމަށް ފުރުސަތު ތަނަވަސްކޮށްދިނުމެވެ. ފަސޭހަ ނޫނަސް މިއީ ނުކުރެވޭނެ ކަމެއް ނޫނެވެ. އަދި ކުރުން އެހާމެ މުހިއްމު ކަމެކެވެ.\nދެން އޮތީ ދަރިވަރުންގެ އަޚްލާޤެވެ. ދަރިވަރުންގެ އަޚުލާޤާއި އުޅުން ހުރީ އެ ވާހަކަދައްކަން ވެސް ލަދުގަންނަ ހިސާބުގަ އެވެ. އެހެނީ އާންމު ގަވާއިދުތަކަށް އިހުތިރާމު ކުރާ ކުދިން މަދުވެއްޖެ އެވެ. ކުށްތަކަށް އަރައިގަންނަ ކުދިން ގިނަވެއްޖެ އެވެ. ސުކޫލު ކުދިންގެ އަޚްލާޤީ ފެންވަރު ދަށް ވާހަކަ، މިއަދު މުޅި މުޖުމައުގެ އެންމެން ދައްކަ އެވެ. އެންމެންގެ ކަންބޮޑުވުމަށް ވެއްޖެ އެވެ. އެހެންނަމަވެސް ކުދިންގެ އަޚުލާޤު ދަށްވުމުގެ ޒިންމާ ކުދިންގެ ބޮލުގައި އެކަނި އެޅުވޭކަށް ނެތެވެ. އާނއެކެވެ. ރިވެތި އަޚުލާޤު އަށަގަންނާނީ ރިވެތި ނަމޫނާ ދައްކައިގެންނެވެ. މިއީ ދުނިޔެ ދައްކާ ޙަޤީގަތެވެ. އެހެންކަމުން ދަރިވަރުންގެ އަޚުލާޤު ގޯސްވަނީ މުޅި މުޖުތަމަޢުގެ އަޚުލާޤީ ފެންވަރު ވެސް ދަށްވުމުންނޭ ބުނެވިދާނެ އެވެ.\nދަރިވަރުންގެ އަޚުލާޤު ރަނގަޅުކުރަން ބޭނުން ނަމަ ކަންކަމުގައި އިޚުލާސްތެރިވާން ވެސް ޖެހެ އެވެ. ހެޔޮ ކަންކަމަށް އަމުރުކޮށް، ނަސޭހަތްދީ ހަދާއިރު ތިމާއަކީ އެގޮތަށް އަމަލުނުކުރާ މީހަކަށް ވާ ނަމަ، އެ އަމުރަކުން ނުވަތަ ނަސޭހަތަކުން ކުރާނެ މާ ބޮޑު މަންފާއެއް ނޯންނާނެ އެވެ. ކީރިތި ޤުރުއާނުގައި ވެސް ވަނީ ތިމާ ނުކުރާ ކަމެއް ކުރުމަށް އެހެން މީހުންނަށް އަމުރު ނުކުރުމަށް އަންގަވާފަ އެވެ. ނަބަވީ އިރުޝާދުން ވެސް ފެންނަން އޮތީ އެގޮތެވެ. އެހެންނަމަވެސް މިއަދުގެ މުޖުތަމަޢަށް ނަޒަރު ހިންގާލަމާތޯ އެވެ! ރަނގަޅު ގޮތް ކިޔައިދީ ހޭލުންތެރިކަމުގެ ޕްރޮގްރާމުތައް ދުވަހަކު ވެސް ނުހިންގާ ވަރަށް މިހާރު އެބަ ހިންގާ ނޫންތޯ އެވެ؟ ނަމަވެސް އެކަމުން މާ ބޮޑު އަސަރެއް ކުރޭ ހެއްޔެވެ؟ އެދެވޭ ބަދަލެއް މުޖުތަމަޢަށް އާދޭ ހެއްޔެވެ؟ ނާދެއެއް ނޫންތޯ އެވެ؟ މިއީ ކަންދެއްކުމަށް އަމަލުކުރާތީ ވާ ގޮތް ކަމަށް ވުން ވަރަށް އެކަށީގެންވެ އެވެ.\nދިރާސީ އައު އަހަރު ފެށުނު އިރު ވިސްނަންވީ މި ދެންނެވި ކަންކަމާ މެދުގަ އެވެ. ދަރިވަރުންގެ ތަޢުލީމީ ނަތީޖާގެ އަގުވަޒަންކުރާ ފަދައިން ފަންނީ ހުނަރުވެރިކަމުގެ ވެސް އަގުވަޒަން ކުރުމަށެވެ. ފަންނުވެރި، ހުނަރުވެރި ކުދިބަޔަކު އުފެއްދުމަށެވެ. އެފަދަ ފުރުސަތުތަކެއް ދަރިވަރުންނަށް ހޯދައި ދިނުމަށެވެ. އެއާ އެކު އަޅުގަނޑުމެންގެ ނަފުސު އިސްލާހު ކުރުމަށެވެ. އަޚުލާޤު ރަނގަޅުކުރުމަށެވެ. ކޮންމެ ކަމެއްގައި ވެސް ރިވެތި ނަމޫނާ ދައްކާ ބަޔަކަށް ބޮޑެތި މީހުން ވުމަށެވެ. މިކަމަށް ބޭނުންވަނީ ހެޔޮ ނިޔަތެވެ. ނުގުޑާ ފަދަ އަޒުމެވެ. އިޚްލާޞްތެރި މަސައްކަތެވެ.\nމާތްﷲ އަޅުގަނޑުމެން އެންމެނަށް މި މަގަށް މަގު ދައްކަވާށި އެވެ! އާމީން.\nއަބްދުﷲ އަކީ ފ. ނިލަންދޫގައި ހުންނަ ފ. އަތޮޅު ތައުލީމީ މަރުކަޒުގެ ޕްރިންސިޕަލެވެ. ހިސާބު ޓީޗަރެއްގެ ގޮތުން ތައުލީމީ ދާއިރާއަށް ވެންނެވި އަބްދުﷲ ވަނީ ސްކޫލް މެނޭޖްމަންޓްގެ ރޮނގުން، އިންޑިއާގެ މައިސޫރު ޔުނިވަސިޓީން މާސްޓާޒް ނަންގަވައިފަ އެވެ. ފިޒްކްސް، ކެމިސްޓްރީ އަދި މެތެމެޓިސް ހިމެނޭ ގޮތުން، ފުރަތަމަ ޑިގްރީ ނެންގެވީ ބެންގަލޯ ޔުނިވަސިޓީންނެވެ.\nސްކޫލް ތައުލީމް ދިރާސީ އާ އަހަރު\nކިޔަވައިގެން ވާނެ ކަމެއް ނެތެވެ. ސުލޫކެއް ނެތިއްޔާއެވެ. ސުލޫކާއި އަޚުލާގު ކިޔަވައިދޭންވީ ދީނީ ތަރުބިއްޔަތުގެ ތެރެއިން އެކަންޏެއް ނޫނެވެ. ވަކި ކަމެއް ގޯސްވަނީ ކީއްވެކަން ފަހުމްވާވަރަށް އެބަ އަޚުލާޤު މާއްދާއެއްގެ ގޮތުގައި ނަމަވެސް ކިޔަވައިދެން އެބަޖެހެއެވެ. މިއަދު ކޮންމެ ދިމާލަކުން ބެލިޔަސް ކިޔަވައިގެން ތިބިމީހުން ގިނައެވެ. ނެތީ އަޚުލާގެވެ.ކާނެވަރަކަށް ކައިފައި އަމިއްލަ މަންފާނަގާނެ ވަރަކަށް ނަގަން މަޤާމުތަކުގައި ނުފޫޒު ބޭނުންކުރަނީ އެހެންވެއެވެ.


MRM 500 form EC gai vejje\nއެމްއާރްއެމްގެ ޒައީމް އަދި އެ ޕާޓީގެ ބާނީ ކުރީގެ ރައީސް މައުމޫން އަބްދުލްގައްޔޫމް: އެމްއާރްއެމުން ދަނީ ތިންހާސް މެންބަރުން ހަމަކުރުމުގެ މަަސައްކަތް އަލުން ކުރަމުން --\nމޯލްޑިވްސް ރިފޯމް ވޫމަންޓް (އެމްއާރްއެމް) އަށް ސޮއިކުރި 500 ވުރެ ގިނަ މެންބަރުންގެ ފޯމް އިލެކްޝަންސް ކޮމިޝަނަށް ހުށައަޅާފައިވާ ކަމަށް އެ ޕާޓީން ބުނެފި އެވެ.\nމެންބަރުންގެ އަދަދު ތިންހާހަށް ވުރެ މަދު ސިޔާސީ ޕާޓީތަކަށް ނޯޓިސް ދޭން އިލެކްޝަންސް ކޮމިޝަނުން ވަނީ ނިންމާފައެވެ. އޭގެ ތެރޭގައި އެމްއާރްއެމްވެސް ހިމެނެއެވެ. ނޯޓިސް ފޮނުވާތާ ތިން މަސްދުވަސް ތެރޭ މެންބަރުންގެ އަދަދު 3،000 ހަމަނުކުރެވިއްޖެނަމަ އެ ޕާޓީއެއް އުވޭނެ އެވެ.\nއެމްއާރްއެމްގެ ރަޖިސްޓްރާ ފާތިމަތު ޝަހީދާ މިރޭ ވިދާޅުވީ މިއަދުވެސް އިލެކްޝަންސް ކޮމިޝަނަށް އެ ޕާޓީން ބައެއް ފޯމްތައް ފޮނުވާފައިވާ ކަމަށެވެ. އެ ފޯމްތަކާއެކު މިހާތަނަށް 500 ވުރެ ގިނަ މެންބާޝިޕް ފޯމް އިލެކްޝަންސް ކޮމިޝަންގައި ޕްރޮސެސް ނުކުރެވި ހުންނާނެ ކަމަށް ވިދާޅުވިއެވެ.\n"އަދިވެސް ގިނަ އަދަދެއްގެ ފޯމް ފޮނުވުމުގެ މަސައްކަތް މި ދަނީ ކުރަމުން،" ޝަހީދާ ވިދާޅުވިއެވެ.\nއިލެކްޝަންސް ކޮމިޝަންގެ ނާއިބު ރައީސް އިސްމާއީލް ހަބީބު މިއަދު ވިދާޅުވީ ސިއްހީ ކުއްލި ނުރައްކަލުގެ ޙާލަތު ނިމުމާ ގުޅިގެން، ސިޔާސީ ޕާޓީގެ މެންބަރުންގެ ޢަދަދު 3000 ހަމަނުވާ ހަތަރު ޕާޓީއަކަށް ގާނޫނުގައިވާ ގޮތުގެމަތިން ތިން މަސްދުވަހުގެ ނޯޓިސް ދޭން އިލެކްޝަން ކޮމިޝަން އިން ނިންމާފައިވާ ކަމަށެވެ.\nތިން ހާސް މެންބަރުން ނެތީ ކާށިދޫ ދާއިރާގެ މެންބަރު އަބްދުﷲ ޖާބިރު ލީޑަރުކަން ކުރައްވާ ދިވެހި ރައްޔިތުންގެ ޕާޓީ (ޑީއާރުޕީ) އާއި މޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީ އާއި ރައީސް މައުމޫން އުފެއްދެވި މޯލްޑިވްސް ރިފޯމް މޫވްމަންޓް (އެމްއާރްއެމް) އަދި ކުރީގެ ނާއިބު ރައީސް އަހުމަދު އަދީބުގެ މޯލްޑިވްސް ތާޑްވޭ ޑިމޮކްރަޓިކްސް (އެމްޓީޑީ) ގައެވެ.\nޑީއާރުޕީގައި ތިބީ 2280 މެންބަރުންނެވެ. ލޭބާ ޕާޓީގައި ތިބީ 2725 މެންބަރުންނެވެ. އެމްއާރްއެމްގައި 2302 މެންބަރުން ތިބިއިރު އެމްޓީޑީގައި ތިބީ 2489 މެންބަރުންނެވެ.\nއިލެކްޝަންސް ކޮމިޝަންގެ ދަފްތަރު ބުނާ ގޮތުން އެންމެ ގިނަ މެންބަރުން ތިބީ އެމްޑީޕީގައެވެ. އެ ޕާޓީގައި 54،782 މެންބަރުން އެބަތިއްބެވެ. އިދިކޮޅު ޕީޕީއެމްގައި 34،368 މެންބަރުން އެބަ ތިއްބެވެ. ގާސިމް އިބްރާހިމްގެ ޖުމްހޫރީ ޕާޓީގައި 20،139 މެންބަރުން ތިބިއިރު އިމްރާން އަބްދުﷲ ރައީސްކަން ކުރައްވާ އަދާލަތު ޕާޓީގައި 10،589 މެންބަރުން އެބަތިއްބެވެ.\nދެން ހިމެނޭ ޕާޓީތަކުގައި 10،000 މެންބަރުން ހަމައެއް ނުވެއެވެ. ޕާޓީތަކުގެ ގަވާއިދު ބުނާ ގޮތުން ދައުލަތުން ފައިސާ ލިބެނީ ދިހަ ހާސް މެންބަރުން ހަމަވާ ޕާޓީތަަކަށެވެ.


Sarukaaru kurimathee Raees Yaameen kudakakoo nujahsavaane: Adhurey\nކުރީގެ ރައީސް އަބްދުﷲ ޔާމީން ފުލުހުންގެ ތަހުގީގަކަށް ހާޒިރުކުރި ދުވަހަކު އަބްދުއްރަހީމް އެއްވުމެއްގައި ބައިވެރިވެވަޑައިގަންނަވަނީ -- ފޮޓޯ: އަވަސް\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން ދުވާލަކު ދައުވާއެއް ކުރި ނަމަވެސް މިސަރުކާރުގެ ކުރިމަތީގައި ރައީސް ޔާމީން ކުޑަކަކޫ ނުޖައްސަވާނެ ކަމަށް އިދިކޮޅު ކޯލިޝަން ހިންގުމާ ހަވާލުވެވަޑައިގެން ހުންނެވި އަބްދުއްރަހީމް އަބްދުﷲ ވިދާޅުވެއްޖެ އެވެ.\nރައީސް ޔާމީންގެ މައްޗަށް އިއްޔެ އާ ދައުވާއެއް އުފުލުމާ ގުޅިގެން މިއަދުގެ ސަރުކާރަކީ އަނިޔާވެރި ސަރުކާރެއް ކަމަށްވެސް އަބްދުއްރަހީމް ސިފަކުރައްވާފައިވެ އެވެ.\nއަބްދުއްރަހީމްގެ ޓްވީޓްގައި ވިދާޅުވީ ރައްޔިތުންގެ ހިތްތަކުގައި ރައީސް ޔާމީނަށް އޮތް ލޯތްބާއި ތާއީދަށް އެއްވެސް ހީނަރުކަމެއް ވެސް ނާންނާނެ ކަމަށެވެ.\n"އަދި ކިއެއްތަ؟ ތާއީދާއި ލޯތްބާއި އިތުބާރު ދާނީ އިތުރުވަމުން #ރައީސްޔާމީންމިނިވަންކުރޭ،" އަބްދުއްރަހީމް ވިދާޅުވެފަ އެވެ.\nރައީސް ޔާމީންގެ މައްޗަށް މަނީ ލޯންޑްރިންގެ އިތުރު ދައުވާއެއް އިއްޔެ އުފުލީ ރިސޯޓެއް ތަރައްގީކުރުމަށް ވ. އާރަށް ކުއްޔަށް ދީގެން ލިބުނު ފައިސާއަށް ހިޔާނާތްތެރިވެވަޑައިގެންފައިވާ ކަމަށް ތުހުމަތުކޮށްފަ އެވެ. އެމައްސަލައިގައި އެމަނިކުފާނުގެ މައްޗަށް މަނީ ލޯންޑްރިންގެ ދައުވާގެ އިތުރުން ރިޝްވަތު ގަބޫލުކުރުމުގެ ކުށުގެ ދައުވާ ވެސް އުފުލާފައިވެ އެވެ.\nރައީސް ޔާމީންގެ މައްޗަށް މީގެކުރިން މަނީ ލޯންޑަރިންގެ ދައުވާ އުފުލީ ގދ. ވޮޑެމުލާ ކުއްޔަށް ދޫކޮށްގެން އެމްއެމްޕީއާރްސީއަށް ލިބެންޖެހޭ ފައިސާގެ ތެރެއިން އެއް މިލިއަން ޑޮލަރު ރައީސް ޔާމީންގެ އެކައުންޓަށް ޖަމާކޮށް އެ ފައިސާ ބޭނުންކޮށްގެން މަނީ ލޯންޑާކުރުމުގެ ކުށުގަ އެވެ. އެ ދައުވާ ސާބިތުވެ ރައީސް ޔާމީން ފަސް އަހަރު ދުވަހަށް ޖަލަށް ލުމަށާއި ފަސް މަސް ދުވަހުގެ ތެރޭގައި ފަސް މިލިއަން ޑޮލަަރު މީރާއަށް ދެއްކުމަށް ކްރިމިނަލް ކޯޓުން ހުކުމް ކުރީ ނޮވެމްބަރު 28، 2019 ގައެވެ. ދަށު ކޯޓުގެ ހުކުމަށް ހައިކޯޓުން ތާއީދުކޮށް މައްސަލަ ނިންމީ މިދިޔަ ޖެނުއަރީ މަހުގެ 21 ވަނަ ދުވަހު އެވެ. އެ މައްސަލައިގައި މިމަހުގެ 30 ވަނަ ދުވަހު ސުޕްރީމް ކޯޓުން ހުކުމް ކުރުމަށް މިހާރު ވަނީ ނިންމާފަ އެވެ.\nރައީސް އަބްދުﷲ ޔާމީން ޕީޕީއެމް އަބްދުއްރަހީމް އަބްދުﷲ + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް


Tharinge faraathun enmen ah Eid ge thahuniyaa\nތަރިންގެ ފަރާތުން އެންމެނަށް އީދުގެ ތަހުނިޔާ\nމިހާރު ފާހަގަކުރަމުން މިދާ ބޮޑު އީދުގެ ތަހުނިޔާތައް މަޝްހޫރު އެކި ތަރިން އަންނަނީ އެމީހުންގެ ފޭނުންނަށާއި މުސްލިމު އެންމެހައީ މީހުނަށް ފޮނުވަމުންނެވެ. ދިވެހި ސިނަމާއިން ފެށިގެން ބޮލީވުޑް އަދި ހޮލީވުޑްގެ ތަރިންވެސް ވަނީ އީދުގެ މުބާރިކް ބާދީތައް ފޮނުވާފަ އެވެ. އަދި އީދު ފަހާގަކުރުމަށް އެ ތަރިން ކުރަމުންް އަންނަ ކަންކަންވެސް ސޯޝަލް މީޑިއާ މެދުވެރިކޮށް އަންނަނީ ހިއްސާކުރަމުންނެވެ.\nއެންމެ ބޮޑު އީދު ހަދިޔާއެއް ދިނީ ޑާކް ރެއިނުން\nރާއްޖޭގެ އެންމެ ބޮޑު ޕްރޮޑަކްޝަން ހައުސް ޑާކް ރެއިންގެ ފަރާތުން އީދުގެ ތަހުނިޔާ ފޮނުވީ އެ ޕްރޮޑަކްޝަނުން ގެނެސްދިނުމަށް މިހާރު ތައްޔާރުވަމުން އަންނަ ކޮމެޑީ ފިލްމު "މާމުއި" ގެ ކާސްޓުގެ ފޮޓޯއަކުންނެވެ. ކާސްޓުގެ އިތުރުން ފިލްމުގެ ޑައިރެކްޓަރު އަލީ ޝިފާއު (ޗިއްޕެ) އަދި ޕްރޮޑިއުސަރު މުހައްމަދު އަލީ (މޮގާ) ވެސް މި ފޮޓޯގައި ބައިވެރިވި އެވެ.\nމި އީދުގައި އެންމެ ބޮޑު ހަދިޔާއެއްވެސް ދިނީ ޑާކް ރެއިން އިންނެވެ. އެ ޕްރޮޑަކްޝަންގެ ފަހުގެ ފަސް ފިލްމެއް އައިސް ޓީވީ މެދުވެރިކޮށް ދެއްކުމަށް ވަނީ ނިންމާފަ އެވެ. އީދު ފަސް ރޭ، ކޮންމެ ރެއަކު ފިލްމެކެވެ. އެ ފިލްމުތަކަކީ "މިކޮއެ ބައްޕަ ބައޭ ބައޭ"، "ވާށޭ މަށާއެކީ"، "އެންމެފަހު ވިންދާޖެހެންދެން"، "ހުޅުދާން" އަދި "މިއީ ލޯތްބަކީ" އެވެ.\nހާނުންނާއި ކަޕޫރުންގެ ތަހުނިޔާތަކުން ޓުވިޓާ ބަންޑުންވަނީ\nއެންމެ ކުލަގަދަކޮށް އީދު ފާހަގަކޮށް ތަހުނިޔާތައް ފޮނުވާ ފިލްމު އިިންޑަސްޓްރީއަކީ ބޮލީވުޑެވެ. ބޮލީވުޑްގެ މަޝްހޫރު ޚާނުންނާއި ކަޕޫރުން އަދި އެހެން ތަރިންވެސް ވަނީ އީދުގެ ތަހުނިތާއް ފޮނުވާފަ އެވެ.\nޖީޖީއާއި ޒޭން އީދު ފާހަގަކުރީ އެކުގައި\nސުޕަމޮޑެލް ޖީޖީ ހަޑީޑްއާއި ލަވަކިޔުންތެރިޔާ ޒޭން މާލިކް މިފަހަރު އީދު ފާހަގަކުރީ އެކީގަ އެވެ. ޖީޖީ ވަނީ ޒޭން އާއި އޭނާގެ ކޮއްކޮ ވަލީހާ އާޒާދް އެކުގައި ނަގާފައިވާ ފޮޓޯއެއް އިންސްޓަގްރާމުގައި ހިއްސާކޮށްފަ އެވެ. އަދި އެ ޕޮޓޯގައި "އީދަށް ގޭގައި" ކަމަށް ބުނެ ކެޕްޝަންވެސް ލިޔެފައި އިނެވެ. ޖީޖީ އާއި ޒޭން ލޯބީގެ ގޮތުން ގުޅިގެން އެކުގައި ދެ އަހަރު އުޅުމަށްފަހު އެ ދެމީހުން ވަކިވާން ނިންމިކަމަށް މިދިޔަ މާޗު މަހު ބުނި އެވެ. ނަމަވެސް ބެލެވޭގޮތުގައި މިހާރު އަނެއްކާވެސް އެ ދެ ތަރިން ވަނީ ގުޅެފަ އެވެ.


Nabee beykalunge Vahaka: Hoodh Alaihissalaam (Part 1) | Dhiislam\nޑރ. މޫސާ އަންވަރު ހަސަން ޖެނުއަރީ 10, 2021\nހޫދުގެފާނުގެ ނަންފުޅަކީ هود بن شالخ بن أرفخسذ بن سام بن نوح عليه السلام އެވެ. އަދި އެކަލޭގެފާނުގެ ނަންފުޅަކީ هود بن عبد الله بن رباح الجارود بن عاد بن عوص بن إرم بن سام بن نوح عليه السلام ކަމުގައިވެސް ބަޔާންވެގެން ވެއެވެ.\nއިބުނު ޖަރީރު ބަޔާން ކުރައްވައިފައިވެއެވެ. هود عليه السلام އެވެ. ޤަބީލާއަކީ عاد بن عوص بن سام نوح އެވެ. މިބައި މީހުންނަކީ ޢަރަބިންނެވެ. ދިރިއުޅެމުން ދިޔައީ އަލް އަޙްޤާފު ކިޔޭ ސަރަހައްދެއްގައެވެ. އެއީ ވެލިންވާ ފަރުބަދައިގެ ސަރަހައްދެކެވެ. ޔަމަނާއި ޢައްމާނާއި ޙަޟަރަމައުތާއި ކަނޑާއި ގުޅިފައިވާ ސަރަހައްދެކެވެ. އެސަރަހައްދު މަޝްހޫރުވެފައިވަނީ الشجرة ނުވަތަ مغيث ގެ ނަމުންނެވެ.\nޢާދުބާގާގެ މީހުން ޢާންމު ގޮތެއްގައި ދިރިއުޅެމުން ދިޔައީ ބޮޑެތި ތަނބުތަކެއް ޖަހައިގެން ހަދައިފައިވާ ފޭލިގެތަކެއްގައެވެ. އެއީ ކިރިތި ޤުރްއާނުގައި އަންނިވި އާޔަތްތަކުގައި ބަޔާން ކުރައްވައިފައިވާ ފަދައިންނެވެ. ﴿أَلَمْ تَرَ كَيْفَ فَعَلَ رَبُّكَ بِعَادٍ *إِرَمَ ذَاتِ الْعِمَادِ﴾ މާނައީ:"ކަލޭގެފާނުގެ ވެރިރަސްކަލާނގެ، عاد ބާގައިމީހުންނާމެދު ކަންތައް ކުރެއްވިގޮތް ކަލޭގެފާނަށް އެނގިވަޑައި ނުގަންނަވާތޯއެވެ؟ އެއީ ތަނބުތަކުގެ ވެރި، إرم އެވެ ކިއުނު ރަށުގެ أهل ވެރިންނެވެ." މުރާދަކީ ތަނބުތަކުގެ ވެރި، إرم އެވެ ކިއުނު ރަށުގެ أهل ވެރިންނެވެ. މިބައިމީހުންނަކީ ޢާދުގެ ފުރަތަމަ ބައިގެ މީހުންނެވެ. ޢާދުގެ ދެވަނަ ބައިމީހުންނަކީ ތަންކޮޅެއް ފަހުން އައި މީހުންނެވެ. މިމީހުންގެ ވާހަކަ ފަހުން ބަޔާން ކުރާނަމެވެ. ޢާދުގެ ފުރަތަމަ ޖަމާޢަތަކީ އަޞްލު ޢާދުބާގާ މީހުންނެވެ. ﴿ إِرَمَ ذَاتِ الْعِمَادِ * الَّتِي لَمْ يُخْلَقْ مِثْلُهَا فِي الْبِلَادِ﴾ މާނައީ:" އެއީ ތަނބުތަކުގެ ވެރި، إرم އެވެ ކިއުނު ރަށުގެ أهل ވެރިންނެވެ. އެ ބިނާތަކަކީ، ރަށްތަކުގައި އެފަދަ ބިނާތަކެއް ހެދިފައި ނުވާފަދަ ބިނާތަކެކެވެ." މާނައަކީ ޤަބީލާތަކެކެވެ. ތަނބުތަކެއްފަދަ ޤަބީލާތަކެކެވެ.\nބައެއް ބޭކަލުން ވިދާޅުވާ ގޮތުގައި إرم އަކީ ބިމުގައި ދައުރުވަމުންދިޔަ ރަށްތަކެއްގެ ބައެކެވެ. ބައެއްފަހަރަށް ޝާމުކަރައިގައެވެ. އަނެއް ބައިފަހަރަށް ޔަމަނުގައެވެ. އަނއް ބައިފަހަރަށް އަލްޙިޖާޒުގައެވެ. އަދި އަނެއް ބައި ބައި ފަހަރަށް އެނޫންވެސް ކޮންމެވެސް ތަނެއްގައެވެ. ނަމަވެސް النجعة ވިދާޅުވެފައިވަނީ މިއީ އެއްވެސް ދަލީލެއް އޮތް ވާހަކައެއް ނޫނެވެ. އަދި އެންމެ ރަނގަޅު ގޮތަކީ އަހަރެމެން ތަފްސީރުގައި ބަޔާން ކޮށްފައިވާ ފަދައިންނެވެ. އަދި މިކަމަށް އިތުބާރު ކުރެވޭފަދަ ހެއްކެތްނެތެވެ."\nصحيح ابن حبان ގައި أبي ذرّ ގެ އަރިހުން ރިވާކުރައްވައިފައިވާ ވަރަށް ދިގު ޙަދީޘެއްގައި ވެއެވެ. އެ ޙަދީޘުގައި ބަޔާން ކުރައްވައިފައިވަނީ ނަބީބޭކަލުންނާއި ރަސޫލު ބޭކަލުންގެ ވާހަކަތަކެވެ. ބަޔާން ކުރައްވައިފައިވެއެވެ." އެބޭކަލުންގެ ތެރެއިން ހަތަރު ބޭކަލުންނަކީ ޢަރަބި ނަސްލުގެ ބޭކަލުންނެވެ. އެ ބޭކަލުންނަކީ، هود، صالح، شعيب، އަދި އޭ أبي ذرّ އެވެ. އަދި ކަލޭގެފާނުގެ ނަބިއްޔާ އެވެ."\nބުނެވުނެވެ. އެންމެ ފުރަތަމަ ޢަރަބި ބަހުން ވާހަކަ ދެއްކެވި ބޭކަލަކީ هود عليه السلام އެވެ. وهب بن منبه ވިދާޅުވެފައިވަނީ އެންމެ ފުރަތަމަ ޢަރަބި ބަހުން ވާހަކަފުޅު ދެއްކެވީ هود عليه السلام ގެ ބައްޕާފުޅު ކަމުގައެވެ. ނަމަވެސް އެހެން ބޭކަލުން ވިދާޅުވަނީ އެންމެ ފުރަތަމަ ޢަރަބި ބަހުން ވާހަކަފުޅު ދެއްކެވީ نوح عليه السلام އެވެ. އަދި آدم عليه السلام ކަމުގައިވެސް ބުނެވެއެވެ.


Malaysia airport terminal dhathuruverinnah mihaaru rakkaatheri vaane | Mihaaru\nސްޕެޝަލިސްޓް ޓީމުތަކުން ވަނީ މެލޭޝިއާ އެއާޕޯޓް ބަލާ ފާސްކޮށްފައި. --ފޮޓޯ:އީޕީއޭ\nމެލޭޝިއާ އެއާޕޯޓުގެ ޓާމިނަލް ދަތުރުވެރިންނަށް މިހާރު ރައްކާތެރިވާނެ\n26 ފެބުރުއަރީ 2017 - 10:37\nކުއާލަ ލަމްޕޫރު (ފެބްރުއަރީ 26) - ވަރަށް ނުރައްކާތެރި ވިހައެއް ބޭނުންކޮށްގެން، ނޯތު ކޮރެއާގެ ލީޑަރު ކިމް ޖޮން-އުންގެ ބޭބެ ކިމް ޖޮން-ނަމް މަރާލި މެލޭޝިއާ އެއާޕޯޓުގެ ޓާމިނަލް ސަރަހައްދު ސާފުކޮށް، އެ ތަނުގައި މިހާރު އެއްވެސް ނުރައްކަލެއް ނެތް ކަމަށް ފުލުހުން ބުނެފި އެވެ.\nރައްކާތެރި ހެދުމުގައި ތިބި ސަލާމަތީ ޓީމުތަކުން ކުރިން ވަނީ އެއާޕޯޓް ސަރަހައްދު ވަރަށް ބޮޑަށް ސާފުކޮށްފަ އެވެ. އެއާޕޯޓް ސާފުކޮށްފައި ވަނީ ފުލުހުންގެ ޚާއްސަ ޓީމުތަކާއި ފޮރެންސިކް ތަޖްރިބާކާރުންނެވެ. މީގެ އިތުރުން އެ މަސައްކަތުގައި ވަނީ ފަޔާ ޑިޕާޓްމަންޓުގެ ހެޒަޑާސް މެޓީރިއަލް ޔުނިޓާއި އެޓޮމިކް އެނާޖީ ލައިސަންސިން ބޯޑުން ވެސް ބައިވެރިވެފަ އެވެ.\nމެލޭޝިއާ އެއާޕޯޓުގައި ކިމް މަރާލި ފަހުން އެ އެއާޕޯޓް ވަނީ އެތައް ބަޔަކު ބޭނުންކޮށްފައި. --ފޮޓޯ:ރޮއިޓާސް\nމެލޭޝިއާގެ ހެލްތު މިނިސްޓަރު އެސް. ސުބްރަމާނިއަމް ވިދާޅުވީ ކިމްގެ އޮޓޮޕްސީ ރިޕޯޓް ދައްކާ ގޮތުން އޭނާ މަރާލަން ބޭނުންކުރި ވިހަ އަކީ ވަރަށް ނުރައްކާ އަދި ވަގުތުން މީހާގެ ހަށިގަނޑުގެ ބާރު ނެތިކޮށްލާ އެއްޗެއް ކަމަށެވެ. ޓެސްޓްތަކުން ދައްކާ ގޮތުގައި ކިމް މަރާލަން ބޭނުންކޮށްފައި ވަނީ ވީއެކްސް ނާވް އެޖެންޓެކެވެ. މިއީ ގިނަ ބަޔަކު މަރާލަން ބޭނުން ކުރެވިދާނެ ކެމިކަލް ހަތިޔާރެއްގެ ގޮތުގައި އދ. އިން ވަނީ ނިންމައިފަ އެވެ. ނާވް ގޭހުގެ ކިތަންމެ ކުޑަ މިންވަރެއް ހަމަގައި ޖެހުނު ނަމަވެސް މަދު މިނިޓްތަކެއްގެ ތެރޭގައި އެ މީހަކު މަރުވާނެ އެވެ. ވީއެކްސް ވަނީ 1993 ވަނަ އަހަރުގެ ކެމިކަލް ވެޕަންސް ކޮންވެންޝަނުގެ ދަށުން މަނާކޮށްފަ އެވެ.\nކިމްގެ މަރުގެ ތުހުމަތުގައި ހައްޔަރުކުރި އިންޑޮނީޝިއާ އަންހެން މީހާ ވަނީ އޭނާ ލައްވާ ކިމްގެ މޫނުގައި ވިހަ ފޮތިގަނޑު އެޅުމަށް ބަޔަކު އޭނާ އަށް 400 ރިންގިޓް (90 ޑޮލަރު) ދިން ކަމަށް ބުނެފަ އެވެ. އަދި އެއީ ޖަޕާން ނުވަތަ ކޮރެއާ ބަޔަކާ ވައްތަރު ބައެއް ކަމަށް ވެސް ބުންޏެވެ. އެ އަހެން މީހާއާ ބައްދަލު ކުރި މެލޭޝިއާ ސަފީރުގެ ނައިބް ވިދާޅުވީ ބޭރު ފެށުން އޭނާ އަށް އެއްވެސް ގެއްލުމެއް ލިބިފައިވާކަން ފެންނަން ނެތް ކަމަށެވެ.\nމީގެ ދެ ހަފުތާ ކުރިން ކިމް މަރާލީ މަކާއޫ އަށް ފުރަން ގޮސް، ކުއާލަ ލަމްޕޫރު އިންޓަނޭޝަނަލް އެއާޕޯޓުގެ ބަޖެޓް އެއާލައިންތަކުގެ ޓާމިނަލް ނުވަތަ ކޭއެލްއައިއޭ2 ގައި ހިނގާފައި ދަނިކޮށް ފަހަތުން އަންހެނަކު ގޮސް މޫނުގައި ފޮތިގަނޑެއް އަޅައިގެންނެވެ.


Iraq gai hunna America Embassy ah amaazukoh rocket hamalaa thakeh dheefi | Atoll News\nއިރާގުގައި ހުންނަ އެމެރިކާގެ އެމްބަސީއަށް އަމާޒުކޮށް ރޮކެޓު ހަމަލާތަކެއް ދީފި\nޝާއިޢުކުރީ: ފާޠިމަތު ފާޒިހާ ޖުލައި 29, 2021, 23:03\nއިރާގުގެ ވެރިރަށް ބަގްދާދްގައި ހުންނަ އެމެރިކާ އެމްބަސީއަށް އަމާޒުކޮށް ރޮކެޓު ހަމަލާތަކެއް ދީފި އެވެ.\nރިޕޯޓުތައް ބުނާގޮތުގައި އެމެރިކާ އެމްބަސީއަށް އަމާޒުކޮށް ދެ ރޮކެޓު ހަމަލާ ދީފައިވަނީ މިއަދު ހެނދުނު އެވެ. މި ހަމަލާތަކުގައި އެއްވެސް މީހަކަށް އަނިޔާއެއް ވެފައި ނުވާ ކަމަށް އިރާގުގެ ކަމާ ބެހޭ ފަރާތްތަކުން ބުނެ އެވެ.\nއެ ހަމަލާތަކުގެ ތެރެއިން ފުރަތަމަ ރޮކެޓު ހަމަލާ އަމާޒުވެފައިވަނީ އެމެރިކާ އެމްބަސީ ހިމެނޭ ގްރީން ޒޯނުގެ ޕާކިން ސަރަހައްދަކަށެވެ. ދެވަނަ ރޮކެޓު ހަމަލާ އަމާޒުވެފައިވަނީ ގްރީން ޒޯނުގެ ހުސް ބިމަކަށް ކަމަށް އިރާގުގެ ކަމާ ބެހޭ ފަރާތްތަކުން މީޑިއާގައި ބުނެފައިވެ އެވެ.\nބަގްދާދުގެ ގްރީން ޒޯނަކީ ސަރުކާރުގެ މައި އިދާރާތަކާއި ގައުމުތަކުގެ އެމްބަސީތައް ހުންނަ ސަރަހައްދެވެ.\nމިފަހަކަށް އައިސް އެ ސަރަހައްދަށް ވަރަށް ގިނަ ރޮކެޓު ހަމަލާތަކެއް ދިނުމަށް ދަނީ މަސައްކަތް ކުރަމުންނެވެ. އިރާގުން ތުހުމަތު ކުރާ ގޮތުގައި އެ ހަމަލާތައް ދެނީ އައިސް ޖަމާއަތުން ކަމަށާއި އެމީހުންނަށް ވާގިވެރިވަމުން ދަނީ އީރާން އެވެ.\nއެމެރިކާ އެމްބަސީއަށް އަމާޒުކޮށް ހަމަލާތަކެއް ދީފައި މިވަނީ މިއަހަރު ނިމުމުގެ ކުރިން އިރާގުގައި ތިބި އެމެރިކާ ސިފައިން ބާލައި ހުސް ކުރާނެ ކަމުގެ ޔަގީންކަން އެމެރިކާގެ ރައީސް ޖޯ ބައިޑަން ދެއްވާފައި ވަނިކޮށެވެ.


SunOnline: Pakistan actor Hamza, dheen fethurumattakai filmee dhaairaa dhookollaifi\nޕާކިސްތާން އެކްޓަރު ހަމްޒާ، ދީން ފެތުރުމަށްޓަކައި ފިލްމީ ދާއިރާ ދޫކޮށްލައިފި\nހަމްޒާ އަލީ އައްބާސީ --\nއިސްލާމް ދީން ފެތުރުމަށްޓަކައި، ޕާކިސްތާނުގެ ކާމިޔާބު އެކްޓަރު ހަމްޒާ އަލީ އައްބާސީ، ފިލްމީ ދާއިރާ ދޫކޮށްލައިފި އެވެ.\nހަމްޒާ ވަނީ އޮކްޓޫބަރު ފަހުކޮޅު ވަރަށް ބޮޑުކަމެއް އިއުލާނު ކުރާނެ ކަމަށް ވިދާޅުވެފަ އެވެ. އެއަށް ފަހު މިދިޔަ މިދިޔަ ބުރާސްފަތި ދުވަހުގެ ރޭ އޭނާ އާންމު ކުރި ވީޑިއޯއެއްގައި ވަނީ އޭނާ ފިލްމު ކުޅުން ހުއްޓާލައި، ފިލްމީ ދާއިރާ ދޫކޮށްލާފައިވާކަން ހާމަކޮށްފަ އެވެ.\nހަމްޒާ ބުނީ އޭނާ ދެން މަސައްކަތް ކުރާނީ އިސްލާމްދީން ފެތުރުމާއި، ދީނާ ގުޅޭ މައުލޫމާތު މީހުންނަށް ފޯރުކޮށްދިނުމަށް ކަމަށެވެ. އަދި ކުރިއަށް އޮތް ތަނުގައި އެއްވެސް ކަހަލަ ފިލްމެއް ނުވަތަ ޑޮކިއުމެންޓްރީއެއް އުފައްދާ ނަމަ އުފައްދާނީ ވެސް އިސްލާމް ދީނާ ގުޅޭ ގޮތުން ކަމަށެވެ.\nވީޑިއޯ ފެށުމުގެ ގޮތުން ހަމްޒާ ބުނެފައި ވަނީ މިއީ އޭނާގެ ދިރިއުޅުމުގައި މިހާތަނަށް ނިންމި އެންމެ ބޮޑު ނިންމުން ކަމަށެވެ.\nހަމްޒާ އަކީ މީގެކުރިން ދީން ގަބޫލު ނުކުރާ މީހެކެވެ. އޭނާ ވަނީ ދީން ގަބޫލު ނުކުރާ މީހެއްގެ ގޮތުގައި އުޅުމަށް ފަހު އިސްލާމީ ހިދާޔަތު ލިބި އިސްލާމް ދީން ގަބޫލުކުރި ގޮތް ވެސް 23 މިނެޓުގެ ވީޑިއޯގައި ކިޔައިދީފަ އެވެ.\nހަމްޒާ އަކީ ޕާކިސްތާނުގައި ވަރަށް މަޝްހޫރު ފަންނާނެކެވެ. ގިނަ ފިލްމުތަކެއް ކުޅެ ގިނަ އެވޯޑުތަކެއް ވެސް ހަމްޒާ ވަނީ ހޯދައިފަ އެވެ. ނަމަވެސް ގޭގައި ކަބަޑަކަށް ލާފައި ހުރި އެވޯޑުތަކަކީ އެއްވެސް އަގެއް ނެތް އެއްޗެއް ކަން މިހާރު ވިސްނިފައިވާ ކަމަށާއި، އެހެންކަމުން ދުނިޔަވީ އުފާ ހޯދުން ހުއްޓާލައި ދެން މަސައްކަތް ކުރާނީ އާޚިރަތް ކާމިޔާބު ކުރުމަށް ކަމަށް ހަމްޒާ ބުންޏެވެ.\n"އަހަރެން ބޭނުންވަނީ އާޚިރަތް ދުވަހުން ކާމިޔާބު ވާން. ދުނިޔެމަތީގައި މާނައެއް ނެތް ކާމިޔާބީތަކެއް ބޭނުމެއް ނޫން." ހަމްޒާ ބުންޏެވެ.\nވަރަށް ފަހުން ކައިވެންޏެއް ކުރި ހަމްޒާ ބުނީ އޭނާ ދެން މަސައްކަތް ކުރާނީ ދީނުގައި އަންގަވާފައިވާ ގޮތަށް އޭނާގެ ދިރިއުޅުން ބަދަލު ކުރުމަށް ކަމަށެވެ. އަދި ސިޔާސީ ދާއިރާގައި ވެސް ޕާކިސްތާނުގެ ކުރިމަގު ބައްޓަން ކުރުމަށް ގިނަ މަސައްކަތްތަކެއް ކުރާނެ ކަމަށް ހަމްޒާ ބުންޏެވެ.\nހަމްޒާ ފިލްމީ ދާއިރާއަށް ނުކުތީ 2006 ވަނަ އަހަރު އެވެ. އޭނާގެ ފާހަގަކޮށްލެވޭ ފިލްމުތަކުގެ ތެރޭގައި "މޭ ހޫން ޝާހިދު އަފްރީދީ"، "ޖަވާނީ ފިރް ނެހީ އާނީ"، ހިމެނެ އެވެ.


Hama Hama Kamaa'eku Campaign Kurumuge Furusathu Nulibey Nama Court Ah Dhaanan: Idhikolhu | Hathaavees\nހަމަހަމަ ކަމާއެކު ކެމްޕެއިން ކުރުމުގެ ފުރުސަތު ނުލިބޭ ނަމަ ކޯޓަށް ދާނަން: އިދިކޮޅު\nއިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގެ ތެރެއިން --\nއަންނަ މާޗު މަހުގެ ތެރޭގައި ބޭއްވުމަށް މަސައްކަތް ކުރާ ލޯކަލް ކައުންސިލް އިންތިހާބުގައި ކެމްޕެއިން ކުރުމަށް ހަމަހަމަ ފުރުސަތު ނުލިބޭ ކަމަށްވާ ނަމަ އެ މައްސަލަ ކޯޓަށް ހުށަހަޅާނެ ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަން އިން ބުނެފިއެވެ.\nއިދިކޮޅު ކޯލިޝަނުން މިއަދު ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްގެ ތަރުޖަމާނު ހީނާ ވަލީދު ވިދާޅުވީ ސަރުކާރުގެ އިސް ފަރާތްތައް ރަސްމީ ދަތުރުތަކުގެ ނަމުގައި ކެމްޕެއިން ކުރަމުން ގެންދާ ކަމަށެވެ. ނަމަވެސް ކެމްޕެއިން ކުރުމަށް އިދިކޮޅު ކޯލިޝަނަށް ލިބެމުން ނުދާތީ ހީނާ ވަނީ އެކަމާ ކަންބޮޑުވުންފާޅު ކުރައްވާފައެވެ.\nމިގޮތަށް މިކަން ދާ ކަމަށްވާ ނަމަ، ކުރިއަށް އޮތް ކައުންސިލް އިންތިހާބަކީ ދެފުށް ފެންނަ އިންތިހާބަކަށް ވެގެންދާނެ ކަމަށް އިދިކޮޅު ގަބޫލު ނުކުރާނެ ކަމަށް ހީނާ ވިދާޅުވިއެވެ. އަދި ހަމަހަމަކަމާއެކު ކެމްޕެއިން ކުރުުމުގެ ފުރުސަތު ނުލިބޭނަމަ، ޕީޕީއެމް-ޕީއެންސީން އެ މައްސަލަ ކޯޓަށް ހުށަހަޅާނަން ކަމަށް ހީނާ ވިދާޅުވިއެވެ.\nކެމްޕެއިން ކުރުމުގެ ގޮތުން އިދިކޮޅު ކޯލިޝަންގެ މެންބަރުން ވެސް ރަށްރަށަށް ދަތުރު ކުރަން ޖެހޭ ކަމަށް ވިދާޅުވެ ހީނާ ވިދާޅުވީ ދަތުރުތައް ކުރުމުގެ ހުއްދަ ދިނުމަށް އެދި އެތަކެއް ސިޓީއެއް ހެލްތު ޕްރޮޓެކްޝަން އެޖެންސީ (އެޗްޕީއޭ) އަށް ފޮނުވާފައިވާ ކަމަށެވެ. އެހެންނަމަވެސް މިހާތަނަށް އެއްވެސް ސިޓީ އަކަށް ޖަވާބު ދީފައި ނުވާ ކަމަށް ހީނާ ވިދާޅުވިއެވެ. ހީނާ ވިދާޅުވީ ސިޓީ އަކަށް ޖަވާބު ނުދޭތަނުގައި ގުޅުމުން ފޯނުވެސް ނުނަގާ ކަމަށެވެ.\nހީނާ ވަނީ އިދިކޮޅު ކޯލިޝަން އާމެދު އެޗްޕީއޭ އިން ތަފާތު ކުރުން ގެންގުޅޭތީ އެކަމާ ސުވާލު އުފައްދާވައެވެ. ރަށްތަކަށް ކޮވިޑް ފެތުރެނީ އިދިކޮޅު ކޯލިޝަންގެ މެންބަރުން ރަށްތަކަށް ދަތުރު ކުރަން ފެށުމުންތޯ ހީނާ ސުވާލު އުފެއްދެވިއެވެ.


vnews - ICC cricket mubaaraathah thahyaaruvumuge gothun gaumee cricket team Sri Lanka ah\nއައިސީސީ މުބާރާތަށް ތައްޔާރުވުމަށް ގައުމީ ކުރިކެޓް ޓީމް ލަންކާއަށް ހިނގައްޖެ\nގައުމީ ކުރިކެޓް ޓީމް---\nއަންނަ މަހުގެ 20 ވަނަ ދުވަހު ކުވައިތުގައި އޮންނަ އިންޓަނޭޝަނަލް ކްރިކެޓް ކައުންސިލް (އައިސީސީ)ގެ ކުރިކެޓް މުބާރާތަށް ތައްޔާރުވުމުގެ ގޮތުން ރާއްޖޭގެ ގައުމީ ކުރިކެޓް ޓީމް ސްރީލަންކާއަށް ހިނގައްޖެއެވެ.\nކުރިކެޓް ބޯޑުން ބުނީ، ގައުމީ ޓީމް ލައްކާގައި އެކުވެރިކަމުގެ ފަސް މެޗެއް ކުޅުމަށް ހަމަޖެހިފައި ވާއިރު، މިއަދު ކުޅުނު އެކުވެރިމަުގެ ފުރަތަމަ މެޗުން ރާއްޖެ ޓީމް ވަނީ ބަލިވެފައި ކަަމަށެވެ. މިއަދުގެ މެޗުގައި ރާއްޖެ ޓީމް ބައްދަލުކުރީ ލަންކާގެ އެޗްއެންބީ ނަމަކަށް ކިޔާ ޓީމަކާ ދެކޮޅަށެވެ.\nކުރިކެޓް ބޯޑުން ބުނީ، ގައުމީ ޓީމުގެ ލަންކާ ދަތުރުގައި ކުޅޭ ފަސް މެޗުގެ ތެރެއިން އެގައުމުގެ ފުރަތަމަ ޑިވިޝަންގެ ޓީމަކާ ދެކޮޅަށް ވެސް މެޗެއް ކުޅޭނެ ކަމަށެވެ. އަދި ލަންކާ ދަތުރަށްފަހު މުބާރާތުގައި ވާދަރުމަށް ޓީމް ކުވައިތަށް ފުރާނީ ލަންކާ މަގުން މިމަހުގެ 18 ވަނަ ދުވަހު ކަމަށް ވެސް ކުރިކެޓް ބޯޑުން މައުލޫމާތު ދެއެވެ.\nމިފަހަރުގެ ގައުމީ ކުރިކެޓް ޓީމްގައި ޖުމްލަ 14 ކުޅުންތެރިން ތިބިއިރު، ޓީމުގެ ކެޕްޓަނަކަށް ހަމަޖައްސާފައި ވަނީ ހަސަން އިބްރާހިމްއެވެ. އަދި ވައިސް ކެޕްޓަނަށް ހަމަޖައްސާފައި ވަނީ ހަސަން ހާޒިގް ހަސަންއެވެ.\nމިއީ ފިފަދަ މުބާރާތެއްގައި ރާއްޖެ ވާދަކުރާ ފުރަތަމަ ފަހަރު ކަމަށްވާއިރު، ރާއްޖޭގެ އިތުރުން މިމުބާރާތުގައި ދެންވާދަ ކުރާ ގައުމުތަކަކީ ކުވައިތު، ބަހުރޭން، ގަތަރު، ސައުދިއަރަބިއްޔާ އަދި ޔޫއޭއީ އެވެ.\nމިމުބާރާތުގެ ފުރަތަމަ މެޗުގައި މިމަހުގެ 20 ވަނަ ދުވަހު ރާއްޖެ ނިކުންނާނީ ކުވައިތާ ދެކޮޅަށެވެ. އަދި ރާއްޖެ ކުޅޭ ދެ ވަނަ މެޗުގައި މިމަހުގެ 21 ވަނަ ދުވަހު ނިކުންނާނީ ބަހުރެއިނާ ދެކޮޅަށެވެ. އަދި ތިން ވަނަ މެޗުގައި މިމަހުގެ 23 ވަނަ ދުވަހު ނިކުންނާނީ ގަތަރާ ދެކޮޅަށެވެ. އަދި މިމަހުގެ 24 ވަނަ ދުވަހު ޔޫއޭއީ އާ ދެކޮޅަށް ރާއްޖެ ނިކުންނައިރު، މިމަހުގެ 25 ވަނަ ދުވަހު ރާއްޖެ ނިކުންނާނީ ސައުދި އަރަބިއްޔާއާ ދެކޮޅަށެވެ.


މޯލްޑިވްސް ކަރެކްޝަނަލް ސަރވިސްއާއި ޙައްޖު ކޯޕަރޭޝަން އެމް.އޯ.ޔޫ. އެއްގައި ސޮއިކޮށްފި\nމޯލްޑިވްސް ކަރެކްޝަނަލް ސަރވިސްގެ މުވައްޒަފުންނަށް ޙައްޖާއި ޢުމްރާގެ މާތް އަޅުކަން އަދާކުރުމުގައި ލުއިފަސޭހަ ގޮތްތަކެއް ހޯދައިދިނުމަށް “މުވައްޒަފުންގެ ސްކީމް” ތަޢާރަފްކުރުމާ ގުޅޭގޮތުން ހައްޖު ކޯޕަރޭޝަނާއެކު އެމް.އޯ.ޔޫ. އެއްގައި މިއަދު ސޮއިކޮށްފިއެވެ. އެމް.އޯ.ޔޫ.ގައި ސޮއި ކުރުމުގެ ރަސްމިއްޔާތު އޮތީ މޯލްޑިވްސް ކަރެކްޝަނަލް ސަރވިސްގެ ހެޑް އޮފީހުގައެވެ.\nމޯލްޑިވްސް ކަރެކްޝަނަލް ސަރވިސްގެ ފަރާތުން ސޮއިކުރެއްވީ ކޮމިޝަނަރ އޮފް ޕްރިޒަންސް އަޙްމަދު ޝިހާންއެވެ. އަދި ހައްޖު ކޯޕަރޭޝަންގެ ފަރާތުން އެމް.އޯ.ޔޫ.ގައި ސޮއިކުރެއްވީ މެނޭޖިންގ ޑިރެކްޓަރ އަލްފާޟިލް ޔާމިން އިދްރީސްއެވެ.\nމި ރަސްމިއްޔާތުގައި ހައްޖު ކޯޕަރޭޝަންގެ މެނޭޖިންގ ޑިރެކްޓަރ އަލްފާޟިލް ޔާމިން އިދްރީސް މޯލްޑިވްސް ކަރެކްޝަނަލް ސަރވިސްގެ އިސްވެރިންނަށް ޝުކުރު އަދާކުރައްވަމުން ވިދާޅުވީ މި ސްކީމަކީ މުވައްޒަފުންނަށް ލުއި ފަސޭހަ ގޮތަށް ހައްޖަށް ދެވޭނެ ގޮތް ހަމަޖައްސައިދެވޭ ސްކީމެއް ކަމަށެވެ. އަދި މި ސްކީމްގައި މުވައްޒަފަކު ކޮންމެ މަހަކު ޖަމާކުރަން ބޭނުންވާ މިންވަރެއް ކަނޑައަޅާ، ފައިސާ ޖަމާކުރަމުންގޮސް ޖުމުލަ އަދަދުގެ %75 އާ ހަމައަށް ޖަމާވުމުން، ހައްޖަށް ނުވަތަ ޢުމްރާއަށް ދެވޭނެ އަހަރެއް ކަނޑައެޅޭނެ ވާހަކަވެސް އެމްޑީ ޔާމިން އިދްރީސް ވިދާޅުވިއެވެ.\nމި ސްކީމްގައި ބައިވެރިވާ މުވައްޒަފުންގެ އެކައުންޓަށް އިސްލާމީ ޝަރީއަތުގެ ހަމަތަކާއި އެއްގޮތަށް ކުރެވޭ ވިޔަފާރީގެ ފައިދާ ލިބޭނެއެވެ. މީގެ އިތުރުން މި ސްކީމަށް ޖަމާކޮށްފައިވާ ފައިސާ ލިބިފައިވާ ފައިދާއާއެކު މުވައްޒަފަކު ބޭނުންވެއްޖެ ހިނދެއްގައި ނެގިދާނެއެވެ. އަދި މި ސްކީމްގައި މުވައްޒަފުންގެ އާއިލާގެ މެންބަރުންވެސް ބައިވެރިކުރުމުގެ ފުރުސަތު އޮވެއެވެ.


Azim ge rahdhu Fayyaz ah: "kuraa vakkanthah engey" | Jazeera\tއާޒިމްގެ ރައްދު ފައްޔާޒަށް: "ކުރާ ވައްކަންތައް އެނގޭ" - Jazeera\nމުޙައްމަދު އަފްޒަލް November 24, 2020 195 views0\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި ރައްޔިތުންގެ މަޖިލީހުގެ މެދު ހެންވޭރު ދާއިރާގެ މެމްބަރު އަލީ އާޒިމް އިކޮނޮމިކް މިނިސްޓަރު ފައްޔާޒް އިސްމާއިލަށް ހޫނު ބަހުގެ ހަމަލާތަކެއް ދެއްވައިފިއެވެ.\nމިނިސްޓަރު ފައްޔާޒުގެ ބޮލުގައި ރައްޔިތުންގެ މަޖިލީހުގެ އިދާރާގައި ބަޖެޓަށް ބަހުސް ކުރައްވަމުން ކޮރަޕްޝަން ހިންގަވާ ކަމުގެ ތުހުމަތު އެމްޑީޕީގެ ޕީޖީ ލީޑަރު އަލީ އާޒިމް ވަނީ ކުރިން އަޅުއްވާފައިވެއެވެ. މިކަމަށް ރައްދު ދެއްވަމުން، ސަރުކާރަށް ދެ އަހަރުވުމާ ގުޅިގެން ސަންގްޓީވީއިން ކުރިއަށް ގެންދިޔަ ހާއްސަ ކަވަރޭޖްގައި މިނިސްޓަރ ފައްޔާޒު ވިދާޅުވީ މިނިސްޓަރުކަމާ ހަވާލުވިއިރު އޭނާގެ އޮތީ ނަޒާހަތްތެރިކަން ކަމަށާއި ނަމަވެސް އެކަން މިހާރު ކިލަނބުކޮށްފައިވާ ކަމަށެވެ. ކޮރަޕްޝަންގެ ތުހުމަތުތައް އަމާޒުކުރި ފުރަތަމަ ދުވަސްވަރު ވަރަށް ދެރަވެ، މާޔޫސްވި ކަމަށެވެ. ނަމަވެސް މިހާރު ތުހުމަތުތަކާއި އިލްޒާމްތަކަށް މާބޮޑު ފަރުވާލެއް ނުބަހައްޓާ ކަމަށާއި އެކަންކަމާހުރެ މަސައްކަތަށް ބުރޫ އަރުވަން ބޭނުން ނުވާ ކަމަށެވެ.\nމި ވާހަކަތަކަށް އާޒިމް ރައްދު ދެއްވީ ޓޫރިޒަމްގެ ގާނޫނަށް ސަރުކާރުން ހުށަހެޅި އިސްލާހަށް ބަހުސްކުރައްވަމުންނެވެ. އެގޮތުން، ބިލުން ބާރު ލިބިގެން އިތުރު ސަރުކާރު ކުންފުންޏެއް އުފެދިދާނެތީ އާޒިމް ކަންބޮޑުވުން ފާޅުކުރެއްވިއެވެ. އަދި އާންމު ރައްޔިތުންގެ ވިޔަފާރިތަކަށް ވަނުމަކީ އެމްޑީޕީގެ ސިޔާސަތެއް ނޫން ކަމަށްވެސް އާޒިމް ވިދާޅުވިއެވެ. މިހާރުވެސް2ސަރުކާރު ކުންފުނި އޮންނަކަން ފާހަގަކޮށް އިތުރު ސަރުކާރު ކުންފުންޏެއް ހަދަންވީ ކީއްވެތޯ އާޒިމް ސުވާލުއުފެއްދިއެވެ.\nއިތުރަށް، އާޒިމް ވިދާޅުވީ ވައްކަން ކުރަން މާ މޮޅުވާނެކަމަށް ވިދާޅުވިޔަސް، މީހުންނަށް ނޭނގޭ ގޮތަށް ވައްކަން ނުކުރެވޭނެކަމަށެވެ. އެމަނިކުފާނަށް ކުރައްވާ ވައްކަންތައް އެނގިވަޑައިގަންނަވާކަމަށާ އެ ވާހަކަތައް ނުދައްކަވަނީ ރީތިގޮތުގައި މައްސަލަ ހައްލުކުރެއްވުމަށް ކަމަށްވެސް އާޒިމް ވިދާޅުވިއެވެ. މިނިސްޓަރ ފައްޔާޒްގެ ނަން ވިދާޅުނުވެ އާޒިމް ވިދާޅުވީ، ރީތިގޮތުގައި މައްސަލަ ހައްލު ނުކުރެވޭނަމަ ކުރާ ވައްކަންތަކުގެ ވާހަކަ މަޖިލީހުގައި ދައްކާނެކަމަށެވެ.\nމީގެއިތުރުން، އައު ސަރުކާރު ކުންފުންޏެއް އުފައްދަން ހިމަނާފައިވަނީ އެމްއެމްޕީއާރްސީ ފަދަ ކޮރަޕްޝަންގެ އަމަލެއް ހިންގަން ކަމަށްވެސް އާޒިމް ތުހުމަތުކުރެއްވިއެވެ. ޓޫރިޒަމްގެ ސިނާއަތަކީ ރަންބިސްއަޅާ ކުކުޅު ކަމުގައިވާނަމަ، މި ކުންފުނިން އެ ކުކުޅަށް ބިސް ނޭޅޭނެ ގޮތަށް އަތްއަޅާނެކަމަށްވެސް އާޒިމް ވިދާޅުވިއެވެ.


ސުޕަރ ސްޕެޝަލިސްޓް ޑޮކްޓަރުން ހއ. އަތޮޅު ހޮސްޕިޓަލުގައި ފަރުވާ ދެއްވަނީ — Ihavandhoo.com\nސުޕަރ ސްޕެޝަލިސްޓް ޑޮކްޓަރުން ހއ. އަތޮޅު ހޮސްޕިޓަލުގައި ފަރުވާ ދެއްވަނީ\n9 ޖޫން 20150ޢަބުދުﷲ ޙަމީދު\nސަރުކާރުން އިސްނަގައިގެން އާސަންދަ ކޮމްޕެނީ ލިމިޓެޑްއިން ހިންގާ ސުޕަރ ސްޕެޝަލިސްޓް ޑޮކްޓަރުން ގެނައުމުގެ ޕްރޮގްރާމްގެ ދަށުން، މިމަހުގެ 10 އަދި 11 ގައި ހއ. އަތޮޅު ހޮސްޕިޓަލުގައި ސުޕަރ ސްޕެޝަލިސްޓް ޑޮކްޓަރުން ޙިދުމަތް ދެއްވާނެ ކަމަށް އެހޮސްޕިޓަލުން ހާމަކޮށްފިއެވެ.\nހއ. އަތޮޅު ހޮސްޕިޓަލުން ހާމަކޮށްފައި ވާގޮތުގައި މާދަމާއިން ފެށިގެން2ދުވަހަށް ސުޕަރ ސްޕެޝަލިސްޓް އަދި ސްޕެޝަލިސްޓް ޑޮކްޓަރުން ގެ ޙިދުމަތް އެހޮސްޕިޓަލުން ލިބޭނެއެވެ.2ދުވަހުގެ މި ކޭމްޕުގައި3ދާއިރާއަކުން ސުޕަރ ސްޕެޝަލިސްޓުން ބަލިމީހުން ބެލުމަށް ވަނީ ހަމަޖެހިފައެވެ. އެއީ އެތެރެހަށީގެ ބަލިތަށް، ނާރުގެ ބަލިތައް އަދި ކަށީގެ ބަލިތަކެވެ.\nހޮސްޕިޓަލުން ހާމަކޮށްފައިވާ ގޮތުގައި ކޮންމެ ޑަކުޓަރަކުވެސް ދުވާލަކު 60 ބަލި މީހުން ބެއްލެވުމަށް ހަމަޖެހިފައިވާއިރު، މާދަމާގެ އެޕޮއިންޓްމަންޓް މިއަދުގެ ހަވީރު 3:00 ން 6:00 ށް އަދި ރޭގަނޑު 8:00 ން 9:00 އަށް ހެއްދޭ ނެއެވެ. އަދި 11 ވަނަ ދުވަހުގެ އެޕޮއިންޓްމަންޓް މާދަމާގެ އެގަޑިތަކުގައި ހޮސްޕިޓަލުގެ ފޯނު ނަންބަރު 6500053 އަށް ގުޅުއްވައިގެން ހަމަޖެއްސޭނެ ކަމަށް ހޮސްޕިޓަލުން ހާމަ ކުރެއެވެ.